text:
ብመሰረት ናይ ሕቡራት ሃገራት ፕሮግራም መግቢ ኣብዚ ዝዛዘም ዘሎ ዓመተ 2017 ኣብ ምብራቕ ኣፍሪቃ ብዝወረደ ከቢድ ድርቅን ግጭትን ልዕሊ 37 ሚሊዮን ሰባት ንሕሱም ሕፅረት ውሕስነት መግቢ ክሳጥሑ ገይሩ። ህፁፅ ረድኤት ሳላ ምቕራቡ ግን ብዘይካ ክልተ ዞባታት ደቡብ ሱዳን ዝኸፍአ ጥፍኣት ከይወርድ ሓጊዙ እዩ።ኣብ መጀምሪያ ዓመተ 2017 ኣብተን ክልተ ዞባታት ሰብኣዊ ኩነታት ዝኸፍአ ኔሩ።
2017 ዓ.ም ንምብራቕ ኣፍሪቃ ከቢድ ደርቂ እያ ሒዛ መፂኣ።ሶማል ብፍሉይ ብከቢድ ተጠቒዓ፤ብዙሓት እንስሳት ዘቤት ዝሃለቓሉ ብሚሊዮናት ዝቑጸሩ ሰባት ድማ ዝተመዛበልሉ ነይሩ።ጆርዲ ራይች ኣብ ሶማል ልኡኽ ዓለምለኸ ኮሚቴ ቀይሕ መሰቀል እዮም።
“ሶማል በብዓመቱ ብዝኽሰት ለውጢ ኩነታት ኣየር ክጥቓዕ ፀኒሓ እያ።ዞባዊ ተፅዕኖ ኣለዎ፤ካብቶም ዝሓለፉ ዓመታት ዝኸፍአ እዩ ነይሩ።” ድሕሪ ምባል ናብ ንቡር ንምምላስ ዓመታት ክወስድ ከምዝኽእል ይገልፁ።
ኣብ ደቡብ ሱዳን ግን ምንጪ ጥምየት ድርቂ ከይኮነስ ኵናት እዩ።መንግስቲ ረድኤት ከይበፅሐ ዕንቅፋት ይፈጥር’ዩ ዝብል ኽስታት’ውን ይቐርብ’ዩ።ወሃቢ ቃል ፕሮግራም መግቢ ዓለም ፒተር ስመርዶን ኣብ ደቡብ ሱዳን ዓፀቦ ከምዘሎ ይገልፁ።
“ካብ ጥቅምቲ ክሳብ ታሕሳስ ኣዝመራ ዝሕፈሰሉ ወቕቲ እዩ።ኣዝመራ ክሕፈስ ከሎ ድማ ውሕስነት መግቢ ብዝሓሸ ዝረጋገፀሉ እዩ።ኣብዚ ዓመት ግን ኣብ ኽፋላት ደቡብ ሱዳን 25 ሽሕ ሰባት ኣብዚ ናይ ኣዝመራ እዋን ዓፀቦ ኣጋጢሙዎም ኣሎ።ዓሚ ግን ከምዚ ዝበለ ኩነታት ጥምየት ኣይነበረን።”
ኣብ ደቡብ ሱዳን ኣብዚ ሒዝናዮ ዘለና ዓመት ብዝሒ ንጥምየት ዝተቓልዑ ሰባት ብዕፅፊ ከምዝዓበየ ፕሮግራም መግቢ ዓለም ይገልፅ።
“ቁጠባ እታ ሃገር ይሓቅቕ ኣሎ።ኣብ ዝሓለፈ ዓመት ዋጋ መሰረታዊ ዝኾነ መግቢ ብ250 ሚእታዊት ወሲኹ።ስለዚ እቲ ኩነታት ካብ ናይ ሰባት ዓቕሚ ንላዕሊ እናኾነ ይኸይድ ኣሎ።”
ኣብ ዝሓለፈ ነሓሰ ሓደ ሚሊዮን ደቡብ ሱዳናዊያን ዶብ ሰጊሮም ናብ ሰሜን ኡጋንዳ ተሰዲዶም።እቲ ዋሕዚ ስደተኛታት ኣብ ናይቲ ከባቢ ቀረብ መግቢ ከቢድ ተፅዕኖ ከምዝንበረ ይግለፅ።ካብ ደቡብ ሱዳን የዪ ዝተሰደደ ጆን ከሚስ ኣብ ሃገር ዘጋጠሞ ከምዚ ይብል።
“ብዙሕ ኪሳራ እዩ ኣጋጢሙኒ።ዘራእተይ ኣብ ማዕኸነይን ድሕሪ ቤተይን ገዲፈ እየ ወፂአ።ፍርቁ ብሓዊ ነዲዱ፤ብዙሕ ኪሳራ እዩ ወሪዱኒ።”
ኣብ ልዕሊ ከቢድ ደርቂን ናህሪ ዋጋ መግብን ኣብ ዙሪያ እታ ክፍለ ኣህጉር ዝወረደ ባልዕ ዘራእቲ እውን ነገራት ኣጋዲዱ እዩ።ኣብ ኬንያ ዋጋ ማሸላ ባሕሪ ብልዕሊ ዕፅፊ እዩ ወሲኹ።
ብዝኾነ 2017 ዓ.ም በዚ ትሓልፍ ኣላ፤ሰባት 2018 ዓ.ም ንምብራቕ ኣፍሪቃ መጠኑ ዝሓለወ ዝናብ፣ፅቡቕ ኣዝመራን ሰላምን ሒዝሉ ክመፅእ ይምነዩ።


c: text/html

text:
Skinnskatteberg
ናይ መጠረሽታ ዝተሓደሰሉ፡ 15 9 2020
ሺንስካተበርይ ኮምዩን ክፋል በርይስላገን እዩ፡ ኣብ ቨስትማንላንድ ድማ ይርከብ። ኣብ ሺንስካተበርይ እተን ነኣሽቱ ቢዝነስ ንጡፋት እየን ኣህጉራዊ ፊናንሳዊ ዋኒን ድማ ኣብኡ ቀንዲ ቤትጽሕፈት ኣለዎ። እቲ ኮምዩን ብናይ ተፈጥሮ ሃብትን ዱርን ቀላያትን በቲ ታሪኻዊ ናይ ሕርሻ ኣከባቢኡን ፍሉጥ እዩ። ኣብኡ ናይቲ ኮምዩን እንኮ ዩኒቨርሲቲ ኣሎ፡ ስኪግስመስታርስኩላን።
ሓበሬታ ብዛዕባ ምምሕዳር ከተማ
ብዝሒ-ህዝቢ4,367
ስፍሓት መሬት718 ኪሜ²
ርሕቐት ካብ ዓበይቲ ከተማታት
- Västerås 62 ኪሜ
- Örebro 88 ኪሜ
- Eskilstuna 85 ኪሜ
- Stockholm 168 ኪሜ
- Uppsala 136 ኪሜ
መንበሪ-ገዛ
ናብ ሺንስካተበርይ ኮምዩን ክትግዕዝ ምስ እትደሊ ክትውከሶም ዘሎካ ብዙሓት ኣካረይቲ ኣባይቲ ኣለዉ። ኣብቲ ሺንስካተበርይ ኮምዩን ወብሳይት ዝርዝር ናይቶም ኣብቲ ኮምዩን ዚርከቡ ኣካረይቲ ክትረክብ ትኽእል።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ሺንስካተበርይ ኮምዩን ብዘይካ ሽወደን እዘን ዚስዕባ ቋንቋታት ይዝረባ፤ ዓረብ፡ ትግርኛ፡ ሶማሊን ፊንላንድን።
ማሕበራትን ምትእኻባትን
ኣብ ሺንስካተበርይ ኮምዩን ኣማኢት ምዝጉባት ማሕበራት ኣለዋ። ኣብኡ ሃብታም ማሕበራዊ ህይወት ኣሎ። ኩሎም ወጻእተኛታት ንስፖርትን ግዳማዊ ህይወትን ባህልን ብዚምልከት ግሩም መሕለፍ ግዜ ኣለዎም፡ ከምኡውን ንመጽናዕቲ ጉጅለ ብዚምልከት። ኣብቲ ናይቲ ኮምዩን ደብተር ማሕበራት ኩለን እተን ንጡፋት ማሕበራት ክትረኽበን ትኽእል።
ኣብቲ ከባቢ ብቐረባ እንታይ ይርከብ
ኣብ ከተማ ሺንስካተበርይ፡ ቤትንባብ፡ ኣደራሽ ባህሊ፡ ፋርማሲ፡ ግሮሰሪ፡ ናይ ስፖርት ድኳን፡ ናይ ዕምባባ ድኳን፡ ናይ መስተ ሞኖፖል፡ ኣብያተመግብን ካፈታትን ኣሎ። ኣብ ሪዳርሂታን ግሮሰሪ፡ ቤትመግብን ካፈን ኣሎ።
ኣገልጎት ክንክን ወይ ሕብሐባ ቆልዑ
ሺንስካተበርይ ግሩም ናይ ህጻናት ኣብያተትምህርቲ ኣሎዋ። ዕጉባት ወለዲ፡ ንህጻናትን በጽሕታትን ዝዓለመ ግሩም ናይ ስራሕ ሃዋህው ኣሎ። ከምኡውን ካብቲ ናይ ቤትትምህርቲ ህጻናት ለስንፕላን ውጽእ ዝበለ ምህሮ ነቲ ንጥፈት ብሉጽ ይገብሮ።
ኣብቲ ኮምዩን ሓሙሽተ ኣብያተትምህርቲ ህጻናት ኣሎዋ። ክልተ ኣብ ከተማ ሺንስካተበርይ፡ ሓንቲ ኣብ ሪዳርሂታን፡ ሓንቲ ኣብ ፈርና፡ ሓንቲ ድማ ኣብ ደቡባዊ ክፋልቲ ኮምዩን - ኒሃምናር።
ናይ ስድራቤት ማእከል ስታከን ንወለድን ነቶም 0-6 ዝዕድመኦም ህጻናትን መራኸቢ ቦታ እዩ። ስታከን ነቶም ነኣሽቱ ደቂ ዘለዎም ወለዲ ክፋል ናይቲ መዓልታዊ ናብራ እዩ። ኣብኡ ብቐሊሉ ሓበሬታን ምኽርን ደገፍን ይርከብ። ኣብ ስታከን፡ ኣብ ሓደ ገዛ፡ እተፈላለያ ናይ ሞያ ዓይነታት ይተሓባበራ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
Klockarbergsskolan (F-9) ናብ ቀላይ ታሕታይ ቨተርን ዚጥምት ኮይኑ ኣብ ማእከል ሺንስካተበርይ ይርከብ። ኣብቲ ከባቢ ቤትትምህርቲ ናይ ዕረፍቲ ገዛ፡ ናይ ስፖርት ኣደራሽን ቤትንባብን ኣሎ። Kulturskolan Korpen ንኹሉ ዕድመኡ 20 ዓመት ዝኾነ፡ ዘይክፈሎ ባህላዊ ትምህርቲ ይህብ።
ዕድላት ትምህርቲ
ኣብ ሺንስካተበርይ ኮምዩን እቲ Norra Västmanlands Utbildningsförbund (NVU) እዩ ነቲ ናይ ካልኣይ ደረጃ ቤትትምህርቲ፡ ነቲ ኮሙናዊ ናይ ዓበይቲ ትምህርትን ነቲ ብርሑቕ ዚከናወን ናይ ኮለጅ ትምህርትን ዘመሓድሮ።
NVU ንበይኑ ወይ ምስ ካልኦት ብምትሕብባር ኩሉ ዓይነት ትምህርትን መምርሕን ይህብ። ምስተን ናይ ቀረባ ኮምዩናትን ናይቲ ኮምዩን ማሕበራትን ከኣ ኣብ ውሽጥን ወጻእን ናይቲ ወረዳ ምዕቡል ምትሕብባር ኣሎዎ።
ኣገልጎት ጥዕና
ኣብቲ ከተማ፡ ማእከል ጥዕና፡ ናይ ኣካላት ሕማም ክሊኒክ፡ ናይ መሕረሲ መቐበሊ፡ ናይ ህጻናት ማእከል ጥዕና፡ ናይ ኣደታት ማእከል ጥዕና ከምኡውን ናይ ስኒ ሕክምና ኣሎ። እቲ ዝቐረበ ሆስፒታል ኣብ ፈየርስታ ይርከብ። ኣብ ቮስተሮስውን ሆስፒታል ኣሎ።
ናይ ቋንቋ ድግፍ-ተርጓሚ ምርካብ
ምስ መንግስታዊ ወይ ውን ምምሕዳራዊ ትካላት ናይቲ ከተማ ኣብ እትገብርዎ ርኽክባት፡ ንኣብነት ኣብ ምምሕዳር ከተማ፡ ሕክምና ወዘተ..ናይ ቋንቋ ሽወደን ሕጽረት ምስ ዝህልወኩም፡ ተርጓሚ ክቍጸረልኩም ይኽእል። ተርጓሚ ኣቐዲሙ በቲ ዝምልከቶ መግስታዊ-ኣካል ከም ዝቍጸር ይግበር።
ኣገልግሎት መጎዓዝያ
ሺንስካተበርይ ኮምዩናብ ማእከል ሽወደን ይርከብ። ኣብ ናይ 180 ኪ/መ ራድዩስ ኣስታት 4 ሚልዮን ህዝቢ ይቕመጥ። እቲ ዝቐረበ ሆስፒታል ኣብ ቨስተሮስ ይርከብ። Västmanlands lokaltrafik ንኹሉ መስመራት ኣውቶቡሳት ይቆጻጸር። ሺንስካተበርይ ናይ ባቡር መነሃርያ ኣሎዎ። ናይ በርይስላገን ባቡር ነቲ ኣብ መንጎ የቭለን ሃልስበርይን ዘሎ መስመር ባቡር የገልግሎ።
ስራሕን ትካላት ናይ ምምስራት ተኽእሎታትን
ገለ ካብተን ዓበይቲ ወሃብቲ ስራሕ ንምጥቃስ፤ Systemair, ናይ ሺንስካተበርይ ኮምዩን፡ Setragroup ከምኡውን Skogsmästarskolan (SLU).

robotstxt: allowed

filter: keep


text:
Radio Erena: 13 January 2021
ኣብ ዶብ ሱዳንን ኢትዮጵያን ትበርር ዝነበረት ወትሃደራዊት ሄሊኮፕተር ሱዳን ወዲቓ ተሓምሺሻ።
እታ ሄሊኮፕተር፣ ሎሚ ረቡዕ 13 ጥሪ፣ ኣብ ገዳርፍ፣ ካብ ዝርከብ ወትሃደራዊ መዓርፎ ነፈርቲ ወዲ ዛይድ ድሕሪ ምብጋሳ፣ ነዊሕ ከይተጎዓዘት ከምዝወደቀት ኣገልግሎት ዜና እታ ሃገር ኣረጋጊጹ።
ክልተ ኣብረርታን ሓደ ናይ በረራ ቴክኒሻንን፣ ብህይወት ክድሕኑ ክኢሎም ኣለዉ።
ኣብ ዶብ ሱዳንን ኢትዮጵያን፣ ጸጸኒሑ ዝካየድ ዘሎ ግጭታት፣ እናዓረገ ኣብ ዝመጽኣሉ ዘሎ እዋን፣ ሱዳንን ኢትዮጵያን ሰራዊተን ናብቲ ዘሰሓሕብ ዘሎ ከባቢታት ይጓርታ ምህላወን ይፍለጥ።
ሱዳን፣ ዝነዝሐ እቲ ን26 ዓመታት ብኢትዮጵያ ተወሪሩ ጸኒሑ ዝበለቶ ክፋል መሬታ ከምዘምለሰት ክትገልጽ እንከላ፣ ኢትዮጵያ ብወገና፣ ሰራዊት ሱዳን ዶብ ኢትዮጵያ ጥሒሱ መጥቃዕቲ ይፍጽም ምህላዉ’ያ ትወቕስ።
==============


text:
ኣብ ኪጋሊ ርእሰ ከተማ ርዋንዳ ዝተጋብአ ኣኼባ ሕብረት ኣፍሪቃ : ኣብ ደቡብ ሱዳን ዝተዋፈሩ ወታደራት ዓቃቢ ሰላም ሕቡራት ሃገራት ተወሳኺ ሓላፍነት ክውሃብ ንዝፅውዕ ውሳነ ደጊፉ።
መራሕቲ ሃገራት ኣፍሪቃ ሕፅረት ገንዘብ ኣጋጢሙዎ ንዘሎ ሕብረት ኣፍሪቃ ገንዘብ ንምምዳብ ሓድሽ መስርሕ ኣብ ግብሪ ክውዕል ድማ ብተወሳኺ ተሰማሚዖም።
መራሕቲ ሃገራት ኣፍሪቃ ብዞባዊ መራሕትን ሕቡራት ሃገራትን ዝሓለፈ ቀዳም ንዝቐረብ ሕቶ ብዘመሓላለፍዎ ውሳነ እዮም ምላሽ ሂቦም ።
ኢጋድ ፕላስ (IGAD Plus) ዝተበ ሃለ ሃገራት ምብራቕ ኣፍሪካ ሓዊሱ ሩዋንዳ፤ደቡብ ኣፍሪካ፣ናይጀሪያን ኣልጀሪያን ዝሓቖፈ ኣካል : ተልእኾ ሕቡራት ሃገራት ኣብ ደቡብ ሱዳን ኣገልግሎቱ ክናዋሕ ጸ ዊዑ’ሎ።
ንተዋጋእቲ ደቡብ ሱዳን ዝፈላሊ ዞባዊ ሓይሊ ክኣቱ እቲ ዳግም ዝተወሰነ ውሳነ ብተወሳኺ ይፅውዕ።እቲ ሓይሊ መዓስ ከምዝኣቱ ግን ዝተፈልጠ ነገር የለን።
እዚ ከምዚሉ እንከሎ : መራሕቲ ሃገራት ኣፍሪቃ ገንዘብ ንዘድልዮ ሕብረት ኣፍሪቃ ሓድሽ ምወላ ዝምደበሉ ኣገባብ ተሰማሚዖም።ተጋባእቲ ኣኼባ ሕብረት ኣፍሪቃ ንተበግሶ ዓቃብ ሰላም ኣፍሪቃን ካልኦት ፕሮግራማት ልምዓትን ንምሕጋዝ ኣብ መላእ ኣፍሪቃ ካብ ደገ ካብ ዝኣቱ ኣቑሑት ግብሪ ክኽፈል ወሲኑ’ሎ።
ብቕድሚ ትማሊ ሰንበት ሚ ንስቴር ፋይናንስ ሩዋንዳ ክሌቨር ጌተተ: ሕብረት ኣፍሪቃ ከቢድ ሕፅረት ገንዘብ ከምዘጋጠሞ ገሊፆም ነይሮም።ይኹን እምበር: መራሕቲ ሃገራት ኣፍሪቃ : ኣባላት ሃገራት ንመሳለጢያታት ኮሚሽን ሕብረት ኣፍሪቃ 100% ፣75 % ንፕሮግራማቱ 25 % ድማ ንስራሕቲ ዕቃቢ ሰላም ክሽፍኑ ወሲኖም ኣለው።
ነዚ ዝኸውን ገንዘብ ካብ ደገ ካብ ካብ ዝኣቲ ኣቑሑት 0.2 ሚእታዊ ቐረፅ ክኸፍሉ ወሲኖም ኣለው።ከም መድሓኒትን ዱኹዒን ሓዊሱ ኣገደስቲ ኣቑሒት ካብቲ ግብሪ ነፃ ከምዝኾኑ ድማ ብተወሳኺ ተሓቢሩ።
ሚ ንስቴር ፋይናንስ ሩዋንዳ ክሌቨር ጌተተ ነዚ ኣመልኪቶም " በዚ ኣገባብ እዚ 1.2 ቢሊዮን ዶላር ክርከብ እዩ።ክትንበይ ዝኽእል፤ቀሊን ብሕድ ሕድ ሰበስልጣን እቶት ዝእከብን እዩ ክኸውን።እቲ ገንዘብ ኣብ ቁፅሪ ሒሳብ ማእኸላይ ባንኪ ኮሚሽን ሕብረት ኣፍሪቃ ዝኣቱዩ " ድማ ኢሎም።።
እዚ ከምዚ ኢሉ እንከሎ: ኣብ ኪጋሊ ሩዋንዳ ዝተኣከቡ መራሕቲ ኣፍሪቃ ሓድሽ ኮምሽነር ሕብረት ኣፍሪቃ ንምምራጽ ዘይምስምምዖም ንገለ ኣፍሪቃዊያን የሓጒስዎም ኣሎ።
ድሕሪ ክልተ ዙር ናይ ስልጣን ግዜአን ክወርዳ ዝነበራ ኣዶ-መንበር ኮምሽን ሕብረት ኣፍሪቃ ዶክተር ዲላሚኒ ዙማ ኣብ ወርሒ ጥሪ ዝቕጽል ኮሚሽነር ክሳብ ዝምረጽ ኣብ ስልጣነን ክጸንሓ እየን።
ቦትስዋናዊ ሕጹይ ዘድሊ ክልት ሲሶ ድምፂ ክረኽቡ ኣይክኣሉን። Afican Sun Times ናይ ዝተበሃለት ጋዜጣ ዋና ኣሰናዳኢ ናይጀሪያዊ ቺካ ኦንያኒ ሕጹያት ኡጋንዳን ኢዃተሪያል ጊኒን ዘይምስዓሮም ሕጉስ እየ ኢሉ’ሎ።ምኽንያቱ ኣብ ዝገለጹሉ ድማ "እዘን ሃገራት እዚአን ብውልቀ-መለኽቲ ስለዝምርሓ'ዩ" ኢሎም።


text:
ኣብ እዋናዊ ዓለም ዝቀላቐልን ዘመዛብዕን ዘበለ ፈተና ኩሉ ንምብዳህ ኣብ ናይ ቅዱስ በነዲክቶስ ኣብነትን ናይ ማሕበር ሕጉን ብምስዓብ ናይ ወንጌል ኣገልጋልን መስካርን ምዃንን ንናይ ክርስቶስ ፍቕሪ ዝጋርድ ምንም ነገር ዘይምቛምን እዩ፡ ነዚ ዝበሉ ናይ ቅድስቲ መንበር ዋና ጸሓፊ ብፁዕ ካርዲናል ፒየትሮ ፓሮሊን ዕለት 11 ሓምለ 2019 ዓ.ም. ብምኽንያት ዓመታዊ በዓል ሓላዊ ኤውሮጳ ቅዱስ በነዲክቶስ በዓል ኖርቻ ኣብ ክፍለ ሃገር ቶስካና ኣብ ዝርከብ ገዳመ ሞንተ ኦሊቨቶ ማጆረ ኣብ ዘዕረገዎ መስዋዕተ ቅዳሴ ኣብ ዝለገስዎ ስክበት ከምዝዀነ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ።
ስምዖን ተ. ኣርኣያ - ሃገረ ቫቲካን
ጩራ ብርሃንን ቡሶላን፡ ኣብቲ ኩሉ ፈሰስ ኣብ ዝዀነሉ ዘይርግጸይናነት ኣብ ዘዕለቕልቖ ዓለም ቅዱስ በነዲክቶስ ጩራ ብርሃንን ቡሶላን እዩ ቢሎም፡ እቲ ጥንታዊ ዓለም ናብ ጥፍኣት ገጹ ከንቆልቁል እንከሎ ጽኑዕን ማራኽን ዝዀነ ኣምር ፈልዩ ብምልላይ ነቲ ብርቱዕ ዘናውጽ ናይቲ እዋን ማዕበል ዝብድህ ምስክርነት ብቓልን ሕይወትን ዘቕረበ እዩ፡ ገዳመ በነዲክታውያን ካሲኖ ካብ ዝቐውም 700 ዓመት ኣብ ዘቑጽረሉ ዘሎ እዋን እቲ ኣብቲ ሩሑቕ ዘመን ቅዱስ በነዲክቶስ ዝጸሓፎ መምርሒ ሕይወት፡ ንገዛእ ርእሱ ኣብ ስምዒታዊ ሑጻ ዝጸንዔ ዘይኰነስ ኣብ ከውሒ ዝቖመ ናይ ሕይወት መንበረ ጥበብ እዩ ቢሎም። ገድለ ዕሴትን ገድለ ሕይወትን በነዲክቶስ ዝሕብርን ናይ ሕይወት ተመክሮ እዩ፡ ጸሎትን ትሕትናን ዝምገብ ሕይወት።
ኣብ ኣገልግሎት ክርስቶስን ቤተ ክርስቲያንን
ቅዱስ በነዲክቶስ በዓል ኖርቻ፡ ብሕይወቱን ብዝጸሓፎ ናይ ሕይወት ሕግን ኣቢሉ ዝሓደጐ ምስክርነት፡ ንእዋንናን ንመጻኢ ወለዶን ግዜን ዓቢይ ህያብ እዩ፡ ገዛእ ርእስኻ ናይ ምውፋይ ፍጹም ኣብነት፡ እዋናዊ ዓለምን ግዜን ክትጻወሮ ዘይከኣል ሃውክን ዝሕምስ ኩነታት ኣብ ዝረኣየሉ ዘሎ እዋን በንጻሩ ጽኑዕ ዝዀነ መወከሲ ዝዀነካ ነቲ ቃል ቃል ዘብል መደናገሪ ባዶነት እምቢ ንምባል ዘኽእል ባይታ ምንዳይ ኣብ ነፍሲ ወከፍ ሰብኣዊ ፍጥረት ክብ ክብልን ቆራጽ ውሳኔን ዓቢይ ሓላፍነትን እውን ዝሓትት ይዅን፡ ናይቲ ጽኑዕ ባይታ ጽምኢ ኣዚዩ ጥልቂ ኰይኑ ይረአይ፡ ኣብዚ ብሩትዕ ማዕበልን ነውጽን ኣብ ዝንቀሳቐሰሉ ዓለም ጸኒዕካን ከይጠሓልካን ንቕድሚ ንኸተብል ዝመርሕ ቡሶል እቲ ቅዱስ በነዲክቶስ በዓል ኖርቻ Nihil amori Christi praeponere - ኣብ ናይ ክርስቶስ ፍቕሪ ምንም ዓይነት ግርዶት ኣይተንብር፡ እዚ ብሓቂ ነቲ ኣብ ዓለም ዝረአይ ለውጢ ኣብ እምነት ጽኑዕን ኣብ ፈተና ብርቱዕን ኰይንካ ንቕድሚት ንምባል ኣገዳስን ብቑዕን ኵነት እዩ፡ ኣብ ናይ ክርስቶስ ቤት ትምህርቲ ክትርከብን ንኣኡ ኣብ ምስዓብን ዘዕብይ ኣብነት፡ ናይ በነዲክቶስ ኣብነት ኣተሓሳስባን ቃላትካን ተግባራትካን ኩሉ ስሩዕ ዝገብርን እቲ ናይ እግዚኣብሔር ፍቅሪ ኣባናን ኣብ ብጻይናን ኣብ ቤተ ክርስቲያንን ታሪኽን ዘለዎ ጥበባዊ መደብ ንኸተእንግድ ዘተባብዕ እዩ፡ በዚ ኣገባብ እዚ ጥራሕ እዩ፡ ብንጹሕ መባጼሕን ዝማርኽ ሕላገት ተስፋ ብምዃን ምግልጋል ዝከኣል ከምዝበሉ ዝሓበረ ናይ ቅድስቲ መንበር ዜናን ክፍሊ ማሕተምን መግለጺ ኣስዒቡ፥
ናይ ዓለም ዝዀነ መንፈሳውነት ንምብዳህ
ነቶም በነዲክታውያን እናሓሰቡ፡ እቲ ገዳም በነዲክታውያን ኣብ ጫፍ ጐቦ ዝተነብረ ጩራ ብርሃንን ሰብኣዊ ዘይፍጹምነትና ሓጢኣትናን ሓሳርናን ናይ ታሪኽ ስግኣትን ከምዘሎ ኰይኑ ብምልኣት ናይ ዝተወፈየን ሰላም ናይ ዝተጸገወ ሕይወት መግለጺ እዩ ቢሎም፡ ንእንነብረሉ ዓለም ፍልዩ ኣማራጺ ዝዀነ ካብ ሕማቕን ሓደገይናን ኩነታት ኣየር ነዕቕለሉን ኣብ ብዙሕ እዋን መደናገርን ጽልግላጐ ኣብ ዘጓንፍ ነቶም ድሕነትን ምልኣት ሓጐስን ንዘናድዩ ጉዕዞ ኣዚዩ ንጹር ዝዀነ ጽኑዕ ሓባሪ መገዲ እዩ፡ የዕንቶም ናብ ክርስቶስን ናብ ቅድስተ ማርድያ ኣደን ከገብሩ ናይ ዝምዕድ ሕይወት መሰኻር ኢኻትኩም እንክብሉ ነቶም ገዳማውያን ገሊጾም፡ እቲ መገዲ ዘብርህ ናይ ጐይታ ኣባታውን መሓርነትን ወጅሁ ዘርእይ ጩራ ብርሃን ንኽዀኑ ተላብዮም፡ ብገዳማዊ ባሕታውን ብዝተሳነየን ሕይወት ኣቢሎም እቲ ብዙሕ እዋን ቅዱስ ኣቦና ር.ሊ.ጳ. ፍራረንቸስኮ ናይ እዋንና ዓቢይ ሓደጋ ቢሎም ዝገልጽዎ ናይ ዓለም ዝዀነ መንፈሳውነት (ዕውሉም መንፈሳውነት) ምስናፍ ዝከኣል ምዃኑ ንዅሉ ኣበስሩ እንክብሉ ዝለገስዎ ስብከት ከምዘጠቓለሉ የመልክት።


text:
Radio Erena: 22 December 2020
ኣብ ኣፍሪቃ፣ ኣብዚ እዋን’ዚ፣ ንዝነውሐ ዓመታት ኣብ ስልጣን ካብ ዘለዎ መራሕቲ ሓደ ዝኾነ፣ ፕረዚደንት ኮንጎ ብራዛቪል፣ ደኒ ሳሶ ንጌሶ፣ ዝመጽእ ወርሒ መጋቢት ኣብ ዝካየድ ምርጫ’ውን ክወዳደር ምዃኑ ኣፍሊጡ።
እቲ ካብ 1979 ክሳብ 1992 ድሒሩ ድማ ካብ 1997 ክሳብ ሎሚ፣ ብድምር ን36 ዓመታት ኣብ ስልጣን ዘሎ መራሒ፣ ዝመጽእ ዓመት ተወዳዲሩ፣ ኣብ ስልጣን ክቕጽል ከምዝደሊ ዘፍልጥ ዘሎ፣ 17 ሰልፍታት ብልፍንቲ መሪሑወን ክወዳደር ስለዝደገፍኦ ምዃኑ ገሊጹ።
ሳሶ ንጌሶ፣ ዕድመ ንፕረዚደንት ዝወዳደር ዜጋ ካብ 70 ክሓለፍ ከምዘይብሉን፣ ገደብ ስልጣን ድማ ክልተ ናይ ናይ ኣርባዕተ ዓመታት እብረ ምዃኑ ዝድርትን ቅዋም፣ ኣብ 2015 ከምዝቐየሮ ይፍለጥ።
ወዲ 77 ዓመት ኮይኑ ዘሎ ፕርዚደንት ኮንጎ ብራዛቪል፣ ካብ ሓያሎ ኣነስቲ ዝወለዶም ብውሕዱ 11 ቆልዑ ከምዘለውዎን፣ ንደቁ ኣብ ሓያሎ ላዕለዋይ ስልጣን ሃገር ከምዘዋፈረን’ዩ ዝንገረሉ።
ብዘይካ’ዚ እቲ ፕረዚደንት፣ በዓልቲ ቤቱን ቤተ ሰቡን፣ ኣብ ፓሪስን ካልኦት ከተማታት ኤውሮጳ ኣማኢት ሚልዮናት ዝግመት ገዛውቲ፣ መጋየጺ መካይንን ካልእ ንብረትን ከምዝውንኑ ይፍለጥ።
ብወግዓዊ ኣጸዋውዓ፣ ሪፖብሊክ ኮንጎ እናተባህለት እትፍለጥ፣ ኣብ ምዕራብ ኣፍሪቃ እትርከብ ኮንጎ ብራዛቪል፣ ልዕሊ 5 ሚልዮን ዝግመት ህዝቢ’ዩ ዘለዋ።
እዛ ነዳዲን ካልእ ማዕድናትን እተፍሪ ሃገር፣ ዝበዝሐ ካብ ህዝባ ኣብ ትሕቲ መስመር ድኽነት ዝርከብ ወይ መዓልታዊ ትሕቲ 2 ዶላር ኣታዊ ዘለዎ ምዃኑ ጸብጻብ ባንክ ዓለም የመልክት።
ኣብ ኣፍሪቃ ንልዕሊ 25 ዓመታት ኣብ ስልጣን ዘለዎ ሸሞንተ መራሕቲ፣ ፕረዚደንት ኮንጎ ብራዛቪል፣ ሳሶ ንጌሶ፣ ፕረዚደንት ካሜሮን፣ ፖል ቡያ፣ ፕረዚደንት ኢኳቶርያል ጊኒ፣ ቴዶር ኦብያን ንጌዋ ባሳጎ፣ ፕረዚደንት ኡጋንዳ፣ ዩዌሪ ሚሴቬኒ፣ ፕረዚደንት ኤርትራ፣ ኢሳይያስ ኣፈወርቂ፣ ፕረዚደንት ቻድ፣ ኢድሪስ ደቢን ፕረዚደንት ርዋንዳ፣ ፓል ካጋመን’ዮም።
================


text:
ፖሎቲካዊ ጉዳይ ኤርትራውያን ንኤርትራውያን ክሕደግ ዘለዎ ጉዳይ'ዩ፣ ኣብ ኤርትራ ለውጢ ክመፅእ እንተኾይኑ ካብ ውሽጢ ኤርትራ'ዩ ፡ እቲ ካብ ኣብ ደገ ዘለው ተቃወምቲ ዝመፅእ፡ ደገፍ ጥራይ'ዩ ክኸውን ዝኽእል ክብሉ 3-ተ ሙሁራት ኤርትራውያን ተዛሪቦም።
ምስ ዝተፈላለዩ አረአእያን እምነትን ዘለዎም ሙሁራት ኤርትራውያን ብዝጀመርናዮ መደብ መሰረት ዝቐረቡ 3-ተ ሙሁራት ኤርትራውያን ዝኾነ ተቃዋሚ ሓይሊ አብ ሃገሩ ለውጢ ንኸምፅእ ክፅዕር ኸሎ ብመሰረቱ ተአማንነቱ ኣብ ህዝቡ ክሕድር ይግበኦ ኢሎም።
ዶ/ር አስፋው ተኸስተ ካብ አሜሪካ፡ አቶ ዓብደራሕማን ሰይድን አቶ ሱሌማን አደም'ን ኸአ ካብ ሎንደን ዓዲ እንግሊዝ ከምዝበልዎ ካብ ወፃኢ ብዝመፅእ ብፍላይ ኸአ ብሰንኪቲ ኣብ መንጎ ኤርትራን ኢትዮጵያን ዘሎ ጉዳይ ዶብ ገና ዘይተወደአ አብ ዘለሉ ፅግዕተኛ ናይ ኢትዮጵያ ምምሳል ነቲ ተቃዋማይ ሓይሊ የድክሞ ደአም'በር አየሐይሎን'ዩ ኢሎም።
ብዛዕባ መንግስቲ ኤርትራን ኩነታት ኤርትራን ከምኡ'ውን ብዛዕባ'ቲ ኣብ ቀረባ ኣብ ኢትዮጵያ ዝተኻየደ አኼባታት ኤርትራውያንን ከምኡ'ውን ኣብ ደምበ ተቃውሞ ኤርትራውያን ዘሎ መርገፅ መንግስቲ ኢትዮጵያን፡ እቲ ተቃውሞ ደምበን ብዝምልከት ርኢቶኦምን እምነቶምን ተዛሪቦም'ለው።
ትማሊ ቀዳማይ ክፍሊ ቀሩቡ ኔሩ። ሎሚ ኸአ 2ይ ክፍሊ ቀሪቡ'ሎ'። ንምስምዑ ናብቲ ምልክት ድምፂ ብምኻድ ጠውቁ


text:
Radio Erena: 05 December 2019
ስዑዲ ዓረብ፣ ኣብ ጅቡቲ ንዝካየድ ምዝርጋሕ መስመራት ማይ ክትምውል ምዃና ኣፍሊጣ።
እታ ሃገር፣ ነዚ ልዕሊ 9 ሚልዮን ዶላር ዝተገመተ ፕሮጀክት ክትምው ስምምዕ ከምዝተኸተመ ማዕከናት ዜና ጅቡቲ ገሊጸን።
ነቲ ስምምዕ ዝኸተመ፣ ብወገን ስዑዲ ዓረብ፣ ኣካያዲ ስራሕ ምወላ ስዑዲ ንልምዓት ካልድ ቢን ሳልማን ክኸውን እንከሎ ብወገን ጅቡቲ ድማ ሚኒስተር ፋይናንስን ቁጠባን ኤልያስ ሙሳ ዱዋላ’ዩ።
ብካልድ ቢን ሳልማን ዝምራሕ ላዕለዋይ ልኡኽ ምትሕግጋዝ ስዑዲ ዓረብ፣ ብ1 ታሕሳስ ናብ ጅቡቲ ድሕሪ ምእታው ምስ ፕረዚደንት ጅቡቲ እስማዒል ዑመር ገለን ቀዳማይ ሚኒስተር ዓብደልቃድር ካሚል መሓመድን ካልኦት ላዕለዎት ሰበ ስልጣን እቲ መንግስትን ተዘራሪቡ።
ስዑዲ ዓረብ፣ ንጅቡቲ ኣብ ልምዓት ዘተኮረ ሓገዝ ተበርክት ዘላ፣ ኣምሳያ ናይቲ ፕረዚደንት ገለ ምስ ቀጠር ዝነበሮ ዝምድና ብምብታኽ ጸግዒ ስዑዲ ምሓዙ ምዃኑ ተንተንቲ የረድኡ።
===================


text:
ትካል ህፃናት ሕቡራት መንግስታት /ዩኒሴፍ/ ህፁፅ ቀረባት ምብግቢ ናብ ቀርኒ ኣፍሪካ ንምግዓ ነፃ ወይ’ውን ዓብይ ናይ ዋጋ ምጉዳል ዘልዎ ሓገዝ መጎዓዝያ ኣየር ንኽግበረሉ ሓቲቱ።ኣማእቲ ኣሽሓት ብጉድለት ኣመጋግባ ዝሳቐዩ ህፃናት ህይወቶም ንምድሓን ህፁፅ ክንክን የድሊዮም ይብል እቲ ትካል።
ወሃቢት ቃል ዩኒሴፍ ሞሪክሲ መርካዶ ብሕፅረት ኣመጋግባ ንዝተጠቕዑ ህፃናት ቀርኒ ኣፍሪካ ምግቢ ብህፁፅ ናይ ምቕራብ ጉዳይ ናይ ምንባርን ዘይምንባርን ሕቶ እዩ ይብላ።
ልዕሊ 2.3 ሚሊዮን ህፃውንቲ ብጉድለት ኣመጋግባ ኣዝዮም ዝተጠቖ ህፃውንቲ ኣብ ቀርኒ ኣፍሪካ ኣለው ዝበላ እተን ወሃቢት ቃል ’’ኣብ ውሽጢ ሰሙናት ሓገዝ እንድሕር ዘይረኺቦም እቶም ልዕሊ ፍርቂ ሙሊዮን ክሞቱ እዮም።ሓደ ህፃን ናይ ምግቢ ክንክን እንድሕር ረኺቡ መሊኡ ንኽሓዊ ካብ ኣርባዕተ ክሳብ ሽዱሽተ ሰሙን ይወስደሉ።ህይወት ህፃውንቲ ዘድሕን ምግቢ ንምጉዕዓዝ ነፃ ወይ’ውን ዓብይ ናይ ዋጋ ምጉዳል ንኽገብሩልና ንኢንዱስቱሪ መጎዓዝያ ኣየር ፃውዒት ነቕርብ ኣለና።’’ኢለን።
ሕቡራት መንግስታት ኣብ ኬንያ፡ኢትዮጵያ፡ጂቡቲን ሱማሊያን ዝርከቡ ናብ 12.5 ሚሊዮን ዝፅግዑ ሰባት ዋሕዲ ምግቢ ኣጋጢሙዎ ይርከብ ይብል።
ህዝቢ ሱማሊያ ብፍላይ ብማንታ ጥፍኣት ማለት እውን ብግጭትን ድርቅን ኣዝዮም ተጠቒዖም ኣለው።ኣብ ብዙሓት ከባቢታት ደቡባዊ ሱማሊያ ኣጋጢሙ ዘሎ ጥምየት ኣብ ዝቕፅሉ ክልተ ኣዋርሕ ናብ ምሉእ እቲ ከባቢ ክጋፋሕ ከምዝኽእል ሕቡራት መንግስታት ኣጠንቂቑ’ሎ።
ናይ ሕቡራት መንግስታት ኣዋሃዲ ሰብኣዊ ጉዳያት ካብ 7.5 ሚሊዮን ህዝቢ ሱማሊያ እቶም ርብዒ ኣለሻ ሓገዝ ወይ ኣብ ውሽጢ ሃገር ተመዛቢሎም ወይድማ ናብ ጎረባብቲ ሃገራት ሃዲሞም ኣለው ክብል ፀብፂቡ።ኣብ ደቡባዊ ሱማሊያ 1.25 ሚሊዮን ህፃናት ህፁፅ ህይወት ኣድሕን ሃገዝ የድልዮም ይብል እቲ ትካል።
መርካዶ ከምዝገለፅኦ ትካለን ዩኒሴፍ ንጥዕና ዝሕግዝ ፍሉይ ዝኾነ ምግቢ እንተረኺቡ ህይወት እቶም ህፃውንቲ ከድሕን ከምዝኽእል ሓቢረን።ዩኒሴፍ ኣብ ቤልጀም፡ፈረንሳይን ጣሊያንን ኣብዝርከቡ መኽዘናት ልዕሊ 5,000 ሜትሪክ ቶን ምግቢ ከምዘለዎ ወሲኸን ኣፍሊጠን።
እዚ ብኣመጋግባ ጉድለት ንዝተጠቕዑ 300 ሽሕ ህፃናት እኹል እዩ ይብላ።ኣብ ውሽጢ ስዓታት ናብ ናይሮቢ ምግዓዝ ከምዝክኣል ዝሓበራ መርካዶ ዋጋ መጎዓዝያ ኣየር ግን ኣዐሪዩ ኽባር ምዃኑ ገሊፀን።
ሕቡራት መንግስታት ካብ ዘቕረቦ ናይ ድርቂ ፃውዒት 44 ሚእታዊ ጥራሕ ከምዝረኸበ ፀብፃብ ኣዋሃዲ ሰብኣዊ ጉዳያት ሕቡራት መንግስታት ይገልፅ።ተወሳኺ 1.4 ቢሊዮን ዶላር ብህፁፅ የድሊ።
ዩኒሴፍ እውን 314 ሚሊዮን ዶላር ሓገዝ ሓቲቱ ክሳብ ሎሚ ሲሶ ጥራሕ ረኺቡ’ሎ።ምስቲ ዘድሊዮ ብምንፅፃር ግን ኣዝዩ ውሑድ እዩ።


text:
1 እግዚኣብሄር ድማ፡ ከምቲ ዝበሎ ንሳራ በጽሓ። እግዚኣብሄር ከኣ ንሳራ ኸምቲ እተዛረቦ ገበረላ።
2 ሳራ ድማ ጠነሰት፡ በቲ በቲ ኣምላኽ እተዛረቦ ምዱብ ምዱብ ወርሓት ከኣ ንኣብርሃም ኣብ እርግናኡ ወዲ ወለደትሉ።
3 ኣብርሃም ድማ ነቲ እተወልደሉ ወዱ፡ ሳራ ዝወለደትሉ፡ ስሙ ይስሃቅ ኣውጽኣሉ።
4 ኣብርሃም ከኣ ንይስሃቅ ወዱ፡ ከምቲ ኣምላኽ ዝኣዘዞ፡ ወዲ ሾሞንተ መዓልቲ ምስ ኰነ፡ ገዘሮ።
5 ኣብርሃም ድማ ወዱ ይስሃቅ ኪውለደሉ ኸሎ፡ ወዲ ሚእቲ ዓመት ኰይኑ ነበረ።
6 ሳራ ኸኣ፡ ኣምላኽ ሰሓቕ ገበረለይ፡ እዚ ዝሰምዔ ዘበለ ዅሉ ኸኣ ምሳይ ይስሕቕ፡ በለት።
7 ኣብ ኣብ እርግናኡ ወዲ ወሊደሉ እየ እሞ፡ ሳራ ቘልዓ ተጥቡ ኸም ዘላስ፡ ንኣብርሃም መን መን ምነገሮ፡ ድማ በለት።
8 እቲ እቲ ቘልዓ ኸኣ ዐበየ፡ ጡብውን ጡብውን ሓደገ። በታ ይስሃቅ ጡብ ጡብ ዝሓደገላ መዓልቲ ድማ ኣብርሃም ዓብዪ ምሳሕ ገበረ።
9 ሳራ ድማ እቲ ኣጋር፡ ግብጻዊት፡ ንኣብርሃም ዝወለደትሉ ወዲ ኼላግጽ ረአየት።
10 ንኣብርሃም ድማ፡ ወዲ እዛ እዛ ባርያ እዚኣ ምስ ምስ ወደይ፡ ምስ ምስ ይስሃቅ፡ ኣይወርስን እዩ እሞ፡ ነዛ ባርያ እዚኣን ንወዳን ኣውጽኣዮም፡ በለቶ።
11 እዚ እዚ ነገርዚ ኸኣ ንኣብርሃም ብምኽንያት ወዱ ኣዝዩ ኽፉእ ኰይኑ ተራእዩ።
12 ኣምላኽ ድማ ንኣብርሃም፡ ብናይ እዚ ወድን ብናይ እዛ ባርያኻን ክፉእ ኰይኑ ኣይርኤኻ። ብይስሃቅ እዩ ዘርኢ ዚጽውዓልካ እሞ፡ ብዅሉ ሳራ እትብለካ ዘላ ቓላ ስማዕ።
13 ንወዲ እዛ ባርያ ድማ፡ ዘርእኻ ዘርእኻ ስለ ዘርእኻ ስለ ዝዀነ፡ ህዝቢ ኽገብሮ እየ፡ በሎ።
14 ንጽብሒቱ ኸኣ ኣብርሃም ኣንጊሁ ኣንጊሁ ተንሲኡ እንጌራን ሓርቢ ማይን ወሲዱ፡ ንኣጋር ሀባ፡ ኣብ ኣብ መንኩባ ድማ ኣሰከማ፡ እቲ ቘልዓውን ሂቡ ሰደዳ። ንሳ ንሳ ኸኣ ንሳ ኸኣ ኸይዳ፡ ኣብ ኣብ በረኻ ብኤር-ሸባዕ ኰብለል ትብል ነበረት።
15 እቲ ማይ ካብ ሓርቢ ተወድኤ ኸኣ፡ እቲ ቘልዓ ኣብ ትሕቲ ትሕቲ ሓንቲ ኦም ይውደቕ ሐደገቶ።
16 ሞት እዚ ቘልዓ ኸይርኢ፡ ኢላ ድማ ኸደት እሞ ምውርዋር ምውርዋር ቀስቲ ዚአክል ርሒቓ ኣብ መንጽሩ ተቐመጠት። ኣብ መንጽሩ ተቐሚጣ ድማ ዓው ኢላ በኸየት።
17 ኣምላኽ ከኣ ድምጺ እቲ ቘልዓ ሰምዔ። መልኣኽ ኣምላኽ ድማ ንኣጋር ካብ ካብ ሰማይ ጸዊዑ፡ ኣጋር፡ እንታይ ኴንኪ ኢኺ፧ ኣምላኽ ድምጺ እቲ እቲ ቘልዓ ኣብታ ዘለዋ ኸሎ ሰሚዕዎ እዩ እሞ፡ ኣይትፍርሂ።
18 ነቲ ቘልዓ ዓብዪ ህዝቢ ኽገብሮ እየ እሞ፡ ተንስኢ፡ ኣልዒልኪ ብኢድኪ ብኢድኪ ደግፍዮ፡ በላ።
19 ኣምላኽ ድማ ዓይና ኸፈተላ፡ ዔላ ማይ ከኣ ረአየት። ከይዳ ኸኣ ሓርባ ማይ መሊኣ ነቲ ቘልዓ ኣስተየቶ።
20 ኣምላኽ ድማ ምስቲ ምስቲ ቘልዓ ምስቲ ቘልዓ ነበረ፡ ንሱ ንሱ ኸኣ ንሱ ኸኣ ዓበየ፡ ኣብ ኣብ በረኻውን ተቐመጠ፡ ቀስተኛ ቀስተኛ ኸኣ ቀስተኛ ኸኣ ዀነ።
21 ንሱ ኣብ በረኻ ጳራን ይቕመጥ ነበረ። ኣዲኡ ድማ ካብ ካብ ሃገር ግብጺ ሰበይቲ ኣምጽኣትሉ።
22 ኰነ ኰነ ኸኣ፡ በቲ ዘበን እቲ ኣቢሜለክ ምስ ፊኮል ሓለቓ ሓለቓ ሰራዊቱ መጺኡ ንኣብርሃም ከምዚ ኢሉ ተዛረቦ፡ ኣምላኽ ብትገብሮ ብትገብሮ ዘበለ ብትገብሮ ዘበለ ኵሉ ብትገብሮ ዘበለ ኵሉ ምሳኻ እዩ።
23 ሕጂ ኸኣ ከምቲ ከምቲ ኣነ ከምቲ ኣነ ለውሃት ዝገበርኩልካ፡ ንኣይን ነዛ ስደተኛ ዄንካ እትነብራ ዘሎኻ ምድርን፡ ከምኡ ኽትገብር እምበር፡ ንኣይን ንደቀይን ንደቂ ንደቂ ደቀይን ከይትጠልም ብኣምላኽ መሓለለይ።
24 ኣብርሃም ከኣ፡ ኣነ ኣነ እምሕል በለ።
25 ኣብርሃም ድማ ብዛዕባ ባሮት ኣቢሜለክ ብሓይሊ ብሓይሊ ዝሓዝዋ ዔላ ማይ ንኣቢሜለክ ወቐሶ።
26 ኣቢሜለክ ከኣ፥ ነዚ ነዚ ነገር እዝስ መን ከም ዝገበሮ ኣይፈለጥኩን፡ ንስኻ ድማ ኣይነገርካንን፡ ኣነውን ብዘይሎሚ ኣይሰማዕኩን፡ በለ።
27 ኣብርሃም ድማ ኣባጊዕን ኣብዑርን ወሲዱ ንኣቢሜለክ ሀቦ። ክልቲኦም ከኣ ኪዳን ተኣታተዉ።
28 ኣብርሃም ድማ ካብ መጋርያኡ ሾብዓተ ሽበን ንበይነን ፈለየ።
29 ኣቢሜለክ ከኣ ንኣብርሃም፡ እዘን ንበይነን ዝፈሌኻየን ሾብዓተ ሽበን እንታይ እየን፧ በሎ።
30 ንሱ ድማ፡ ነዛ ዔላ እዚኣ ኣነ ኸም ዝዀዓትክዋ፡ ምእንቲ ንኣይ ምስክር ኪዀናኒ፡ እዘን ሾብዓተ ሽበን እዚኤን ካብ ካብ ኢደይ ክትወስድ፡ በለ።
31 ስለዚ ኽልቲኦም ኣብኣ ስለ እተማሓሐሉ፡ ነታ ቦታ እቲኣ ብኤር-ሸባዕ ኢሉ ኣውጽኣላ።
32 ኣብ ብኤር-ሸባዕ ከኣ ኪዳን ተኣታተዉ፡ ኣቢሜለክ ድማ ተንሲኡ ምስ ፊኮል፡ ሓለቓ ሓለቓ ሰራዊቱ፡ ናብ ናብ ምድሪ ፍልስጥኤማውያን ተመልሱ።
33 ኣብርሃም ከኣ ኣብ ብኤር-ሸባዕ ተምሪ ተኸለ። ኣብኣውን ኣብኣውን ብስም እግዚኣብሄር፡ ዘለኣለማዊ ኣምላኽ፡ ተማህለለ።
34 ኣብርሃም ድማ ኣብ ምድሪ ፍልስጥኤማውያን ስደተኛ ዀይኑ ነዊሕ ዘበን ተቐመጠ።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...


text:
ብዕለት 29 ሚያዝያ 2011 ኣብ ሊድስ ብዛዕባ ሃገርናን ህዝብናን ዘተ ጌርና ምንባርና ይዝከር። እታ ዕለት ዝፈረየታ ግዝያዊት ኮሚቴ ኣብ ውሽጢ ወርሒ ሰፊሕ ኣኼባ ንኽትጽውዕ ብምልባው ዘተና ብውዕውዕ ሃገራዊ ስሞዒት ዛዚምና። ግዝያዊት ኮሚቴ ዝተዋህባ ሓላፍነት ናብ ህዝቢ ንምቕራብን ንዝሰሐ ሃገራዊ ዘተ ንምግባርን ንዕልት 28 ግንቦት 2011 ሰዓት 2 ድ. ቀ. ኣብ ዩክሬንያን ኮሙኒቲ ሰንተር ክትርከቡ ትዕድም።
ነቲ ኣብ ህዝብናን ሃገርናን ብፍላይ ድማ ኣብ መንእሰያትና ዝወርድ ዘሎ መዘና ዘየብሉ ኣደራዕ ናብ ህዝብን መንግስትን ኣመሪካን ዓለምን ህጹጽ መጸዋዕታ ንምግባርን ፍታሕ ንምንዳይን “ብሽማግለ ሰላማዊ ሰልፊ” ዋሽንግተን ዲ.ሲን ከባቢኣን ዝተዳለወ ሰፊሕ ሰላማዊ ሰልፊ ኣብ ዋሽንግተን ዲ.ሲ. ንምክያድ ምሽብሻብ ይግበር ኣሎ።
ኤርትራውያን ተቀማጦ ሎንዶን ንካልኣይ ጊዜ ንዝኽሪ ናይቶም ኣብ ገማግም ባሕሪ ሊብያ ዝሃለቑ ከባቢ 400 ዝኣኽሉ ንጹሃት ኤርትራውያን ንምዝካርን ንዕኡ ብምምርኳስ ውን ሰፊሕ ዘተ ክካየድ ዝተዳለወ መደብ ንሰኑይ 25 ሚያዝያ ኣብ Abrar House, 45 Crawford Place, Off Edgware Road, London W1 4LP ተዳልዩ ስለዘሎ ኩሉኹም ግዱሳት ኤርትራውያን ኣብቲ ቦታ ክትርከቡ ብትሕትና ነዘኻኽር ። ዝካየደሉ ሰዓት ካብ 2.00 – 6.00 ድ. ቐ እዩ።
ኤርትራውያን ተቀማጦ ሎንዶን ንካልኣይ ጊዜ ንዝኽሪ ናይቶም ኣብ ገማግም ባሕሪ ሊብያ ዝሃለቑ ከባቢ 400 ዝኣኽሉ ንጹሃት ኤርትራውያን ንምዝካርን ንዕኡ ብምምርኳስ ውን ሰፊሕ ዘተ ክካየድ ዝተዳለወ መደብ ንሰኑይ 25 ሚያዝያ ኣብ Abrar House, 45 Crawford Place, Off Edgware Road, London W1 4LP ተዳልዩ ስለዘሎ ኩሉኹም ግዱሳት ኤርትራውያን ኣብቲ ቦታ ክትርከቡ ብትሕትና ነዘኻኽር ። ዝካየደሉ ሰዓት ካብ 2.00 – 6.00 ድ. ቐ እዩ።
ኣብ ሳንታ ሮዛ ዝወዓለ ኣኼባ ሽማግለ ንጉባኤ፡ ብጉዳይን ህዝብን ሃገርን ኤርትራን፡ ሃገራዊ ኮምሽን ዘካይዶ ዘሎ ንጥፈታትን ዘትዩ። ኣብ ውሽጢ ምምሕዳር ሽማግለኡ ዝርከብ ስርርዓት፡ ዘለዎ ሓላፍነቱን ዝዓሞ ስርሓትን በብሓደ ምስ ኣኼበኛ ብምልላይ፡ ነቲ ኣኼባ ከፊትዎ።
ህዝባዊት ሽማግለ ፍራንክፈርትን ከባቢኣን ዘተ ምስ ህዝቢ ብዝብል ተበግሶ ብዕለት 05.02.2011 ምክያዳ ዝዝከር ኢዩ።
በቲ ኣብ ናይ መወዳእታ ደረጃ በጺሑ ዘሎ ውዱቕ ውሽጣዊ ፖለቲካውን ቁጠባውን ኩነታቱን ሙሽሙሽ ስርዓቱን፡ ከምኡ ‘ውን ኣብ ሰሜን ኣፍሪቃን ማእከላይ ምብራቕን ብዝቕጽል ዘሎ ውዕዉዕ ህዝባዊ ተቓውሞታት ተጨኒቑ፡ ኣብ ኤርትራ ‘ውን ህዝባዊ ተቓውሞ ከይለዓል ክቱር ስግኣት ሓዲሩዎ ዘሎ ውልቀምልካዊ ስርዓት ህግደፍ፡ ኣብ ኣስመራ ኣርባዕተ ክፍላተ ሰራዊት ኣኪቡ ከምዘሎ እሙናት ምንጭታት ሓቢሮም።
በቲ ኣብ ቱኒዝያ ጀሚሩ፡ ብግብጺ ቀጺሉ፡ ኣብ ሊብያ ተጓሃሂሩ ንምልካውያን ስርዓታት ዝሰሃሎም ዘሎ ህዝባዊ ተቓውሞ ንዲሞክራስያዊ ለውጢ ኣብ ከቢድ ሻቕሎት ወዲቑ ዘሎ ስርዓት ህግደፍ፡ ኣብ ኤርትራ ኣብነታዊ ጽልዋ ኣስዒቡ ሓይልታት ምክልኻል ኤርትራ ተመሳሳሊ ተበግሶ ከይወስድ መታን ንኣባላት ሓይልታት ምክልኻል ብሓድሽ መብጽዓታት ንምሕባል ሓዱሽ ጎስጓስ ከካይድ መደብ ኣውጺኡ ንምትግባሪ ተበጊሱ ከምዘሎ እሙናት ምንጭታት ካብ ኣስመራ ሓቢሮም።
ኤርትራዊ ህዝባዊ ምንቅስቓስ ሓደ ካብቶም ተስፋ ህዝቢ ዝኾነ ምንቅስቓስ ምኾኑ ኩሉ ዝፈልጦ ሓቂ እዩ። ልክዕ እዩ አብ ጉዕዝኡ ብርክት ዝበለ ዕንቅፋታት ኣጋጢምዎ ኔሩ እዩ። ድሕሪ እዚ ኩሉ ሽግራት ግን ከም ወርቂ ብሓዊ ተፈቲኑ ስለ ዝወጸ ዝተረረን ዝበርተዐን ክኽእውን ኣኺኢልዎ እዩ።
ኣብ ጉዕዞ ደሞክራሲያዊ ቃልሲ ኤርትራዉያን ዓመተ 2010 ብዙሓት ወሰንቲ መቐይሮታትን ሓደሽቲ ክስተታት ብምንጽብራቕ ሓድሽ ምዕራፍ ኣመዝጊባ ዝተዛዘመት ታሪኻዊት ዓመት እያ ኔራ፡
ክቡራት ተቐማጦ ስዊዘርላንድ፣
ከም መቐጸልታ ነቲ ኣብ ከተማታት ስዊዘርላንድ ክካየድ ዝጸንሐ ኣኼባታት፡ ንምጥርናፍ፣ ብጉዳይ ሃገራዊ ጉባኤ ንዲሞክራስያዊ ለውጢ፣
እቲ ሸውዓተ ወርሒ ኣቢሉ ተሪፍዎ ዘሎ ሃገራዊ ጉባኤ ንደሞክራስያዊ ለውጢ ኣብ ኤርትራ፡ እንታይ ንግበር ወይ ነሰላስል ዝብል ኣርእስቲ ቀንዲ ናይቲ ኣኼባ ትሕዝቶ ዝነበረ ቅድሚ ምጅማሩ ሽማግለ ፖለቲካ ኣቶ ኣለም ዘቢብ ብዛዕባ ህልዊ ኵነታት ኤርትራን ህዝባን ስፍሕ ዝበለ መግለጺ ድሕሪ ምሃቡ፡ ቀጺሉ ኣቶ ሰዓድ መ/ሙሳ ኣባል ሃገራዊ ኮሙሽን ብወገኑ ብዛዕባ ሃገራዊ ኮሙሽን ኣልዒሉ ስራሓትን እንታይ ከምዝተሰላሰለን ኣብሪሁ።
ውልቀመላኺ መራሒ ስርዓት ህግደፍ ኢሳይያስ ኣፈወርቂ፡ ነቲ ኣብ ቱኒዝያን ግብጽን ዝካየድ ዘሎ ህዝባዊ ተቓውሞታት ፈጺሙ ከይቃላሕ ንሚኒስትሪ ዜና ተሪር ትእዛዝ ኣመሓላሊፉ።
ኦ! ጅግና ሓይልታት ምክልኻል ኤርትራ!
ካብ ጀነራል ክሳብ ኮፕራል፣ ተጋዳላይን ኣባል ሃገራዊ ኣገልግሎትን፤ ብዝተፈላለየ ማዕረግን ሓላፍነትን ኣብ ሓይልታት ምክልኻል ኤርትራ ንዕድመ ውልቀ መላኺ ኢሳይያስ ኣብ ምድልዳልን፣ ስቅያት ገዛእ ርእስኻን ህዝብኻን ኣብ ምንዋሕን ብዘይ ድሌትካ ተዕወንውን ዘለኻ ጅግና ኤርትራዊ!
ን30 ዓመታት ኣብ ስልጣን ዝጸንሐ ፕረዚደንት ግብጺ ሑስኒ ሙባረክ፡ በቲ ንዝሓለፉ ክልተ መዓልታት ተጓሃሂሩ ሎሚ ዓርቢ 28 ጥሪ ናብ ጥርዙ ዝበጽሐ ህዝባዊ ናዕቢ መንግስቱ ክብትን ተገዲዱ።
ነብሱ ብሓዊ ኣቃጺሉ ሃገራዊ ተቓውሞ ብምብራዕ ትእምርቲ ህዝባዊ ተቓውሞን ለውጥን ዝኾነ ቱኒዝያዊ መንእሰይ ሙሓመድ ቦዋዓዚዚ
ኣብ ከተማ ኒው-ዮርክ ቀዳም 14 ሕዳር 2010 ዋዕላን መጻኢ ሃገራዊ ጉባኤን ብዘርኢ ጉዳያት ህዝባዊ ኣኼባ ተካይዱ። ኣባላት ኮሚሽን ኣሕዋት ተኽላይ ኣብራሃን ዳንኤል ተወልደን ነቲ ኣብ ኒው-ዮርክን ከባብን ዝርከብ ህዝብና ኣገዳሲ ኣኼባ ኣካይዶም። ዛዕባ ናይ’ቲ ኣኼባ ከኣ ብዛዕባ እቲ ኣብ ኣዲስ-ኣበባ ዝተኻየደ ዋዕላ ውጽኢቱን ዕማማት ኮሚሽንን ዘጠቓለለ እዩ ነይሩ።
ዝሓለፈ ቀዳም ሕዳር 20 ጥቅምቲ 2010 ኣባላት ኮሚሽን ንሃገራዊ ዋዕላ ንህዝቢ ቦስቶንን ከባብን ህዝባዊ ኣኼባ ኣካይዶም።
ከምቲ ኣብ ኩሉ ኩርንዓት ዓለም ዝካየድ ዘሎ መደባት ህዝባዊ ኣኼባታት ብኤርትራዊ ሃገራዊ ኮምሽን ንደሞክራሲያዊ ለዉጢ፣ ኣብ ኦታዋ ዋና ከተማ ካናዳ ብዕለት 6 ሕዳር 2010 ዓ.ም፣ ዕዉት ኣኼባ ብኣባል ኮምሽን ኣቶ ክብሮም ደብሩ ተኻይዱ።
ከምቲ ኩላትና ዘይንስሕቶ ብሰኪ ኣብ ሃገርና ነጊሱ ዘሎ ምልካዊ ስርዓት ህግደፍ ኩነታት ህዝብን ሃገርን ኤርትራ ካብ ግዜ ናብ ግዜ ካብ ዝከፍኤ ናብ ዝገደደ ይኸይድ ምህላው መግለጺ ዘድልዩ ሓተታ ኣይኮነን።
ንቀዳም ዕለት 4 ታሕሳስ 2010 ንኡስ ሽማግለ ናይ ኤርትራዊ ሃገራዊ ኮሚሽን ንደሞክራስያዊ ለዉጢ፣ ቦኽሪ ኣኸባ ኣብ ከተማ ስቱትጋርት ጀርመን
ሎሚ ሓሙስ 11 ሕዳር 2010፣ ብኦስሎ ማእከል ዝተዳለወ፣ ኣብ ትሕቲ ”ዘተ ምስ ጭቆንቲ ስርዓታት – ይሰርሕዶ፧ (Dialogue with oppressing regimes – does it work) ዝብል ኣርእስቲ ተኻይዱ።
ብመሰረት እቲ ብዕለት 28 ጥቅምቲ 2010 ኣብ መርበባት ሓበረታን ከምኡ ዉን ብኣካል ዝተዘርገሐ ዕድመ ፣ ብርክት ዝበሉ ደለይቲ ፍትሒ ሃገራዉያን ዕድመ ኣኽቢሮም ዝመጹ ፣ከፋትን ነጻን ዝኾነ ኣኼባ ኣካይዶም።
ብቀዳም 30/10/2010 መንእሰይ በረኸት ካሕሳይ ኣባል ኤርትራዊ ሃገራዊ ኮሚሽን ምስ ኣቶ ዓንደብርሃን ተቐማጣይ ከተማ ማንቸስተር ኣብ ሃገራዊ ዋዕላ ዝተሳተፈን ዜጋ ብምዃን ዕዉት ህዝባዊ ኣኼባ ምስ መንእሰያት ኣብ ከተማ ሊድስ ኣቃኒዖም።
መንእሰይ በረኸት ካሕሳይ፡ ኣባል ኤርትራዊ ሃገራዊ ኮሚሽን ብምትሕብባር ምስ ኣብ ኦስሎ ዝምቕማጦም ኣባላት መርበብ ኤርትራውያን ማሕበራት ኣብ ኤውሮጳን ብ23 ጥቅምቲ 2010 ኣብ ከተማ ኦስሎ፡ ኖርወይ ክፉት ህዝባዊ ኣኼባ ኣካይዱ።
እቶም ካብ ኖርወይ ተወኪሎም ኣብ`ቲ ዝተኻየደ ሃገራዊ ዋዕላ ንዲሞክራስያዊ ለውጢ ተሳቲፎም ዝተመልሱ ኣሕዋት፡ ተሞክሮታቶም ንህዝቢ ንኽገልጹን፡ ነቲ ንኽካየድ ተወሲኑ ዘሎ ሃገራዊ ጉባኤ ንምዕዋት፡ ምሳኹም ንኽመያየጡን ኣኼባ ተዳልዩ ስለ ዘሎ፡ ኩልኹም ደለይቲ ፍትሕን ሰላምን ዝኾንኩም ኤርትራውያን ኣብ`ቲ ኣኼባ ንኽትሳተፉ ብኽብሪ ትዕደሙ ኣለኹም፡፡
ኣዋሃሃዲት ሽማግለ ስቱትጋርትን ከባቢኡን በቲ ኣቐዲማ ብኣባላትኮምሽ ሃገራዊ ጉባኤ ንዲሞክራስያዊ ለውጢ ብጉዳይ ጠቕላላውጽኢት ሃገራዊ ዋዕላን፣
ኣባላት ኤርትራዊ ሃገራዊ ኮሚሽን ንኩሉኹም ግዱሳት ደለይቲ ዲሞክራስያዊ ለውጢ ኣብ ኤርትራ ዚኾንኩም ኤርትራውያን ነበርቲ ከተማ በርሚንግሃምን ከባቢኣን ናብ ዘዳለናዮ ህዝባዊ ኣኼባ ንቀዳም 23/10/2010 ትዕደሙ።
እቲ ንዓመታት ብምስምስ ሃገራዊ ክተትን መኸተን ካልእ ውዲታዊ ወፈራታትን፡ ግዜኡን ገንዘቡን እናመዝመዙ ኣብ ነንሕድሕዱ ከይራኸብን ከይዋሳእን ከኣ ብወገንን ሃይማኖትን ፈላልዮም ኣኣብ ገዝኡ ተወሲኑ ክነብር ተገይሩ ዝጸንሐ ኤርትራዊ ከተማ ሎስ ኣንጀለስን ከባቢኡን ትማሊ ቀዳም 9 ጥቅምቲ 2010 ብጉዳይ ሃገሩ ንኽላዘብ ልዕሊ 7 ሰዓታት ዝወድኤ ኣኼባ ገይሩ ውዒሉ።
ንዕለት ሰንበት 17 ጥቅምቲ 2010 (October Sunday 17, 2010)
ክቡር አቶ መስፉን ሐጎስ ላዕላዋይ አባል መሰጋገሪ ፈጻሚ ቤት ጽሕፈት ሰልፊ ደሞክራሲ ህዝቢ ኤርትራ አብ ከተማ ሳን ድየጎ ሰፊሕ ህዝባዊ አኼባ ከካይድ ኢዩ።
ንዕለት ሰንበት 17 ጥቅምቲ 2010 (October Sunday 17, 2010)
ክቡር አቶ መስፉን ሐጎስ ላዕላዋይ አባል መሰጋገሪ ፈጻሚ ቤት ጽሕፈት ሰልፊ ደሞክራሲ ህዝቢ ኤርትራ አብ ከተማ ሳን ድየጎ ሰፊሕ ህዝባዊ አኼባ ከካይድ ኢዩ።
ክቡራትን ክቡራንን ነበርቲ በይ-ኤያን ከባቢኡን ብመጀመርያ ዕዙዝ ሃገራዊ ሰላምታና ነመሓላልፍ።
ብግዱሳት ኤርትራውያን ተቐማጦ’ቲ ከባቢ ብዝቐረበሉ ጠለብ መሰረት፣ ንቀዳም 9 ጥቅምቲ፣ ኣብ ሎስ ኣንጅለስ (Los Angles) ሰፊሕ ህዝባዊ ኣኼባ ክገብር መዲቡ ኣሎ።
ክቡራትን ክቡራንን ነበርቲ በይ-ኤያን ከባቢኡን ብመጀመርያ ዕዙዝ ሃገራዊ ሰላምታና ነመሓላልፍ። ኣስዒብና ነዚ ዝስዕብ ኣገዳሲ ህዝባዊ ጸዋዒትና ኣኽቢርኩም ኣብ ኦክላንድ በይ-ኤርያ በዚ ኣብ ታሕቲ ተጠቂሱ ዘሎ ኣድራሻን ዕለትን ኣብ ዝግበር ህዝባዊ ኣኼባ ንክትርከቡ ብኽብሪ ንጽውዕ።
ንዕለት 10 ጥቅምቲ 2010 ንኹሉ ግዱስ ዜጋ ዘሳትፍ ክፉት ህዝባዊ
ኣኼባ ብሰልፊ ዲሞክራሲ ህዝቢ ኤርትራ
ኣብ ስያትል ብሓው ተስፋሚካኤል ዮሃንስ ኣባል ፈጻሚት ሽማግለ ሰልፊ ዲሞክራሲ ህዝቢ ኤርትራን ሓላፊ ክፍሊ ስርርዓዊ ጉዳያት ሰልፊ ንዕለት 9 ጥቅምቲ 2010(October9, 2010)
ንቀዳም ዕለት 30. 10. 2010፡ ሰዓት 1500 እቶም ካብ ህዝብን በርገሳውያን ማሕበራትን ፖለቲካውያን ውድባትን ተወኪሎም ኣብ ሃገራዊ ዋዕላ ንደሞክራሲያዊ ለውጢ ዝተሳተፉ ደቂ ሃገር፡ ሓቀኛ ስእሊ ውጽኢት ኤርትራዊ ሃገራዊ ዋዕላ ንደሞክራሲያዊ ለውጢ ንተቐማጦ ካርልስሩሀን ካልኦት ናይ ባደን ከተማታትን ንምሕባር ተዳሊዮም ኣለዉ።
ካብ ዕለት 31 ሓምለ ክሳብ 9 ነሓሰ 2010 ኣብ ርእሰ ከተማ ኢትዮጵያ ኣዲስ ኣበባ ሃገራዊ ዋዕላ ንደሚክራሲያዊ ለዉጢ ከምዝተኻየደ ዝዝከር እዩ።


text:
ኣባላት ጸጥታ ሱዳን፣ ኣብ ዘይሕጋዊ ምሽራፍ ናይ ወጻኢ ባጤራ ተዋፊሮም ንዝበልዎም ክልተ ኤርትራውያን ኣብ ቀይዲ ከምዘእተዉ ምንጭታት ሬድዮ ኤረና ካብ ካርቱም ሓቢሮም።
እቶም ኣብ ዘይሕጋዊ ምሽራፍ ናይ ወጻኢ ባጤራ ተዋፊሮም ጸኒሖም ተባሂሎም ብጥርጣረ ኣብ ቀይዲ ኣትዮም ዘለዉ ስዒድ ነባይን ዓዚዝን ብዝብል ስም ዝፍለጡ ክልተ ኤርትራውያን ምስ ኤምባሲ ኤርትራ ኣብ ካርቱም ጥቡቕ ቅርበት ዝነበሮም ምዃኑ’ውን እቲ ዝበጽሓና ሓበሬታ ኣፍሊጡ።
ብዘይካ’ዚ ኣባላት ጸጥታን ስለያን ሱዳን ብተመሳሳሊ ክሲ ዝጠርጠሮም ኣስታት 20 ዝኾኑ ሰባት ኣብ ቀይዲ ከምዘእተዉ’ውን ይሕበር ኣሎ።
ሱዳን ትሪቡን ኣቕሪብዎ ብዘሎ ሓበሬታ’ውን ኣባላት ጸጥታን ስለያን ሱዳን፣ ናይ ወጻኢ ሸርፊ ብጸሊም ዕዳጋ ከሽርፉ ጸኒሖም ንዝበልዎም ልዕሊ 10 ዝኾኑ ሰባት ብሰምበት 24 ለካቲት ኣብ ቀይዲ ከምዘእተዉ ኣረጋጊጹ ኣሎ።
መብዋሕዲ ናይ ወጻኢ ባጤራ ኣብ ከቢድ መዋጥር ዝርከብ መንግስቲ ሱዳን ኣቐዲሙ’ውን ናብ ኤርትራ ዝገሹ ሱዳናውያን በጻሕቲ ሃገራት፣ ሒዞሞ ዝኸዱ ናይ ዶላርን ኤሮን ገንዘብ ካብ ሓደ ሽሕ ከይሓልፍ ዝኽልክል ኣዋጅ ከምዘውጽአ ኣይርሳዕን።
ብዘይካ’ዚ’ውን ዘይሕጋውያን ነጋዶ፣ ነዳድን ካልእ ሃለኽቲ ነገራትን ብዘይሕጋዊ ኣገባብ ካብ ሱዳን ናብ ኤርትራ እናእተዉ ንቁጠባ ሱዳን ይሃስዩ ኣለዉ ክብል መንግስቲ ሱዳን የማርር ምህላዉ ይፍለጥ።
ኣብ ሱዳን ኣብዚ እዋን’ዚ ሓደ ዶላር ኣብ ባንክን ሕጋዊ ናይ ሸርፊ ትካላትን 4.4 ፓውንድ ሱዳን ክሽረፍ እንከሎ፣ ኣብ ጸሊም ዕዳጋ ግና ንሓደ ዶላር ካብ 7.7 ክሳብ 10 ፓውንድ ሱዳን ይሽረፍ ምህላዉ ጸብጻባት እታ ሃገር የመልክቱ።
መንግስቲ ሱዳን፣ ብዙሕ ክፋል ናይ ወጻኢ ሸርፊ እታ ሃገር ብዘይሕጋዊ ኣገባብ ናብ ኤርትራ ይግዕዝ ኣሎ ዝብል ስግኣት ከምዘለዎ በብእዋኑ ብሬድዮ ኤረና ክግለጽ ጸኒሑ’ዩ።


text:
Radio Erena: 01 June 2021
ንናይ ቀደም ይኹን ናይ ሕጂ ሰበ ስልጣን መንግስታት ኤርትራን ኢትዮጵያን፣ ንብምሉኦም ናብ ኣመሪካ ዘእቱ ቪዛ ከይወሃብ መምርሒ ከምዝበዝሖ ኤምባሲ ኣመሪካ ካብ ኣዲስ ኣበባ ኣፍሊጡ።
እቲ ኤምባሲ፣ ሎሚ ሰሉስ 01 ሰነ ኣብ ናይ ፌስቡክ ገጹ ኣብ ዘስፈሮ ሓበሬታ፣ ብወገን ኤርትራ ይኹን ኢትዮጵያ፣ ኣብ ትግራይ ንዝካየድ ዘሎ ተጻብኦታት ደው ንምባሉን ሰብኣዊ ሓገዛት ብዘይዕንቕፋት ንምብጽሑን ዝተወስደ ተበግሶ ብዘይምህላዉ፣ ክፍሊ ጉዳያት ወጻኢ ኣመሪካ፣ ነቲ ቪዛ ናይ ምኽልካል ፖሊስ ኣብ ግብሪ ከምዘውዓሎ ኣረጋጊጹ።
እቲ ምኽልካል ቪዛ፣ ንሓለፍቲ ጸጥታን ወትሃድራውያን ኣዘዝቲን ህወሓትን ሚሊሻታት ኣምሓራን ዘጠቓለለ’ዩ።
ካልኦት ዜጋታት እዘን ሃገራት፣ መምርሒታት ምግታእ ኮረናይ ቫይረስ ብዝሓለወ ኣገባብ፣ ንትምህርቲ ስራሕ ይኹን ካልእ ንጥፈታት ናብ ኣመሪካ ዘእቱ ቪዛ ክሓቱ ከምዝኽእሉ እቲ ኤምባሲ ኣነጺሩ።
=================


text:
ዕለት 30 ሓምለ 2018 ዓ.ም. ዓለም ሓቆፍ መዓልቲ ምሕዝነት ተኸቢሩ ውዒሉ፡ ምሕዝነት ንምርግጋጽ ሰላም ኣዚዩ ኣገዳሲ ምዃኑን ብዙሕ እዋን እውን ምሕዝነት ሓደ ካብቶ መጋበርያ ሰላም ምዃኑ ቅዱስ ኣቦና ር.ሊ.ጳ. ፍራንቸስኮ ኣብ ዝተፈላለየ እዋን ኣብ ዝልግስዎ ቃለ ምዕዳን ኰነ ኣስተምህሮ ዘስመሩሉ ሓሳብ እዩ።
ስምዖን ተ. ኣርኣያ - ከተማ ቫቲካን
ኣብ መንጐ ኣሕዛብ ሕንጸት ናይ ሰላም ባህሊ ንምስፋሕ ዕለት 30 ሓምለ ቅድሚ 7 ዓመት ምዃኑ እዩ፡ ውዱብ ሕቡራት መንግስታት ዓለም፥ ዓለም ሓቆፍ መዓልቲ ምሕዝነት ክበዓል፡ ኣብቲ እዋን ኣብ ዘካየዶ ጠቕላሊ ሓፈሻዊ ጉባኤ ከምዝወሰነ ክዝከር እንከሎ፡ ኣብ መንጐ ሰባት ዝቐውም ውልቃዊ ምሕዝነት ነቲ ሓባራዊ ምሕዝነት መሰረት ኰይኑ ኣስተንፍሶ ሰላም ከምዝኸውን እማነ ዘንበረ ውሳኔ ክኸውን እንከሎ፡ ምሕዝነት ኣብ መንጐ ዝተፈላለየ ማሕበረሰብ ጐደና ሰላም ምዃኑ ዝምስከረሉ ዕለት እዩ።
ምሕዝነት ኣሕዛብ
ኣብዚ እዋን’ዚ ዝተፈላለየ ሕድ ሕዳዊ ውግኣት ተራቢሑ ሕዝብን እንነብረላ ዓለምን የድምይ ኣሎ፡ ምሕዝነት ኣብ መንጐ ኣህዛብ ኣብ ምትእምማን ዝጸንዔ ርክብ ምስ ዝቐውም ብጽሉ ዓለም ንምሕናጽ ዓቢይ ኣስተዋጽኦ ምብርካት ክኡል ይኸውን።
ምሕዝነት ናይ ጐይታ ጸጋ እዩ
ምሕዝነት መሰረታዊ ኣርእስቲ እዩ፡ ብዙሕ እዋን ቅዱስ ኣቦና እውን፥ ምሕዝነት ካብ ጐይታ ከም ጽሕፍቶ ዝተቐበልናዮ ጸጋ እዩ፡ ጸዋዕታና ንሱ እዩ፡ ኣዕሩኽ ጐይታ ኰይንካ ምንባር [ … ] ኣንሕና ኵላትና ክርስቲያን እዚ ጸጋ’ዚ ተቐቢልና ኢና፡ ክፉታት ኰይንና ናብ ልበ ኢየሱስን ናብ ዕርክነቱን ንምእታው [ … ] ዕርክነት ወይ ምሕዝነት ጽሕፍቶ እዩ፡ ህልዎተ ምሕዝነት ኣብ መንጐና ጽሕፍቶ እዩ፡ ኢየሱስ ንነፍሲ ወከፍና ዝዕቅቦ ጸጋ እዩ፡ ንሱ ኣብ ምሕዝነት ዘይቦክር እዩ፡ እሙን እዩ፡ እንክብሉ ዕለት 14 ግንቦት 2018 ዓ.ም. ኣብ ሃገረ ቫቲካን ቅድስቲ ማርታ ሕንጻ ኣብ ዝርከብ ቤተ ጸሎት ንጐሆ ኣብ ዘዕረረግዎ መስዋዕተ ቅዳሴ ኣብ ዝለገስዎ ኣስተንትኖ ዘስመሩሉ ሓሳብ እዩ።
ዕርክነት ምስ ኢየሱስ
ዕለት 25 መጋቢት 2017 ዓ.ም. ኣብ ሚላኖ ሓውጾተ ኖልዎ ኣብ ዘካየድሉ እዋን እውን ምስቶም ምስጢረ ሜሮም ዝተቐበሉ መንእሰያት ተራኺቦም፥ ኣብ ጸጋን ብጸጋን ንምዕባይ፥ ምስ ኣቦ ሓጎታትን ኣደ ዓበይን ምዝታይን ቀረባኦም ምዃንን፡ ምስ መሓዙትን የዕሩኽን ምጽዋትን ኣብ ቁምስና ምኻድን የድልይ፡ በዚ መገዲ’ዚ ንዓቢይ ጸሎትን ንወትሩ ጸላይነትን ትድረኽ። ጸሎት ነቶም ሰለስተ ነገራት ዘጣምር እዩ” እንክብሉ ገሊጾም ከምዝነበሩ ይዝከር።


text:
ቀዳማይ ሚንስትር ሃይለማሪያም ደሳለኝ ናይ ስልጣን መልቀቒ ሕቶ ዘቕረቡ ኣብ ሓደ ለይቲ ዝመፀ ኣይኮነን ብደረጃ ኢህወዴግን ሓድ ሕድ ኣባል ፖለቲካዊ ውድባትን ውሽጦም ዝፈተሽሉ ኣኼባ ብምክያድ ኣብታ ሃገር ንሓዋሩ ዝሓሸ ኩነታት ንምፍጣር ብዘቐመጦ ኣንፈት ምዃኑ ምስ ድምጺ ኣሜሪካ ቃለ መጠይቕ ዝገበሩ ሚንስትር ኮሚኒኬሽን እታ ሃገር ዶ/ር ነገሪ ሌንጮ ገሊፆም።
እዚ ኣብ ናይ ኢትዮጵያ ታሪክ ዓብዪ ትርጉም ኣለዎ እውን ኢሎም።
“ክቡር ቀዳማይ ሚንስትርና ኣብ ናይ ኢትዮጵያ ታሪኽ ፈላማይ ብዝብሃል ስልጣኖም ብድልየት ንምልቃቕ ምሕታቶም እዚ ብናይታ ሃገር ታሪኽ ዓብዪ ነገር እዩ ክበሃል ይክኣል።”
ምኽንያቱ ናይ ዴሞክራሲ መግለፂኡ ተግባር ስለዝኾነ መራሕቲ ንሃገር ዘለዎም ፍቕርን ንህዝቢ ዘለዎም ክብሪን ዘርኢ እዩ ኢሎም።
እቲ ምልቃቕ ስልጣን ንኣባላት ካብነ ከምዘይምልከት እውን ገሊፆም ኣለው።ቤት ምኽሪ ገዛኢ ፓርቲ ኣቦ መንበር ክምረፅን ቀዳማይ ሚንስትር ድማ ብመሰረት ሕጊ ዝመርፀሉ ኩነታት ክህልው እዩ፤ኣብ ግዚኡ ዝግለፅ እዩ ኢሎም።


text:
ኢጣልያ: ባይቶ እታ ሃገር ብመሰረት ዘሕለፎ ውሳነ: ንሓለዋ ባሕሪ ሊብያ ኣብ ምቁጽጻር ስግረ ባሕሪ ስደተኛታት ንምሕጋዝ ክልተ ወተሃደራውያን መራኽብ ከምእተሳትፍ ኣፍሊጣ።
ድሮ ድማ ኢጣልያ "ኮማንዳንተ ቦርሲኒ" ዝተባህለት ጃልባ ሓይሊ ባሕሪ ናብ ማያት ሊብያ ከምዝለኣኸት ተገሊጹ።
ቀዳማይ ሚኒስተር ኢጣልያ ፓውሎ ጀንቲለኒ: እቲ ሓገዝ ዝተደልየሉ ቀንዲ ምኽንያት ካብ ቀዳማይ ሚኒስተር ሊብያ ፋይሰል ኣል ስራጅ ብዝቐረበ ጠለብ ንሓይሊ ባሕሪ ሊብያ ኣብ ስርሒት ምብታኽ ዋሕዚ ስደተኛታት ብመገዲ ማእከላይ ባሕሪ ንምድጋፍ ምዃኑ ድማ ሓቢሩ።
ሚኒስተር ምክልኻል ኢጣልያ ሮቤርታ ፒኖቲ ብወገና: ኢጣልያ ተክኒካዊ ሓገዝ ንምብርካት ድኣ’ምበር ኣብ ተጻባኢ እገዳ ባሕሪ ንምውፋር ዝዓለመ ከምዘይኮነ ኣረዲኣ።
ነዚ ሰበስልጣን ሊብያ ኣፍልጦ ዝሃብዎ ተልእኾ ስዒቡ: ትማሊ ረቡዕ ኣብ ሰዓታት ናይ ድሕሪ ቐትሪ: ኮማንዳንተ ቦርሲኒ ዝተባህለት ጃልባ ሓለዋ ባሕሪ ናብ ማያት ሰሜን ኣፍሪቃ ብምእታው ናብ ጥራብሎስ ማለት ርእሰ ከተማ ሊብያ ናብ ዝኾነት ትሪፖሊ ከምዘምርሐትተፈሊጡ።
ኣብታ ጃልባ: ምስ ሓለዋ ባሕሪ ሊብያ ዝሰርሕ ሓደ ንኡስ ጉጀለ ከምዝርከብ’ውን ብተወሳኺ ተገሊጹ።
ባይቶ ሊብያ ግን ንመደብ ምውፋር መራኽብ ሓይሊ ባሕሪ ኢጣልያ ኣብ ማያዊ ግዝኣት ሊብያ ብትሪ ተቓዊምዎ ኣሎ።
ኣብ ምብራቓዊ ክፋል ሊብያ ዝርከብ ባይቶ ሊብያ እቲ መደብ ኣብ ስርሒት ስግረ ባሕሪ ንዝተታሕዙ ስደተኛታት ናብ ሊብያ ብምምላስ ኣብ ሊብያ ናይ ዘይሕጋውያን ስደተኛታት ቅልውላው ዝፈጥር ምዃኑ’ዩ ገሊጹ።
ብዘይካዚ እቲ ባይቶ: ንደገፍ ውድብ ሕቡራት ሃገራት ዘለዎ ኣብ ርእሰ ከተማ ትሪፖሊ ዝርከብ ብቀዳማይ ሚኒስተር ፈይስ ኣል ስራጅ ዝምራሕ መንግስቲ ምስ ኢጣልያውያን በዚ ጉዳይዚ ኣብ ስምምዕ ብምብጽሑ ነቒፍዎ።
እቲ ኣብ ጦብሩቕ ዝርከብ ባይቶ ሊብያ ናይ ባዕዲ ሓይሊ ባሕሪ ኣብ ማያት ሊብያ ክሕሉ ምፍቃድ ንልኡላውነት ሊብያ ዝግህስዩ ክብል’ውን ወጊዝዎ'ሎ።


text:
ርእሰ-ሊቃነ ጳጳስ ፍራንሰስ ናብ ሰለስተ ሃገራት አፍሪቃ ከካይድዎ ዝጸንሑ ዑደቶም ዛዚሞም ሎሚ ንግሆ ካብ ሪፖብሊክ ማእከላይ አፍሪቃ ናብ ቫቲካን ተመሊሶም’ለው።
ሊቃነ-ጳጳስ ፍራንሰስ አብ አፍሪቃ ዘካየድዎ ናይ ሓሙሽተ መዓልታት ዑደቶም ክብሪ ስድራቤት፡ ለዉጢ ክሊማን ድኽነትን ብፍላይ ድማ ሰላምን ስኒትን አብ ዝብሉ አርእስትታት ዘተኾረ’ዩ ኔይሩ።
ሊቃነ-ጳጳስ ፍራንሰስ ናይ ሪፓብሊክ ማእከላይ አፍሪቃ ዑደቶም ቅድሚ ምዝዛሞም አብ ስታድዮም’ታ ሃገር ቅዳሴ አኻይዶም።
ኣቐዲሞም አብ ባንጒ ኣብቲ ሓደገኛን ብተደጋጋሚ ግጭት ዝካየደሉ ከባቢ ንዝርከብ መስጊድ ዝበጽሑ ሊቃነ-ጳጳስ ፍራንሰስ አስላምን ክርስትያንን አሕዋት ምኳኖምን ብሓባር ክነብሩ ዘይኽእልሉ ምክንያት ከምዘየለን ሓቢሮም። እቶም ሊቃነ ጳጳስ ምስ አብቲ መስጊድ ዝነበሩ ኢማማት ምርኻቦም’ውን ክፍለጥ ተኻኢሉ’ሎ።
ምሉእ ትሕዝቶ አብዚ ምስማዕ ይኸአል።


text:
Radio Erena: 23 January 2017
ዲፕሎማሰኛታት መንግስቲ ኤርትራ፣ ናብ ዝተመደብሉ ሃገራት ስድራቤታቶም ሒዞም ክኸዱ ክፍቐደሎም ብተደጋጋሚ ይሓቱ ከምዘለዉ ዲፕሎማስያውያን ምንጭታት ንሬድዮ ኤረና ሓቢሮም።
እቶም ኣምባሳደራት ዝርከብዎም ዲፕሎማሰኛታት፣ ደቆምን ይኹኑ ሰብ ሓዳሮም ሒዞም ናብቲ ዝተመደብሉ ሃገራት ክገሹ፣ ወጻኢታት መንግስቲ ክበዝሕ’ዩ ዝብል ምኽንያት ይወሃቦም እኳ እንተሎ፣ እቲ ኣውራ ጠንቒ ግና ንኸይሃድሙ ብስድራቤታቶም ጅሆ ንምሓዞም ምዃኑ እቶም ምንጭታት ኣረዲኦም።
ንፍሉይ ረብሓ፣ ሓለፋ ዝተገብረሎም እንተዘይኮኖም፣ ካብ ኤርትራ ናብ ወጻኢ ሃገር ዝምደቡ ዲፕሎማሰኛታት፣ ደቆም ኮነ ሰብ ሓዳሮም ሒዞም ክወጹ ኣይፍቀድን’ዩ።
እቲ ሓበሬታ ብተወሳኺ፣ ኣብ ወጻኢ ሃገራት ዝተመደቡ ኣምባሳደራት ወርሓዊ ደሞዞም 2000 ዶላር ብምዃኑ፣ ብውልቆም ኣጋይሽ ብምዕዳም ናይ ‘ሎቢ’ ስራሕ ይኹን ካልእ ዕማማት ንኸሰላስሉ ከምዝጽገሙ፣ ብተደጋጋሚ እዋን ከምዘማርሩ ጠቒሱ።
ካብ ኣምባሳደር ንታሕቲ ዝርከቡ ከም ቀዳማይ ጸሓፊን ቆንስልን ኮይኖም ዝምደቡ ድማ ካብ 800 ክሳብ 900 ዶላር’ዮም ዝኽፈሉ።
እቶም ዲፕሎማሰኛታት ምስ ናብራ ናይተን ዝነብሩለን ሃገራት ብምዝማድ፣ ደሞዝ ውሒዱና ኢሎም ከምዘማርሩ’ዩ ዝንገር።
እንተኾነ፣ ኣብ ውሽጢ ዓዲ ዝተሰልዓልኩም ደሞዝ ትኽፈልዎ ስለዘለኹምን ናይ ገዛ ክራይን ካልእ ወጻኢታትን ከኣ ብመንግስቲ ስለዝሽፈን፣ እዚ ኣብ ወጻኢ ትኽፈልዎ ኣበል’ዩ እምበር ደሞዝ ኣይኮነን ዝብል ግብረ መልሲ’ዩ ዝወሃቦም።
በንጻር እዚ፣ እቲ መንግስቲ ኣብ ወጻኢ ሃገራት ዝምቕማጦም ኤርትራውያን ኣምባሳደራትን ቆንስላትን ኣብ ዝምድበሉ እዋን፣ ካብቶም ካብ ኤርትራ ዝምደቡ፣ ብክልተ ዕጽፊ ደሞዝ ከምዝኸፍሎም’ውን እቶም ካብ ኤርትራ ዝምደቡ ዲፕሎማሰኛታት የማርሩ።
=======================


text:
ር.ሊ.ጳ. ፍራንቸስኮ ኣብቲ ሳልሳይ መዓልቲ ናይ ሞዛምቢክ ውዕሎኦም ብዝተነብረ መርሓ ፍጻሜ መሰረት ናብቲ ኣብ 2002 ዓ.ም. ብሓልዮት ካቶሊካዊ ምንቅስቓስ ቅዱስ ኤጂዲዮ ናብ ዝተመስረተ ድሪም ወይ ሕልሚ ብዝብል መጸውዕ በሸሓት ንዝቁጸራ ብሕማም ኤይድስ ዝተጠቕዓ ኣዴታትን ጸረ ሕማም ኤይድስ ኣገልግሎት ክንክን ጥዕና ዝወሃበሉ ምብጻሕ ከምዘካየዱን፡ ብእምነት ወይ ውን ብሰብኣዊ ሓልዮት ብምንቕቓሕ ውፉይ ኣገልግሎት ዝወሃበሉ ቤት ሕክምና እዩ።
ስምዖን ተ. ኣርኣያ - ሃገረ ቫቲካን
እዚ ቤት ሕክምና’ዚ ዝግበር የሎን ንዝብል ህሙማን ድኻታትን ዝንጽል፡ ሕማም ኤይድስ ንምውጋድ ወይ ውን ንምውጋእ ዝግበር ነገር የሎን ንዝብል ኣመለኻኽታን ባህልን ዝገጥም ምዃኑን በሸሓት ዝቑጸሩ ህሙማን ኣገልግሎት ክንክን ጥዕና ዝረኽብሉ ስፍራ እዩ፡ እዚ ናይ ጸረ ኤይድስ ኣገልግሎት ክንክን ጥዕና ኣብ 2002 ዓ.ም. ዝተበገሰ መደብ ክኸውን እንከሎ፡
ሓኻይምን ወለንተይናታትን
ቅዱስነቶም ኣብቲ ቤት ሕክምና ኣብ ዘካየድዎ ምብጻሕ፡
ብናጻ ኣገልግሎት ክንክን ጥዕና ዘቕርቡ ሓኻይምን ዝተፈላለየ ኣብ ጨንፈር ክንክን ጥዕናን ወለንተይናታት ሰብ ሙያን ምስቲ ቤት ሕክምና ብመረብታዊ ስነ ሕክምና ርክብ ብምክያድ ብጠቕላላ ልዕሊ 5 ሺሕ ዝግመቱ ሰብ ሙያ ክንክን ጥዕና ዘሳተፈ እዩ፡ የሳትፍ እውን ኣሎ፡ ብቝምስናታት ደረጃ ይኹን ብሰበኻታት እውን ኩሉ ብምትሕብባር ብናይቲ ሕክምና ናይ ኣግልግሎት ክንክን ጥዕና ኣወሃሃዲ ጉጅለ ተመሪሑ ኣገልግሎት ይህብ፡ ብሓቂ እዚ ኣገልግሎት’ዚ ብውሽጡ ወንጌላውን ሰብኣውን ክብሪ ዝተነብሮ እዩ
ከምዝበሉ ልኡኽ ጋዜጠይና ኣገልግልት ክፍሊ ዜና ቫቲካን ረዲዮ ኣለሳንድሮ ዲ ቡሶሎ ሓቢሮም።
እቲ ቤት ሕክምና ብወግዒ ኣብ 2018 ዓ.ም. ዝተኸፍተ ይዅን ደኣ እምበር ድሪም ብዝብል መደብ መሰረት ኣገልግሎት ክንክን ጥዕና ጸረ ኤይድስ ካብ 2002 ዓ.ም. ዝተበገሰ ምዃኑ ይፍለጥ፡ ናይቲ ድሪም ዝብል ኣገልግሎት ክንክን ጥዕና ኣወሃሃዲት ኣብ ሓደ ወቕቲ ኣብ ንኡስ ዕድመኤን በዚ ሕማም ዝተጠቕዓ ሎሚ በቲ ኣገልግሎት ክንክን ጥዕና ተደጊፈን ክሳብ ሎሚ ብዘይ ናይ ጥዕና ጸገም ዝነብራ ዘለዋ ሞዛምቢካዊት ካሲልዳ ኣወሃሃድነት ዝቐርብ ክኸውን እንከሎ፡ ንሰን ኣብ ዘስምዐኦ ቃል፡ እቲ ቤት ሕክምና ብሕማም ኤይድስ ዝተጠቕዓን ነፍሰ ጹር አዴታት ዝወልድኦም ዕሸላት ብዘይ ሕማም ኤይድስ ክውለዱ ዝድግፍን እተን ኣዴታት ናይ ጸረ ኤይድስ ክንክን ኣገልግሎት ጥዕና ዝረኽባሉ ከምዝዀነ ገሊጸን፡ ካብ ሞዛምቢክ ጥራሕ ዘይኰነ ካብ ዝተፈላለያ ሃገራት ኣፍሪቃ ዝመጻ ህሙማን ነፍሰ ጹር ኣዴታት ናጻ ናይ ሕክምና ኣገልግሎት ዝረኽባሉ ምዃኑ ከምዘመላኸታ ዝሓበሩ ዲ ቡሶሎ ኣስዒቦም፡ እተን ኣብ ሓደ እዋን ህሙማን ዝነበራ ኣብቲ ቤት ሕክምና ክንክን ጥዕና ዝረኻባ ሎሚ ኣብቲ ቤት ሕክምና ብወለንተይናነት ንኻልኦት ህሙማን ኣብ ዝወሃቦም ኣገልግሎት ክንክን ጥዕና የሰንያ ከምዘለዋ እውን ገሊጸን፡ ኣብ ሓደ እዋን ብኤይድስ ሕማም ስለ ዝተጠቓዕኹ ተነጺለን ኵሉ ርሒቑንን ዝነበርኩ ሎሚ እቲ ቤት ሕክምና ሕልሚ ብዝብል ብዘካይዶ ዘሎ ኣገልግሎት ክንክን ጥዕና ጥዕናይን ሰብኣዊ ክብረይን ረኺበ፡ ኣነን ደቀይን መጻኢ ክህልወና ዝገበረ ቤት እዩ፡ ካልኦት ከማይ ዝኣመሳላ እውን ብዙሓት እያተን ከምዝበላ ገሊጾም።
ብሓደ ኣብቲ ቤት ሕክምና ዝእለይ መንእሰይ ካብቲ ኢዳይን እተሰምየ ህቦብላን ብዘስዓቦ ምዕልቕላቕ ማይን ኣብ ከባቢ ባይራ ካብ ዘስዓቦ መዕነውቲ ብዝረኸቦ ዕንጸይቲ ዝቐረጾ ግብረ ኖላዊ መስቀል ንቕዱስነቶም ከምዝለገሰን፡ ቅዱስነቶም እውን ብወገኖም ኣብ ኢጣሊያ ክፍለ ሃገር ፐሩጃ ኣብ እትርከብ ከተማ ደሩታ ብካይላይ ዝተቐርጸ ምስሊ ቅድስተ ማርያም ምስ ሕጻነ ኢየሱስ ነቲ ቤት ሕክምና ከምዝለገሱ ዲ ቡሶሎ ኣፍሊጦም።
ኣብቲ ሞትን ስቓይን ዝሰፍሓሉ ኵሉ እግዚኣብሔር ሕይወትን ተስፋን የንብር
ቅዱስ ኣቦና እቲ ቤት ሕክምና ኣብቲ ሞትን ስቓይን ዝሰፍሓሉ ስፍራ ኵሉ ሕይወትን ተስፋን የስተንፍስ ቢሎም፡ ነቲ ቤት ሕክምና ናይ እግዚኣብሔር ፍቕሪ መግለጺ እዩ እንክብሉ ከምዝገለጽዎ ዝሓበሩ ልኡኽ ጋዜጠይና ኣገልግሎት ክፍሊ ዜና ቫቲካን ረዲዮ ዲ ቡሶሎ ኣስዒቦም፥
ሕማም ኤይድስ ንምውጋእ ዝከኣል ኣይኰነን ንዘይበሉ የቐንየለይ
ቅዱስ ኣቦና ኣብ ዝለገስዎ ቃል፡ ሕያዋይ ሳምራዊ ጠቒሶም፡ ኵሉም እቶም በዚ ቤት ሕክምና ዝሓለፉን እቶም ካብ ተስፋ ቑርጸትን ከቢድ ስንባደን ተደሪዀም ናብዚ ቤት ሕክምና ዝመጹን ነቲ ኣብ ጠርዚ መገዲ ወዲቑ ዝነበረ ብብዙሓትን ብናካህንን ብሌዋውን ተጐስዩ ዝተሓልፈ ጽጉም ሰብኣይ ተቐባልነት ዝረኸበሉ ዘይተጉሰየሉ ከምዝዀነ ክገልጹ እንከለዉ፥
እዚ ቤት ሕክምና’ዚ እቲ ነቲ ኣብ ቅድሚ እቲ ብኹሉ ዝተጠንጠነ ሓው ንኽኣልይ ደው ዝበለን ሓደ እኳ ዝግበር የለን ዘይበለ ሰብ እዩ ዝመስል፡ መፍትሒ ክርከብ ዝጸዓረ፡ ንስኻትኩም ኣብዚ ቤት ሕክምና እተገልግሉ ከምቲ ካሲልዳ ዝበለቶ፡ ነቲ ብጽሞና ክብደት ስቓይ ዝግዕር ዘስተውዕሎ ዝሰኣነ ልክዕ ከምተን ብዙሓት ደቀንስትዮን ናይ ብዙሓት በቲ ዝወረዶም ሕማም ሰንቢዶምን ሓፊሮምን ተነጺሎምን ብኻልኦት እናተፈረዱ ዝሳቐዩ ዘአንገድኵም ኢኻትኩም፡
ከምዝበሉ ገሊጾም።
እዚ ቤት ሕክምን’ዚ ብሕማም ኤይድስ ንዝተጠቕዑ ኣብ ምእላይ ከይተሓጸረ ሎሚ እውን ብመንሽሮን ብዓባይ ሰዓልን ንዝሓመሙ ስኡናትን ብዋሕዲ ዝተመጣተነ መግቢ ንዝሳቐዩን ብፍላይ ሕጻናትን መንእሰያትን ድኻታት ይኣልይን ይድግፍን ከምዘሎ ዝገለጹ ቅዱስነቶ ኣስዒቦም፡ ሕክምናዊ ኣገልግሎት ጥራሕ ዘይኰነ ካብኡ ሓሊፉ እውን ከምቲ ኣብ 2018 ዓ.ም. ኣብ መዓልቲ ድኻታት ዘመሓላለፍዎ መልእኽቲ፥ ብዛዕባ ድኻታት ብውክልና ዘይኰነስ ነቲ ስቓዮምን ገዓሮምን ናቱ ዝገብርን ምስኦም ኰይኑ ቀሪቡ ዝድግፎም የድልዮም ዝበልዎ ቃል ዘኪሮም፥
ነቲ ናይ ድኻታት ናይ ስቓይን ሕማምን ገዓር ምስማዕን ዘድልዮም ክንክን ጥዕና ብምልላይ ዘድሊ ክንክን ጥዕና ምቕራብ እዅል ከምዘይኰነ ኣስተውዒልኩም ሰብኣዊ ክብሪ ብኵለንተናውነቱ ክኽበርን ብሉጹ መጻኢ ክህልዎም እተገልግሉ ኢኻትኩም
ከምዝበሉ ዲ ቦሶሎ ይሕብሩ።
ምትሕብባርን ምድግጋፍን ወሳኒ እዩ፡ በይንኻ ውሱንነት እዩ፡ ስለዚህ ምትሕትብባር የድሊ፡ ሕድ ሕዳዊ ምድግጋፍ፡ ብናይ እምነትን መዝነት ዝመልኦ ናይ ፍቕሪ ትእዛዝ ተደሪኽናን ተመሳሳሊ ዕላማ ዘለዎ ካልእ ዓይነት ናይ ምትሕብባርን ሓገዝን ኣገባብ ከምዘሎ ነለልይ።
መሬት ሓሚሙ፥ ምዝባዕ ምህዳርን ከባቢ ኣየርን
ነቶም ንሕሙማንን ድኻታትን ተኣፈፍትን ጽን ምባል ምስ ካልእ ዓይነት ናይ ዓለም ተኣፋፍነት ንምርኻብ ከምዝድርኽ ዝሓበሩ ቅዱስነቶም ይሴባሕ ዓዋዲ መልእኽቶም ጠቒሶም፡ ኣብ መንጐ እቶም ዝተጠንጠኑን ክፋእ ዝወርዶምን ድኻታትን ካልእ ዓይነት ብተግባራትና ናይ እትጭቆንን እትዓንውን መሬት፡ ልክዕ ከም ሕማም ሕርሲ ከቢድ ስቓይ እትግዕር፡ ኵላትና ናይ ሓደ ጨንፈር ኣካል ከምዝዀንና ንዘክር ኣንክብሉ ጻዎውዒት ኣቕሪቦም፡
ንስኻትኵም ጽን ንምባልን ንምስትውዓልን ዝበቓዕዅም ኢኻትኩም፡ እዚ ጽን ምባል’ዚ ጸዓት እውን ንምንዳይ ተቐባልነት ዘለዎ መጋበርያ ንኸተናድዩ ሓይሊ ንኽትረኽቡ ኣኽኢሉኩም እዩ፡ ሃብቲ ማይን ናይ ተፈጥሮ ሃብትታት ንምክንኻንን እውን፡ እትስዕብዎ ኣገባብ ኣልቦ ወጻኢ (ሃብቲ ገንዘብ ዘየድልዮ) እዩ፡ እዚ ክቡር ኣብነትን ነቲ ንእንነብረላ መሬት ዘዕንው ዘሎ ኵነት ንምቕያር ዘኽእል ክሰዓብ ዘለዎ ሕጹጽ ኣገባብ እዩ
ቢሎም ዝለገስዎ ቃል ኣብ ምዝዛሞም፡ ሕያዋይ ሳምራውነት ምንባር ከምዘድልን፥ እቶም በቲ ቤት ሕክምና ዝተኣልዮ ኵሎም ህልዋትን ጸጋን ንኽኰኑን ከምእተደገፍካዮን እተጸገኻዮን ጸጋ ምዃን፡ … ብዙሓት ኣሕዋትናን ኣሓትናን ልክዕ ከም ካሲልዳ ኣብ ገጾም ፍሽኽታ ተመሊሱሎም ንርእይ ኣሎና፡ ቢሎም ኣብቲ ዝተካኻየደ ርክብ ንኽሳተፉን ዘይከኣሉ ዕስራ ዝዀኑ ሕሙማን ነናብ ክፍሎም ብምኻድ በጺሖምን ሰላምታ ኣቕሪቦም፡ እቲ ቤት ሕክምና ንዘቕርቦ ኣገልግሎት ክንክን ጥዕና መሳለጢ ዝኸውን ህያብ ለጊሶም ከምእተሰናበቱ ዲ ቡሶሎ ሓቢሮም።


text:
ወፈያ/DONATE
በስመኣብ ወወልድ ወመንፈስ ቅዱስ አሓዱ አምላክ አሜን።
ክቡራት ኣንበብቲ፥
ሕጂ እንጥቀመሉ ዘሎና ቤተክርስትያን፡ንሕና እንውንኖ ኣይኮነን። ከምኡ ስለ ዝኾነ ድማ እቲ ግቡእ ቤተ ክርስትያን ክትህቦ እትደሊ ኣገልግሎት ከም'ቲ ግቡእ ይማላእ የለን። ካህናትን ዲያቆናትን፡ መንፈሳዊ ኣገልግሎቶም ንምእመናን ኦርቶዶክስ ተዋህዶ ቤተክርስትያን ምእንቲ ክዓዝዝ፣ ናትና እንብሎን እንውንኖን ቤተክርስትያን ክህልወና ይግባእ።
እዚ ምእንቲ ክረጋገጽ ከኣ፡ ነፍሲ ወከፍ ሰብ (ምእመን)፡ ዝደቐቐን ዝፈረየን ፋይናንሳዊ ሓገዝ፡ ከም ክእለቱ ከበርክት ብስም መድሓኔዓለም ብኽብሪን ብትሕትናን ንሓትት።
ወነንቲ ናትና እንብሎ ቤተክርስትያን እንድሕር ኮይንና፣ ካብቲ ብዙሕ ክህልወና ዝኽእል ጠቕምታት ገለ ገለ ንምጥቃስ ዝኣክል፣
--- ነፍሲ ወከፍ ዕለተ-ሰንበት ኣገልግሎት (ጉባኤ / ቅዳሴ) ከነካይድን ክህልወናን ይኽእል፥
--- እቶም በዛ ቅድስቲ ዕለት እዚኣ ናብ ካልእ ቤተክርስትያን ክኸዱ ዝግደዱ ዘለው ምእመናን ኤርትራውያን ኣሕዋትን ኣሓትን፣ ኣብ'ቲ ናቶም ዝኾነ ቤተክርስትያን መድሓኔ ዓለም ተጠቀምቲ ይኾኑ፥
--- ቤተ ክርስትያንና ኣብ ዝደለናዮ ሰዓትን ዕለትን ከፊትና ክንግልገለሉ ንኽእል፣
--- ኣብ ቤተ ክርስትያንና ብዘይ ስኽፍታን ሸቑርርታን መደባትና ክንሰርዕ፡ ክንቅይርን ከነተግብርን ንኽእል፥
--- ዲያቆናትናን ኣባላት ትምህርቲ ሰንበትን፣ ተመሃሮ ቆልዑ ትሕቲ ዕድመን፣ መንእሰያትን ብመንፈሳዊ ትምህርቲ ክንሃንጸሉን ከነማዕብለሉን የኽእለና፥
--- ጥምቀት፣ መርዓን፣ ፍትሓትን ኣብ መዓልቱ ከነካይደሉ ንኽእል ............. ወዘተ፣
ስለዚ ሃነጽትን፣ ተሳተፍትን ናይ ቤተክርስትያን መድሓኔዓለም ኣብ ምዃን፡ ኣገዳስነቱ ዕዙዝ ምዃኑ እንዳ ኣተሓሳሰብና፣ ብዓቢዪኡ ከኣ ተጓናጸፍቲ ናይ እቲ ዝዓበየ ጸጋ ናይ መድሓኔ ዓለም ከም ዝኾንኩም ምፍላጥ የድሊ።
ስለዚ እቲ እነበርክቶ ወፈያ፣ ባዕልና እነወፍዮ ፋይናንሳዊ፣ ጉልበታዊ፣ መንፈሳዊ ጥራይ ዘይኮነ፣ ካለኦት ሰባት እውን ናብ ቤተክርስትያንና ክመጹን፡ ንጡፋት ተሳተፍቲ ክኾኑን ምግባር እንተላይ ምዃኑ ክንግንዘብ ይግባእ። ዕላማና ብሓጺሩ ኣብ'ታ ልዕሊ ኹሉ ዝኾነት ናይ ሃዋርያት ጉባኤ፣ ቤት ሰላምን ፍቕርን ዝኾነት ቅድስቲ ቤተክርስትያን ክንተኣኻከብ ኢዩ።
ነዚ ቅዱስ ተግባር ክንፍጽምን ከነተግብርን መድሓኔ ዓለም ንኹልና ይሓግዘና። ኣሜን።
ዋና ጻሓፊ፥ ኣቶ ታረቀ ትኳቦ።


text:
1 ሳራይ፡ ሰበይቲ ኣብራም ከኣ ውሉድ ኣይወለደትሉን ነበረት። ኣጋር እትብሀል ግብጻዊት ግዝእቲ ድማ ነበረታ።
2 ሳራይ ከኣ ንኣብራም፡ እንሆ፡ ኣነ ኸይወልድ እግዚኣብሄር ዓጽዩኒ እዩ፡ ምናልባሽ ብእኣ እንተ ተፋሬኹ፡ በጃኻ ናብዛ ናብዛ ግዝእተይ እቶ፡ በለቶ። ኣብራም ድማ ንቓል ሳራይ ሰምዔ።
3 ኣብራም ኣብ ምድሪ ኸነኣን ዓሰርተ ዓመት ምስ ምስ ገበረ፡ ሳራይ፡ ሰበይቲ ኣብራም፡ ነታ ግብጻዊት ግዝእታ ኣጋር ወሲዳ ንኣብራም ሰብኣያ፡ ሰበይቱ ሰበይቱ ኽትከውን ሀበቶ።
4 ንሱ ድማ ናብ ናብ ኣጋር ኣተወ፡ ንሳ ንሳ ኸኣ ንሳ ኸኣ ጠነሰት። ከም ከም ዝጠነሰት ምስ ረአየት፡ ንእመቤታ ኣቃለለታ።
5 ሳራይ ድማ ንኣብራም፡ እዚ ዝዕገቦ ዘለኹ ናብ ልዕሌኻ ይውረድ። ኣነ ግዝእተይ ኣብ ኣብ ሕቝፍኻ ሀብኩኻ፡ ከም ከም ዝጠነሰት ምስ ረአየት ከኣ ኣቃለለትኒ። እግዚኣብሄር ኣብ መንጎይን ኣብ መንጎኻን ይፍረድ፡ በለቶ።
6 ኣብራም ድማ ንሳራይ፡ እንሃ፡ ግዝእትኺ ኣብ ኢድኪ እያ፡ ጽቡቕ ኰይኑ ኸም እተራእየኪ ግበርያ፡ በላ። ሽዑ ሳራይ ኣዋረደታ፡ ንሳ ኸኣ ካብ ቅድሚኣ ሀደመት።
7 መልኣኽ እግዚኣብሄር ግና ኣብ ጥቓ ዓይኒ ማይ ኣብ በረኻ፡ ኣብ ጥቓ መገዲ ሹር ኣብ ዘሎ ዓይኒ ረኸባ።
8 ንሱ ድማ፡ ኣቲ ኣጋር፡ ግዝእቲ ሳራይ፡ ካበይ መጺእኪ፡ ናበይሲ ትኸዲ አሎኺ፧ በላ። ንሳ ኸኣ፤ ኣነ ኻብ ቅድሚ እመቤተይ ሳራይ እሀድም አሎኹ፡ በለት።
9 እቲ እቲ መልኣኽ እግዚኣብሄር ከኣ፡ ናብ እመቤትኪ ተመለሲ፡ ኣብ ትሕቲ ኢዳ ኢዳ ድማ ኢዳ ድማ ትሕት ኢዳ ድማ ትሕት በሊ፡ በላ።
10 እቲ እቲ መልኣኽ እግዚኣብሄር ከኣ፡ ንዘርእኺ ካብ ምብዛሑ እተላዕለ ኪቝጸር ኪቝጸር ክሳዕ ኪቝጸር ክሳዕ ዘይክኣል፡ ኣዝየ ኸብዝሖ እየ፡ በላ።
11 እቲ እቲ መልኣኽ እግዚኣብሄር ድማ፡ እንሆ፡ ጥንስቲ ኢኺ ወዲ ኸኣ ክትወልዲ ክትወልዲ ኢኺ፡ እግዚኣብሄር መከራኺ ሰሚዑ እዩ እሞ፡ ስሙ እስማኤል ኣውጽእሉ።
12 ንሱ ኣብ መንጎ ሰብ ከም ኣድጊ ኣድጊ በረኻ ኪኸውን እዩ፡ ኢዱ ናብ ልዕሊ ዅሉ፡ ኢድ ኵሉ ድማ ናብ ልዕሊኡ ኽትከውን እያ፡ ኣብ ኣብ ቅድሚ ዅሎም ዅሎም ኣሕዋቱ ኸኣ ኪነብር እዩ፡ በለ።
13 ንሳ ድማ፡ ነቲ ዚርእየንስ ኣብዚዶ ርእየዮ እየ፧ ኢላ፡ ስም እቲ ንእኣ እተዛረበ እግዚኣብሄር፡ ኣታ ዚርኢ ኣምላኽ፡ ኢላ ኣውጽኣትሉ።
14 ስለዚ እቲ ዔላ ብኤር-ለሓይ-ሮይ ተባህለ። ንሱ እንሆ፡ ኣብ መንጎ ቃዴስን ባሬድን አሎ።
15 ኣጋር ከኣ ንኣብራም ወዲ ወለደትሉ። ኣብራም ድማ ነቲ ኣጋር ዝወለደትሉ ወዲ ስሙ እስማኤል ኣውጽኣሉ።
16 በቲ ኣጋር ንኣብራም እስማኤል ዝወለደትሉ ጊዜ ድማ ኣብራም ወዲ ሰማንያን ሹድሽተን ዓመት ኰይኑ ነበረ።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...


text:
ኣብ ብሄርን ብሄረሰባትን ህዝብታት ደቡብን ኣብ ካልኦት ክፋላት እታ ሃገርን ንልዕሊ ኣርባዕተ ሚእቲ ሽሕ ዝኸውን ህዝቢ ህፁፅ ናይ ምግቢ ረድኤት ከምዘቕርብ ወርሊድ ቪዥን ኢትዮጵያ ዝተብሃለ ገባሪ ሰናይ ትካል ኣፍሊጡ።እቲ ትካል ኣብዝንቀሳቐሰሎም ከባቢታት ብምኽንያት ጥምየት ህይወት ሰብ ከምዘይጠፍአ’ውን ኣረጋጊፁ።
መካየዲ ስራሕ ኮሚኒኬሽን ወርሊድ ቪዥን ኢትዮጵያ ኣቶ ገብረእግዝኣብሄር ሃደራ ሎማዕንቲ ሓሙስ ብፍላይ ንቪኦኤ ኣብዝሃብዎ ቃለ-መጠይቕ ከምዝገለፅዎ እቲ ትካል ኣብዝተፈለኣለዩ ከባቢታት ናይ ልሞዓት ፕሮግራማት ዘርጊሑ ይንቀሳቐስ ኣሎ።ምስዚ ጎኒ ንጎኒ ድማ ድርቅን ካልኦት ህፁፅ ሽግራትን እንትፍጠሩ ጉድኣት ንዝበፅሖም ሰባት ይሕግዝ።
ብፍላይ ድማ ኣብዚ ሕዚ እዋን ብዝበፅሐ ድርቂ ህፁፅ ሓገዝ ንዘድልዮም ወገናት እቲ ትካል እናሓገዘ ከምዝኾነ ዝገለፁ ኣቶ ገብረእግዛብሄር መብዛሕቲኡ ኣብ ደቡብን ኣብ ካልኦት ናይ ኢትዮጵያ ክልላትን ካብ 400 ሽሕ ንላዕሊ ንዝኸውን ህዝቢ ዕለታዊ ናይ ምግቢ ረድኤት እናሃበ ይርከብ ኢሎም።
ብምቕፃል ‘’ ኣብ ደቡብ ኣብ ከባቢታት ሾኔ፡ሶዴ፡ኦሞ ሸሎቆ፡ዱራሜ፡ቃጫ ቢራ፡ሻሸሜነ ሓዊሱ እንቀሳቐሰሎም ከባቢታት እዮም።ኣብ ካልኦት ብድርቂ ኣብዝተጠቕዑ ክልላት’ውን ሓገዝ እናገብርና ንርከብ።’’ኢሎም።
ብዝለዓለ ደረጃ ካብዝተጠቕዑ ናይ ኢትዮጵያ ክፍልታት ደቡብ ኦሮሚያን ክልል ሱማሊያን ከምዝኾኑ ዝሓበሩ ኣቶ ገብረእግዛብሄር ወርሊድ ቪዥን ብፍላይ ኣብዚ ሕዚ እዋን ዝናብ ስለዝጀመረ ጠጠው እንተበልዎ እውን ኣብ ቦረና ገለ ገለ ከባቢታት ናይ እንስሳት ምግቢ፡ናይ እንስሳት ናይ ጥዕና ሓለዋን ናይ ማይ ቀረብን ንከባቢ 55 ሽሕ ሰባት ሓገዝ የቕርቡ ከምዝነበሩ ሓቢሮም።ዝተመጣጠነ ምግቢ፡ዘርኢ፡ምስ ውልቃዊ ፅርየት ዝተትሓሐዘ ድጋፍን ከምዝሃቡ ወሲኾም ሓቢሮም።
ኣብዚ ሕዚ እዋን ዕላዊ ኮይኑ ዘሎ ዕለታዊ ረድኤት ናይ ዘድሊዮም በዝሒ ሰባት ቅድሚ ምፍላጡ ክልተ ዝተፈላለዩ ኣሃዛት ተገሊፆም ነይሮም።መጀመሪያ 2.8 ሚሊዮን፡ቀፂሉ 3.2 ሚሊዮን ኣብ ወርሒ ሓምለ ድማ ረድኤት ናይዘድሊዮም በዝሒ ሰባት 4.5 ሚሊዮን ምዃኑ ብዕሊ ተገሊፁ።ኣብቲ መፅናዕቲ ካብዝተኻፈሉ ኣካልት ወርልድ ቪዥን ኢትዮጵያ ሓደ እዩ።
እቲ ድርቂ ዘስዐቦ ሽግር ቀሊል እንተዘይኮነ’ውን ወርሊድ ቪዥን ኣብዝንቀሳቐሰሎም ከባቢታት ምስ መንግስታዊን መንግስታዊ ዘይኮኑ ኣካላትን ብምትሕብባር ስለዝሰርሑ ናይ ሓደ ሰብ ህይወት’ውን ብምኽንያት ጥምየት ከምዘይጠፍአ ኣቶ ገብረ እግዛብሄር ኣረጋጊፆም ዎርልድ ቪዥን ኢትዮጵያ ኣብታ ሃገር ካብ ሰብዓ ንላዕሊ ኣብዝኾኑ ወረዳታት 67 ናይ ልምዓት ፕርጀክትታት ዘርጊሑ ዝንቀሳቐስ ዘሎ ዓብይ መንግስታዊ ዘይኮነ ትካል ረድኤት እዩ።


text:
Radio Erena: 01 December 2020
ኣብ ኤርትራ፣ ለበዳ ኮረና ቫይርስ ንምግታእ ብዝብል ዝተኣወጀ ምዕጻው፣ ኣስታት ሸሞንተ ኣዋርሕ ኣቑጺሩ ይርከብ።
እዚ ዝተናውሐ ምዕጻው፣ ኣብ ህዝቢ ኤርትራ ተወሳኺ ናይ መነባብሮ ጸገማት ፈጢሩ ከምዘሎ ተደጋጊሙ ዝተገልጸ’ዩ።
መንግስቲ ዝኣወጆ ምዕጻው፣ ብወግዒ እኳ እንተዘየልዓሎ፣ ህዝቢ በብዝጥዕሞ መንገዲ ናብርኡ ንምምራሕ ይጋደል ኣሎ።
እንተኾነ፣ ብመንግስቲ ዝውነን ህዝባዊ መጓዓዝያ ይኹን ናይ ብሕቲ መጓዓዝያታት ደው ምባሉ፣ ሓደ ካብቲ ንምረት ናብራ ህዝቢ ዘጋደደ ክስተት ምዃኑ ነበርቲ ከተማ ኣስመራ ይገልጹ’ዮም።
ሓያሎ ሰራሕተኛታት ናይ ዘይተዓጽዋ ትካላት፣ ንሰዓታት ብእግሮም እናተመላለሱ’ዮም ዝሰርሑ ዘለዉ።
ወነንቲ ናይ ብሕቲ መጓዓዝያ፣ ብዘይካ’ቲ ኣብ መነባብርኦም ፈጢርሎም ዘሎ ጸገም፣ መካይኖም ከንቀሳቕሱ ብዘይምኽኣሎም፣ ድሕነት መካይኖም’ውን የሻቕሎም’ዮም።
በዚ ዝተናውሐ ምዕጻው፣ ብዝያዳ ዘመርሩ ዘለዉ ወነንቲ ታክሲን ኣብያተ መግብን መስተን’ዮም።
ኣብ ከተማ ኣስመራ፣ ዝርከቡ ወነንቲ ታኽሲ፣ ብመንገዲ ዝውክሎም ማሕበር ኣቡሎም ናብ ሚኒስትሪ መጓዓዝያ ጥርዓን ከምዘቕረቡ ሬድዮ ኤረና ዝተወከሰቶም ምንጭታት ጠቒሶም።
እንተኾነ፣ ካብ ላዕላዋይ ኣካል መምርሒ ክሳብ ዝመጽእ እቲ ምዕጻው ከምዘለዎ ከምዝቅጽልን ዝኾነ ፍታሕ ከምዘይግበረሎምን’ዩ ተነጊርዎም።
ብፍላይ ገሊኣቶም፣ ብልቓሕን ክራይን ዝወነንወን ታክሲ፣ ንኣስታት 8 ኣዋርሕ ክሰርሓ ብዘይምኽኣለን ኣብ ከቢድ ዕዳ ይሽመሙ ምህላዎም’ዮም ዘማርሩ።
ስእሊ፣- ካብ ኣርካይቭስ ኢንተርነት
================


text:
ኣብ ኢትዮጵያ ክልል ኣምሓራ ፍሉይ ዞባ ከምሴ ኣብ ባቲን ካልኦት ከተማታትን ኣብ ልዕሊ ተጋሩ ንዝወረደ መጥቓዕቲ ዘፃሪ ጉጅለ ናብቲ ከባቢ ከምዝልኽ ክልላዊ መንግስቲ ትግራይ ኣፍሊጡ።ተቓዋሚ ውድብ ዓረና ትግራይ እውን ነቲ መጥቓዕቲ ዝኹንን መግለፂ ኣውፂኡ’ሎ።ብተመሳሳሊ ክልላዊ መንግስቲ ኣምሓራ ነቲ ጉዳይ ዘፃርን ዘረጋግእን ጉጅለ ናብቲ ከባቢ ልኢኸ ኣለኹ ኢሉ።
ኣብ ክልል ኣምሓራ ፍሉይ ዞባ ከምሴ ብፍላይ ድማ ኣብ ባቲ፣ከምሴ፣ሮቢትን ካልኦት ከተማታትን ዝሓለፈ ቀዳም 16 ሰነ 2010 ዓ/ም ብሄር መሰረት ዝገበረ መጥቓዕቲ ኣብ ልዕሊ ተወለድቲ ትግራይ ተፈፂሙ’ሎ።ጉድኣት ዝወረዶም፣ንብረቶም ዝተዘረፎም ዝዓነዎምን ከምኡ እውን ዝተመዛበሉ ኣለው።
ሓላፊ ቢሮ ርክብ ህዝብን መንግስትን ክልላዊ መንግስቲ ትግራይ ኣቶ ረዳኢ ሓለፎም ኣብ ልዕሊ ተወለድቲ ትግራይ መጥቓዕቲ ምፍፃሙ ከምዝፈልጡ ብምግላፅ መንግስቶም ብቐረባ ይከታተሎ ኣሎ ኢሎም።
በዝሒ ተመዛቢሎም ናብ ትግራይ ዝመፁ በቢከባቢኡ ምዝገባ እናተኻየደ ብምዃኑ ተፃሪዩ ምስተወድአ ንህዝቢ ብወግዒ ክግለፅ እዩ ኢሎም ኣቶ ረዳኢ።
ተቓዋሚ ውድብ ዓረና እውን ኣብ ክልል ኣምሓራ ከተማታት ባቲ፣ከምሴን ካልኦትን ከተማታት ኣብ ልዕሊ ዝነብሩ ተወለድቲ ትግራይ ብሄር መሰረት ዝገበረ ብሰንኪ ዝበሎ መጥቓዕቲ ኣብ ልዕሊ ህይወትን ንብረትን ዝወረደ ጉድኣት መነወሪ ተግባር ካብ ምዃን ሓሊፉ መንቀሊ ዝኸፍአ ጥፍኣት እውን ዝኸውን ከቢድ ገበን እዩ ክብል ሎማዕንቲ መግለፂ ኣውፂኡ።
ወሃቢ ቃል ክልላዊ መንግስቲ ኣምሓራ ኣቶ ንጉሱ ጥላሁን መንግስቶም ነዚ ዘፃርን ዘረጋግእን ሓደ ጉጅለ ናብ ከባቢ ባቲ ምልኣኹ ገሊፆም ኣለው።


text:
ኣብ መንጎ ደቡብ ሱዳንን ሱዳንን ብምኽንያት ነዳዲ ብዝተልዓለ ምስሕሓብ መራሕቲ ክልቲአን ሃገራት ሓዱሽ ዅናት ክልዓል እዩ ኢሎም እናጠንቀቑ ይርከቡ።
ዝሓለፈ ሰሙን ናይ ሱዳን ፕሬዝዳንት ኦማር ኣል-በሽር ብሃገራዊ ቴሌቭዥን ኣብዘስምዕዎ መደረ ሃገሮም ምስ ደቡብ ሱዳን ካብ ናብ ሰላም ናብ ዅናት ከምዝተፀግዐት ገሊፆም ነይሮም።
ናቶም ሪኢቶ ተኸቲሉ ናይ ደቡብ ሱዳን ፕሬዝዳንት ሳልቫ ኪር ሱዳን ናይ ደቡብ ሱዳን ድልየት ዘይተማልእ እንተኾይና ግጭት ክልዓል ከምዝኽእል ኣጠንቂቖም ኣለው።
ደቡብ ሱዳን ነዳዲ ዝምረተሎም ጎዳጉዳ ምዕፃው ዝጀመረት ሰሜን ሱዳን 815 ሚሊዮን ዶላር ዘውፅእ ናይ ደቡብ ነዳዲ ሰሪቓ ክትብል ድሕሪ ምኽሳሳ እዩ።ካርቱም ብወገና ደቡብ ነዳዲ ናይ መተሓላለፊ ኽፍሊት ስለዘይኸፈልት እየ ነቲ ነዳዲ መንዚዐዮ ትብል።
እቲ ምስሕሓብ ናብ ዅናት ዘምርሕ እንተኾይኑ ምኽትል ምንስቴር ምክልኻል ደቡብ ሱዳን ማጃክ ዲ ኣጉት ተሓቲቶም ንቪኦኤ ኣብ ዝሃብዎ ቃል ሱዳን ድሮ እቲ ፈላማይ መጥቓዕቲ ጀሚራ እያ ይብሉ።
ካብ ናይ ነዳዲ ምስሕሓብ ብተወሳኺ ክልቲአን ሃገራት ዶበን ኣብ ምሕንፃፅ ኣብ ናይ መወዳእታ ስምምዕ ክበፅሓ ኣይክኣላን።


text:
Radio Erena: 03 April 2020
ባንክ ልምዓት ኣፍሪቃ፣ ብወራር ዕስለ ኣንበጣ ንዝተጠቅዓ፣ ኤርትራ ንእትርከበን 9 ሃገራት ዝውዕል ናይ 1.5 ሚልዮን ህጹጽ ሓገዝ ኣበርኪቱ።
እቲ ሓገዝ ብመንገዲ’ቲ ንሕብረት ኣፍሪቃ ወኪሉ ዝንቀሳቐስ ዘሎ ኢጋድ ከምዝልኣኽ’ዩ ተሓቢሩ።
ካብ ዝሓለፈ ሓሙሽተ ኣዋርሕ ኣትሒዘን ወራር ዕስለ ኣንበጣ ኣብ ምምካት ዝርከባ 9 ሃገራት ምብራቕ ኣፍሪቃ፣- ኤርትራ፣ ኢትዮጵያ፣ ሱዳን፣ ጂቡቲ፣ ሶማል፣ ደቡብ ሱዳን፣ ኬንያ፣ ኡጋንዳን ታንዛንያን’የን።
ዞባዊ ውድብ ኢጋድ፣ ነዘን ሃገራት ኣብ ዝግበርኦ ዘለዋ መኸተ ኣንጻር ወራር ዕስለ ኣንበጣ ምስ ውድብ መግብን ሕርሻን ብምትሕብባር ይሰርሕ ከምዘሎ’ዩ ዘመልክት።
ነዘን ሃገራት ገጢሙወን ዘሎ ብድሆ ወራር ዕስለ ኣንበጣ ንምምካት ናይ ኣስታት 150 ሚልዮን ዶላር ከምዘድሊ እኳ እንተተገመተ፣ ዛጊት ኣስታት ፍርቂ ናይዚ ጥራይ’ዩ ካብ ውድብ መግቢን ሕርሻን፣ ሕቡራት ሃገራትን ካልኦት ለገሲ ሃገራትን ክረክብ ክኢሉ።
ብፍላይ ኣብዚ እዋን’ዚ ዓለም ንለበዳ ኮርና ቫይረስ ኣብ ምምካት ተጸሚዳትሉ ኣብ ዘላ እዋን፣ ነዚ ኣብ ምብራቕ ኣፍሪቃ ኣብ ዝርከብ ኣስታት 100 ሽሕ ሄክታር ዝግመት ናይ ሕርሻን ልሙዕ መሬትን ጉድኣት ዘብጽሕ ዘሎ ወራር ዕስለ ኣንበጣ ትህቦ ቆላሕታ ትሑት ከምዝኸውን ይግመት።
ሶማልያ፣ ኢትዮጵያን ኬንያን ካብተን ቀንዲ ብወራር ዕስለ ኣንበጣ ዝተሃስያ ሃገራት እዚ ዞባ ኮይነን፣ ብፍላይ ሶማልያ ህጹጽ ናይ ሓደጋ እዋን ከምዝደንገገት ይፍለጥ።
==============


text:
ር.ሊ.ጳ. ፍራንቸስኮ ናይ ዕለተ ረብዕ ሓፈሻዊ ኣስተምህሮ ትምህርተ ክርስቶስ ለጊሶም ምስ ኣብቅዑ ካብቶም ኣብቲ ዘቕረብዎ ትምርህተ ክርስቶስ ዝተሳተፉ ካብ ኣውስትራሊያ ዝመጹ ምእመናን ሰላምታኦም ኣቕሪቦም፡ ኵሉ ንድላይ ሕዝቢ ኣውስትራሊያ ቀረባ ክኸውንን ክጽልን ሓደራ ከምዝበሉ ልኡኽ ጋዜጠይና ኣገልግሎት ክፍሊ ዜና ሚከላ ራቪያርት ሓቢሮም።
ስምዖን ተ. ኣርኣያ - ሃገረ ቫቲካን
ኵሉ ምእንቲ ኣብዚ እዋን’ዚ ብሰደድ ባርዕ ሓዊ ኣግራብ ምኽንያት ንዝሳቐ ዘሎ ሕዝቢ ኣውስትራሊያ ክጽልይ ሓደራ ቢሎም ነቲ ዝሳቐይ ዘሎ ሕዝቢ ቅርበቶም ገሊጾም ዝበሉ ራቪያርት ኣስዒቦም፡ እቲ ሰሙን ዘቑጽር ዘሎ ኣብ ኣውስትራሊያ ተኸሲቱ ዘሎ ሰደድ ባርዕ ሓዊ እዚዩ ዘሰንብድ ከምዝዀነን፡ ካብ ዝሓለፈ ወርሒ መስከረም 2019 ዓ.ም. ኣትሑዙ ብዝተፈላለየ ሰደድ ባርዕ ሓዊ ምኽንያት ኣብ ኣውስትራሊያ ልዕሊ 8 ሚሊዮን ኤክታር ዝግመት ገረብ ከምዘባደመ ገሊጾም፡ በዚ ሰሙን ዘቑጽር ዘሎ ሓደጋ ባርዕ ሓዊ ምኽንያት 25 ሰባት ከምዝሞቱን ክልተ ሺሕ ኣባይቲ ከምዝባደመን ልዕሊ ሓደ ሚሊያርድ ዝግመቱ ዝተፈላለዩ እንስሳታት እውን ንሞት ከምዝዳረገን ገሊጾም።


text:
Radio Erena: 03 September 2018
ሓይልታት ጸጥታ ሱዳን፣ ንሰለስተ ዓበይቲ ጋዜጣታት እታ ሃገር ንዓርቢ 31 ነሓሰ ከይሕተማ ከምዝኣገዱ፣ ካብታ ሃገር ዝተመሓላለፈ ዜና ኣመልኪቱ።
እቶም ሓይልታት ጸጥታ ብዘይካ እተን ጋዜጣታት፣ ኣብ ኡምዱርማን ቲቪ ንዝቐርብ ሓደ መደብ እውን ፈነውኡ ከምዝእገድ ምግባሮም ተገሊጹ።
ኣዳለውቲ ጋዜጣ ኣል ጀሪዳ ኣብ ማሕበራዊ መድያታት ኣብ ዝዘርግሑዎ ሓበሬታ፣ ንምእጋድ እቲ ሕታም ኣመልኪቱ ካብ መንግስቲ ሱዳን ዝተዋህቦም ዝኾነ መግለጺ ብዘይምህላዉ፣ ከም ምልክት ተቓውሞ፣ ንቀዳምን ሰንበትን እውን እታ ጋዜጣ ሕትመታ ደው ከምዘበለት ገሊጾም።
ሓይልታት ጸጥታ ሱዳን፣ ብፍላይ ንፕረዚደንት ኣልበሽር ይኹን ፖሊሲታቱ ዝነቅፍ ሕትመት ዘአንግዳ ማዕከናት ዜና ክእግዱ እዚ ንፈለማ እዋን ኣይኮነን።
ሓላፊ ጸጥታ መንግስቲ ሱዳን ሳላሕ ጎሽ፣ ኣብ ዝሓለፈ እዋን ምስ ኣዳለውቲ ጋዜጣታት ኣብ ዝገበሮ ኣኼባ፣ ንፕረዚደንት ኣልበሽር ምንቃፍ ቀይሕ መስመር ምስጋር ማለት ምዃኑ ምግላጹ ዝዝከር’ዩ።


text:
ኪኢላታት ሕቡራት መንግስታት ትምህርትን ኣብያተ ትምህርትን ንግዳያት ድርቅን ጥምየትን ቀርኒ ኣፍሪካ ህፁፅ ረድኤት ዝቐርበሎም ኣገደስቲ ኣካላት እዮም ክብሉ ኣፍሊጦም።
ኣብ ደቡብን ማእኸላይን ሱማሊያ ዝርከቡ ካብ ሓሙሽተ ዓመት ክሳብ 17 ዓመት ዝዕድሚኦ 2.3 ሚሊዮን ዝግመቱ ህፃውንቲ እቶም 1.8 ሚሊዮን ወይ’ውን 78 ሚእታዊ ዝኾኑ ካብ ትምህርቲ ወፃኢ ምዃኖም ትካል ህፃናት ሕቡራት መንግስታት /ዩኒሴፍ/ ኣፍሊጡ።ኣብ ዝሓለፈ ወርሒ ነሓሰ ዝተኻየደ መፅናዕቲ ከምዝሓበሮ ካብ ትምህርቲ ወፃኢ ዝኾኑ ህፃውንቲ ብዕፅፊ ክውስኽ እዩ ይብል።ኣብ ገሊኦም ኣብያተ ትምህርቲ ድማ ናብ ስርሖም ዝምለሱ መምህራን እቶም ርብዒ ጥራሕ ከምዝኾኑ እቲ መፅናዕቲ ይገልፅ።
መሰረታዊ ዝኾኑ ቀረባት ብምሃብ ህፃውንቲ ዘጋጥሞም ሽግራት ዝቃለሉሎም ኣብያተ ትምህርቲ እዮም ዝበላ ወሃቢት ቃል ዩኒሴፍ ማሪክሲ መርካዶ ዩኒሴፍ ነቲ ጉዳይ ጠመተ ንኽግበረሉ ይፅውዕ ኢለን።
ኣስዒበን ድማ ኣብያተ ትምህርቲ ምግቢ፡ማይን ክንክን ጥዕናን ዝቐርበሎም ቦታትት ምዃኖምን ክሳብ ክልተ፡ሰለስተ ዓመት ዝዕድሚኦም ህፃውንቲ ምግቢ ክረኽቡ ምእንታ ደቆም ናብ ቤት ትምህርቲ ዘምፅኡ ስድራታት’ውን ኣለው ኢለን።ብምቕፃል ‘’ህፃውንቲ ዘድሊዮም ምግቢ እናረኸቡ ንመፃኢ ዕድሎም ወሳኒ ዝኾነ ትምህርቲ ዝከታተልሉ ዘተኣማምን ቦታ እዩ።’’ይብላ።
ማሪክሲ መርካዶ ብምውሳኽ ኣብያተ ትምህርቲ ህይወት ኣድሕን ናይ ኣመጋግባ፡ፅርየት፡ምርግጋእን ተስፋን ሓበሬታ ዝቐርበሉ ስፍራ እዩ ኢለን።
ትምህርቲ ንህፃውንቲ ጥራሕ ከይኮነስ ንማሕበረሰብን’ውን ንሰብኣዊ ምትሕግጋዝ ኣድላይ ዝኾኑ መንገዲታት ዝቐርበሉ ህፃውንቲ ናይ መፃኢ ተስፍኦም ዝረኽብሉ ቦታ እውን እዩ ኢለን ማሪክሲ።
ናብቶም ኣዐሪዮም ግዳያት ዝኾኑ ህፃውንቲ ትምህርቲ ንምብፃሕ ኣፀጋሚ ኣብዝኾነሉ ኣብ ቀርኒ ኣፍሪካ ኣዐሪዮም ሓገዝ ዘድሊዮም ኣብ ደቡብን ማእኸላይን ሱማሊያ፡ኣብ ኬንያን ኢትዮጵያን ዝርከቡ ሰበኽ ሳግም፡ኣብ ጥቕኦም ኣብዝርከቡ መዕቖቢ ስደተኛታትን ዝርከቡ ህፃውንቲ እዮም ይብል ዩኒሴፍ።ኣብ መፅልሊ ስደተኛታት ዳዳብ ሽፋን ቀዳማይ ብርኪ ቤት ትምህርቲ ኣብ 2006 ኣ/ፈ ካብ ዝነበሮ 87 ሚእታዊ ኣብ ዝሓለፈ ወርሒ ሓምለ ናብ 32 ሚእታዊ ምውራዱ ፀብፃብ ዩኒሴፍ ይሕብር።


text:
ሰማያዊ ፓርቲ ናብ ልዝብ ንኽምለስ ካብ ገዛኢ ፓርቲ ኢህወዲግ ዕድመ ከምዝቀረበሉ ገሊጹ።
እቲ ፓርቲ ናብ ልዝብ ንምእታው ሸምገልቲ ከምዘድልይ ገሊጹ ሓቀኛ ልዝብ ንክህልው አብ ጉዳይ’ታ ሃገር የእትወኒ’ዩ ዝብሉ ኹሎም ሓይልታት ንኽሳተፉ ከምዝሓተተ’ውን እቲ ፓርቲ ገሊጹ’ሎ።
ኣብ መጀመርታ እዚ ሰሙን ወርሒ ግንቦት ገዛኢ ፓርቲ ኢህወዲግ ንሰማያዊ ፓርቲ አብ ዝጸሓፎ ደብዳበ ንልዝብ ከምዘዓደሞም ሓላፊ ህዝባዊ ርክባት ሰማያዊ ፓርቲ ኣቶ እበበ ኣካሉ ገሊጾም።
ኣቶ አበበ አካሉ ካብ ጋዜጠኛ ንዝቀረበሎም ሕቶ አብ ዝሃብዎ መልሲ ቅድም ክብል ኣብ ንመንጎ ተቃወምቲ ፓርቲታት ገዛኢ ፓርቲ ተጀሚሩ ካብ ዝነበረ ልዝብ ርእሱ ዘግለለ መርገጺኡ ተኸቲሉ’ዩ ድሕሪ ምባል ሕጂ ንዝቀረበሉ ምላሽ’ውን ነዚ መሰረት ጌሩ’ዩ ኢሎም።
ኣቶ ኣበበ ፓርቲኦም ቅድመ ኹነት አቐሚጡ ከምዝነበረን እዚ ኸአ ገልለተኛ ዝኾነ ሸምጋሊ መንጎኛ ክውኸን ይግባእ ዝብል ምኳኑ ንሓድሕድ ሽምግለና ዝበሃል የለን ዝብል መርገጺ ከምዘለዎ ሓቢሮም።


text:
ጻዓት ሓደ ካብቶም መሰረታውያን ክፋል ናይ ጉኡዛዊ ፍጥረት እዩ። ካብ ምሕሳብ ጀሚሩ ክሳብ ንገብሮም ምንቅስቃሳት ድማ ናቱ መሰረታዊ ተራ ይጻወት።
እቲ ዘገርም ብዛዕባ ጸዓት፡ ሕጊ ምዕቃብ/ዕቃበ ጸዓት ከም ዝብሎ ፍጹም ዘይጠፍእ ወይ ዘይድምሰስ ምዀኑ እዩ። እቲ ሕጊ ምዕቃብ/ዕቃበ ጸዓት( Eng. the law of conservation of energy ) ከምዚ ዝስዕብ ይብል፡ "ጸዓት ክድምሰስ/ክጠፍእ ይኹን ክፍጠር ኣይክእልን እዩ፡ ካብ ሓደ ኩነት ወይ ዓይነት ጸዓት ናብ ካልእ ግን ክቕየር ይከኣል።" እዚ እንታይ ማለት እዩ፧ ኤሌክትሪካዊ ጸዓት ከም ኣብነት ንውሰድ! ኤሌክትሪካዊ ጸዓት ናብ ሙቐት፡ብርሃን፡ምንቅስቃስ ብቐሊሉ ክቅየር ስለ ዝኽእል፡ ሓደ ካብቲ መሰረታውን መዓልታውን ንጥቐመሉ ጸዓት ኮይኑ ይርከብ፡ እዚ ድማ ን ብርሃን ኣብ ግዜ ጸልማት፡ ንሙቀት ኣብ ግዜ ዛሕሊ ወይ በንጻሩ ፡ ንምንቅስቓስ ብመኪና ይኹን ካልእ ናይ ቤት-መሳሪሕታት ስለ ንጥቀመሉ እዩ።
ዓይነታት ጸዓት
- ከሚካላዊ ጸዓት (Eng. chemical energy)፡ ኣብ ከሚካላዊ ምግጣማት ናይ ዝተፈላለዩ ሳብስታንሳት ዝርከብ ዓይነት ጸዓት እዩ። ንኣብነት ኣብ መግቢ፡ ባተሪ፡ ወ.ዘ.ተ ይርከብ። ከምኡውን ኣብ ምንዳድ፡ እቲ ኣብ ፈሓም ዝርከብ ከሚካላዊ ሓይሊ ናብ ብርሃንን ሙቐትን ይልወጥ።
- ምንቅስቃሳዊ ጸዓት (Eng. kinematic energy)፡ ሓደ ነገር ወይ ፍጡር ብሰንኪ ዝገብሮ ምንቅስቃሳት ዝህልዎ ዓይነት ጸዓት እዩ። ንኣብነት ሰብ፡ ወሓዚ ማይ ወ.ዘ.ተ። እዚ ዓይነት ጸዓት ኣብቲ ርዝነትን ፍጥነትን ናይቲ ነገር/ፍጡር ይምርኮስ።
- መካኒካዊ ጸዓት (Eng. mechanic energy)፡ ምንቅስቃሳዊ ከምኡውን ዕቑር ጸዓት ዘጠቃለለ እዩ።
- ሙቘታዊ ጸዓት(Eng. thermal energy)፡ ኣቶማዊ ምንቅስቃስ ናይ/ኣብ ሓደ ኣካል እዩ። እዚ ንኣብነት መኸሸኒ መግብና ናብቲ ንጥቀመሉ ዘለና ድስቲ ሙቐት ዘሕልፈሉ መንገድኢ እዩ።
ናብ ፈላሚ ሕቶና ንመለስ እምበኣር፡
መስርሕ ናይቲ ካብ ማይ ዝርከብ ጸዓት ነዚ ዝስዕብ ይመስል እዩ።
ሙሉእ ምስሊ ንምርኣይ ናብ የማንን ጸጋምን ኣንቀሳቅሶ!
- መጀመርያ እቲ ክጥቀመሉ ተሓሲቡ ዘሎ ማይ ክኹመር ኣለዎ፡ ነዚ ንምግባር ሰባት ግድብ ይጥቀሙ።
- ስዒቡ ድማ ነቲ ኩሙር ማይ መሕለፊ ዝኾኖ ክፍቲ ኣሎ። እቲ ክፍቲ ጸቢብ እዩ። መቆጻጸሪ ማዕጾን መንፊትን ድማ ይርከቦ። እቲ መንፊት ወሓዚ ዘምጸኦ ገፈጥ ከምኡ'ውን ማያውያን እንስሳታት በቲ ክፍቲ ከይሓይልፉ ይከላኸል።
- እት መቆጻጸሪ ማዕጾ ምስ ተኸፍተ፡ እቲ ዝተፈነዋ ማይ ብብርቱዕ ሓይሊ ምውሓዙ ይቅጽል።
- ኣብ መንገዲ ናይቲ ብርቱዕ ማይ፡ ተርባይን ዝተባህለ ተሽከርካሪ ይርከብ፡ እቲ ወሓዚ ማይ ነቲ ተርባይን ብብርቱዕ ሓይሊ ከሽከርክር ይገብሮ።
- እቲ ጀነረተር ድማ ነቲ ምንቅስቃሳዊ ሓይሊ ናይታ ተርባይን ናብ ኤሌትሪካዊ ሓይሊ ይቅይሮ። እቲ ጀነረተር ዝብል ቃል ናይ ላታይን ቃል ኮይኑ ትርጉሙ ኣይፍራዪ ወይ ቀያሪ ማለት እዩ።
እዚ ዓይነት ምምንጫው ጸዓት ሓደ ካብቶም ተሓደስቲ ምንጭታት ጸዓት ማለት ሶላር፡ ንፋስ ወ.ዘ.ተ እዩ። በቲ ዓለምለኻዊ ምቅያር ክሊማ ተገዲዶም ድማ ሰባት ፍሉይ ኣድህቦ ክህብዎ ጀሚሮ እዮም። ንኣብነት ካብ ፈሓም ዝርከብ ጸዓት ከወግዱ ድማ ይቃለሱ።


text:
ሚኒስተር ጉዳያት ወጻኢ ኤርትራ ኣቶ ዑስማን ሳልሕ ውድብ ሕቡራት ሃገራት ኣብ ጉዕዞ 70 ዓመታት ንመሰረታዊ መብጽዓታቱ ዛጊት ከምዘየተግበረ ገሊጹ።
ሚኒስተር ዑስማን ሳልሕ ኒዚ ዝገለጸ ሎሚ ቀዳም ጥቅምቲ 03 ኣብ ሰዓታት ቅድሚ ቀትሪ ኣብ መዕጸዊ እቲ ዋዕላ ኣብ ዘስምዖ መደረ ክኸውን እንከሎ: ውድብ ሕቡራት ሃገራት ሰላም ፍትሒ ከምኡውን ምዕባለ ኣብ ኩሉ ኩርናዓት ዓለም ንምዝርጋሕን ንምስፋንን ከምዝተበገሰ ድሕሪ ምግላጽ: ዛጊት እዞም መብጽዓታት ግን ኣይተተግበሩን ኢሉ። እዛ እንነብረላ ዘለና ዓለም ሻራውን ዘይማዕርነታዊ ኣካይዳ ምኻድ ቀጺላ ከምዘላ ከኣ ኣገንዚቡ።
ኤርትራ ምዕሩይ ሓቀኛ ውክልና ከምእውን ኣድማዒ ውድብ ሕቡራት ሃገራት ንኽህሉ ካብ ዘለዋ ድሌት ቅርብቲ ምህላው ሚኒስተር ዑስማን ገሊጹ። ሃገሩ መብጽዓ ውድብ ሕቡራት ሃገራት ብዘይምትግባሩ ግዳይ ዝተፈላለዩ ጸለውቲ ሓይልታት ውድብ ሕቡራት ሃገራት ኮይና ከምዘላ ድማ ኣብቲ መደረኡ ኣስሚሩሉ።
ነቲ መደረ ዝምልከት ጸብጻብ ምንያ ኣፈወርቂ ካብቲ ቦታ ዝለኣኸቶ ጸብጻብ ኣብ ታሕቲ ክስማዕ ይከኣል


text:
Radio Erena: 29 April 2021
ፕረዚደንት ሶማል፣ መሓመድ ዓብዱላሂ መሓመድ፣ ብዘይምርጫ ስልጣኑ ንክልተ ዓመታት ከናውሕ ድሕሪ ምውሳኑ ብዝተላዕለ ተቓውሞታትን ግጭትን፣ ውሳኔኡ ብምቕያር፣ ኣብ ዝሓጸረ ምርጫ ክካየድ ጸዊዑ።
እቲ ፕረዚደንት ምስ ክልተ ርእሰ ምምሕዳራት ኣይተሰማማዕኩን ብዝብል፣ ካብ ቅዋማዊ ሕጊ እታ ሃገር ወጻኢ ብዝኾነ መስርሕ፣ ደገፍቱ ብዝኾኑ ኣባላት ባይቶ ኣቢሉ፣ ብዘይምርጫ ንክልተ ዓመታት ኣብ ስልጣን ክቕጽል’ዩ ኣንቂዱ።
እንተኾነ፣ መራሕቲ ርእሰ ምምሕዳራት ጁባላንድን ፑንትላንድን ኣፍልጦ ከምዘይህብዎ ክገልጹ እንከለዉ፣ ኣብ ሞቛድሾ ዝመደበሮም ፖለቲካውያን ሓይልታትን መራሕቲ ቀቢላታትን’ውን ተቓውሞታቶም ከስምዑ ጸኒሖም።
ካብ 25 ሚያዝያ ኣትሒዙ ድማ፣ ሚሊሻታት ናይዘን ቀቢላታትን ካልኦት ሓይልታትን ዝሳተፍዎ ዘለዉ መጥቃዕታት ኣብ ከተማ ሞቛድሾ ተወሊዑ።
እዞም ሓይልታት ኣገዳሲ’ዩ ንዝበልዎ ከባቢታት ሞቛድሾ ክቖጻጸሩ እንከለዉ፣ ካልኦት ድማ ብቪላ ሶማል ንዝፍለጥ ቤት መንግስቲ ንምጥቃዕ ምድላዋት የካይዱ ምህላዎም’ዩ ተመልኪቱ።
ኣንጻሩ ክካየድ ብዝጸንሐ ተቓውሞታትን ኣብዚ ሰሙን’ዚ ኣብ ሞቛድሾ ብዝተወልዐ ግጭትን ዝሰግአ ፕረዚደንት ፋርማጆ፣ እቲ ከናውሖ ወሲኑ ዝነበረ ምርጫ፣ ኣብ ዝሓጸረ ክካየድ ጠሊቡ ኣሎ።
እቲ ምርጫ፣ ምስ ሓሙሽተ መራሕቲ ርእሰ ምምሕዳራትን ኣማሓዳሪ ሞቛድሾን ብምዝታይ ክካየድ ምዃኑ ካብ ቤት ጽሕፈት ‘ቲ ፕረዚደንት እኳ እንተተጠቕሰ፣ መዓስ ከምዝካየድ ግና ኣይተነጸረን።
ፕረዚደንት ፋርማጆ፣ ብዘይምርጫ ንክልተ ዓመታት ኣብ ስልጣን ክቕጽል ምውሳኑ፣ መወልትን መሻርኽትን ሶማል ዝኾና ሃገራት ኣመሪካን ኤውሮጳን፣ ከምኡ ድማ ዞባውያንን ኣህጉራውያንን ውድባትን ጸቕጢ ጌረናሉ ይርከባ
===================


text:
ሓበሬታ ካብ ሓይሊ ዕማም ሰላማዊ ሰልፊ ጀኔቫ
ምድላዋት ናይቲ ን 31 ነሓሰ፡ ድሌት ሰላም ደለይቲ ፍትሒ ብምርግጋጽ፡ ምልካዊ ስርዓት ኢሳይያስ ንልኡላውነት ኤርትራ ኣብ ዋጋ ዕዳጋ ብምእታው ንዘካይዶ ዘሎ ሸርሒ ተቓውሞኡ ንምግላጽ ኣብ ጀኔቫ ዝካየድ ሰፊሕ ሰላማዊ ሰልፊ ብውዕዉዕ መንፈስ ይቕጽል ከምዘሎ ሓይሊ
ምድላዋት ናይቲ ን 31 ነሓሰ፡ ድሌት ሰላም ደለይቲ ፍትሒ ብምርግጋጽ፡ ምልካዊ ስርዓት ኢሳይያስ ንልኡላውነት ኤርትራ ኣብ ዋጋ ዕዳጋ ብምእታው ንዘካይዶ ዘሎ ሸርሒ ተቓውሞኡ ንምግላጽ ኣብ ጀኔቫ ዝካየድ ሰፊሕ ሰላማዊ ሰልፊ ብውዕዉዕ መንፈስ ይቕጽል ከምዘሎ ሓይሊ ዕማም ጀኔቫ ትማሊ ምሸት ኣብ ዝገበሮ ገምጋም ኣረጋጊጹ።
ነቲ ሰላማዊ ሰልፊ ንምዕዋት፡ ደለይቲ ፍትሒ፡ ካብ ዝተፈላለያ ኩርናዓት ዓለም፡ እንተላይ ካብ ብሕቡራት መንግስታት ኣመሪካ ኣብ ጀኔቫ ክርከቡ ምዃኖም `ውን ተፈሊጡ።
ሰላማዊ ሰልፊ ጀኒቫ ንምስላጥ ዛጊት ልዕሊ 7000 ሽሕ ስዊዝ ፍራንክስ ክውፈ ኸሎ፡ ናብዚ ኣሃዝ `ዚ ዝቀራረብ መብጽዓ ተኣትዩ ኣሎ።
ህዝቢ ኣብቲ ሰላማዊ ሰልፊ ብኣካል ተሳቲፉ ንምልካዊ ስርዓት ኢሳይያስን መሻርኽቱን ዘየዳግም መልእኽቲ ከመሓላልፍ፡ ከምኡ `ውን ገንዘባዊ ወፈያታት ምግባር ክቕጽል ድማ ሓይሊ ዕማም ጀኔቫ ጸዊዑ።
ነቲ ኣብ ጽባሕ ሰላማዊ ሰልፊ ጀኔቫ፡ ሓደ መስከረም ተወጢኑ ዝነበረ ግዝያዊት ሽማግለ ናይ ምምራጽ መደብ ብዝምልከት፡ ሓይሊ ዕማም፡ ምስ ሕጽረት ግዜ፡ ኩለን ሃገራት፡ ህዝባዊ ኣኼባታት ብምክያድ፡ ብስሩዕን ኣሳታፍን ዝኾነ መንገዲ ዛጊት ነቶም ተባሂሎም ዝነበሩ ሸሸውዓተ ወከልቲ ብኣግኡ ከቕርባ ስለዘይከኣላ፡ ኣብ ክንዲ ናይ ግዝያዊት ሽማግለ ምርጫ፡ ኣብ ሰላማዊ ሰልፊ ጀኔቫ ዝወዓሉ ግዱሳት ክፉት ህዝባዊ ኣኼባ ብምክያድ ኣብ ጉዳይ ሃገር እሂን ምሂን ዝብሃሉሉ፡ ከምኡ `ውን 1 መስከረም ምጅማር ብረታዊ ቓልሲ ዝጽምብሉሉ ኣጋጣሚ ክኸውን ወሲና።
እቲ ብመንገዲ ወከልቲ ሃገራት ግዝያዊት ሽማግለ ንምምራጽ ዝነበረ መደብ ብክፉት ህዝባዊ ኣኼባ ተተኪኡ እቲ ድርብ ዕማም ተቓሊሉ ምህላዉ፡ ህዝብን ሓይሊ ዕማምን ነቲ 31 ነሓሰ ዝካየድ ሰላማዊ ሰልፊ ኣብ ምዕዋት ከተኩሩ ከምዝሕግዞም ብምግምጋም ከኣ፡ ኣብዘን ተሪፈን ዘለዋ ሒደት መዓልታት ህዝቢ ብክብ ዝበለ ፍናንን ሓባራዊ ናይ ቃልሲ መንፈስን ተላዒሉ ኣብ ሰላማዊ ሰልፊ ጀኔቫ ንምስታፍ ናይ መወዳእታ ምቅርራቡ ከካይድ ሓይሊ ዕማም ሰላማዊ ሰልፊ ጀኔቫ ኣዘኻኺሩ።


text:
Vingåker
ናይ መጠረሽታ ዝተሓደሰሉ፡ 23 12 2020
ከተማ ቪንግኦከር ኣስታት 8800 ተቐማጦ ሃልይዋ፡ ኣብ ዕዳጋ ክዳውንቲ ነዊሕ ታሪኽ ዘለዋ ከተማ እያ። ኣብዛ ከተማ ኣብ ዝርከብ ፋብሪካ ዝፈሪ ምሉእ ክዳን (ባድላ) ኣብ ዕዳጋ ክዳውንቲ ሽወደን ኣዝዩ ህቡብ እዩ።
ሓበሬታ ብዛዕባ ምምሕዳር ከተማ
ብዝሒ-ህዝቢ9,123
ስፍሓት መሬት439 ኪሜ²
ርሕቐት ካብ ዓበይቲ ከተማታት
- Katrineholm 20 ኪሜ
- Örebro 55 ኪሜ
- Eskilstuna 64 ኪሜ
መንበሪ-ገዛ
ምምሕዳር ቪንግኦከር 7 ንኡሳን ዓድታት ዝጥርንፍ ኮይኑ ንሳተን ከኣ፡ ለፐ፡ ኦስተርኦከር፡ ሆግሾ፡ ቪያላ፡ ባገቶርፕ፡ ምርሙርብሪንን ቪንግኦከርን እየን። ኣብዚ ከባቢ'ዚ ብርክት ዝበላ ትካላት ክራይ-ኣባይቲ ኣለዋ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ከተማ ቪንግኦከር ብዜካ ሽወደን ካልእ ቋንቋታት ዝዛረቡ ስደተኛታት ኣለዉ። ኣብዚ ካብ ዝዝረቡ ቋንቋታት ከም ኣብነት፡ ቱርኪ፡ ኩርዲ፡ ፋርሲ ወይ ኢራነኛ፡ ዳሪ፡ ትግርኛ፡ ዓረብኛ፡ ታይላንድ፡ ፈረንሳይ፡ ኣምሓሪኛ፡ ሮማነኛ፡ ራሻ፡ ፕሽቱ፡ ትግረ፡ ኣልባነኛ፡ ባንግላደሽ፡ እንግልዝኛ፡ ፖርቱጋልን ስርያንን ይርከቡ።
ማሕበራትን ምትእኻባትን
ኣብ ከተማ ቪንግኦከር ብርክት ዝበላ ማሕበራት ኣለዋ። ንኣብነት ክለብ ኩዕሶ-መርበብ ቪንግኦከር፣ ቦሰንበርያ ክበብ ጥወይዋይ ሸርተታ፣ ቪንግኦከር ማሕበር ጋለብቲ እየን። ኣብ ቪንግኦከር ብዙሓት ትካላት ወይ ፋብሪካታት እኳ እንተሃለዋ እታ ዝዓበየትን ህብብትን ፋብሪካ ግን፡ ፋብሪካ ክዳውንቲ ቪንግኦከር እያ። እዛ ፋብሪካ እዚኣ ብርትዓዊ ዋጋ ዝሽየጥ ኣዝዩ ብሉጽን ህቡብን ክዳውንቲ ተፍሪ። ኣብ ምምሕዳራዊ ዝርዝር መዝገብ ማሕበራት ብምእታው ኩለን ማሕበራት ክትረኽበን ትኽእል።
ኣብቲ ከባቢ ብቐረባ እንታይ ይርከብ
ኣብ ማእከል ከተማ ቪንግኦከር መብዛሕትኡ ነገር ኣሎ ። ቤት-ጽሕፈት ምምሕዳር ከተማ፡ ቤትመጻሕፍቲ፡ መሐንበሲ ማእከል ከምኡ'ውን ግምቢ ሴፍስታሆልም። ተወሳኺ ሓበሬታ ብዛዕባ ክትገብሮ እትኽእል ነገራት ኣብ መርበብ ሓበሬታ ናይቲ ከተማ ይርከብ።
ቤተ-ክርስትያን ሽወደንን ቀይሕ መስቀልን ካብ ነዊሕ ዓመታት ኣትሒዞም መተስፕላትሰን፣ ኩሎም ተቐማጦ ቪንግኦከር ክራኸቡሉ ዝኽእሉ ክፉት ገዛ የካይዱ እዮም። ኣብቲ ኣብ ጎደና ኦብሮጎርደን ቁጽሪ 55 ዝርከብ ቤት-ጽሕፈት ህዝባዊ ኣገልግሎታት፡ ከም ቤት-ጽሕፈት ማሕበራዊ ጉዳያት ከተማ፡ ፖሊስ: ትካል ትምህርቲ ንዓበይቲን ቪያዲዳክትን ዝኣመሰሉ ይርከቡ።
ምስ ቤት-ጽሕፈት ስራሕ ንምርኻብ ኣቐዲምካ ቆጸራ ምትሓዝ የድሊ። እንተዘይኮይኑ ብቪድዮ ርኽክብ እውን ይውፈይ።
ኣገልጎት ክንክን ወይ ሕብሐባ ቆልዑ
ኣብ ወረዳ ቪንግኦከር ብጠቕላላ 11 ኣጸደ ህጻናት ኣለዋ። 6 ካብኣተን ኣብ ቪንግኦከር፡ ሓንቲ ኣብ ሆግሾ፡ ሓንቲ ኣብ ኦስትርኦከር፡ ሓንቲ ኣብ ማርሞርቢን፡ ሓንቲ ኣብ ባገቶርፕ ከምኡ ውን ሓንቲ ኣብ ለፐ ተዘርጊሐን ይርከባ። ማእከል ስድራ-ቤታት ብወገኑ ክፉት ናይ ኣጸደ ህጻናት የአንግድ።
ኣብ ወረዳ ቪንግኦከር 6 ናይ ህጻናት መዘናግዒ ማእከላት ይርከባ። ክልተ ካብዚአን ኣብ ቪንግኦከር ክረከባ እንከለዋ እተን ዝተረፋ ኸኣ ኣብ ሆግሾ፡ ማርሞርብሪንን ኦስተርኦከርን ይርከባ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ወረዳ ቪንግኦከር 5 መባእታዊ ኣብያተ-ትምርህታት ይርከባ። ኣብ ኩለን ሕሙሽትአን ኣብያተ-ትምህርታት ካብ ኣዚለ ክሳብ 6ይ ክፍሊ ትምርህቲ ይእንገድ። ኣብ ቤት-ትምህርቲ ቪድኦከር ግን ካብ 7ይ ክሳብ 9ይ ክፍሊ ጥራይ ይእንገድ። ስለስተ ካብዘን ኣብየት-ትምህርታት ኣብ ቪንግኦከር ዝመደበረን ክኾና እንከለዋ፡ እተን ዝተረፋ ኸኣ ኣብ ሁግሾን ማርሙርቢንን ይርከባ።
ንክልተ ናይ መእተዊ መደባት ትምርህቲ ካልኣይ ደረጃ ገዲፍካ፡ ኣብ ወረዳ ቪንግኦከር ናይ ካልኣይ ደረጃ ትምርህቲ የለን። ይኹን እምበር እቲ ወረዳ ምስ ከተማታት ካትሪነሆልምን ፍለንን ሃልስበርን ንምሓእ ቦታታት ትምህርቲ ኣብ ካልኣይ ደረጃ ዝምልከት ስምምዓት ከቲሙ እዩ።
ዕድላት ትምህርቲ
ትካል ቪያዲዳክት ብከተማታት ቪንግኦከርን ካትሪነሆልምን ዝውነን ሓባራዊ ትምህርታዊ ትካል ኮይኑ፡ ንሓደስቲ ስደተኛታት ብዛዕባ ሕብረተ-ሰብ ሽወደን ዝምልከት ዝወሃብ ትምርህቲ፡ ቋንቋ ሽወደን ንሓደስትን ከምኡ ውን መባእታውን ማእከላይ ደረጃ ትምርህቲ ንዓበይትን ኣብ ምምሕዳር ይነጥፍ። ትካል ቪያዲዳክት ብዜካ'ዚ ዝተገልጸ ዓማም፡ ትምርህታውን ሞያውን ምኽሪ ኣብ ምሃብ ውን ይነጥፍ።
ትምህርቲ ብዛዕባ ሕብረተ-ሰብ ሽወደን ንሓደስቲ
እዚ ትምርህቲ'ዚ ንሓደስቲ ስደተኛታት ተባሂሉ ዝተዳለወ ኮይኑ፡ ብዛዕባ ሽወደንን ሽወደናዊ ሕብረተ-ሰብ ከመይ ከም ዝመሓደርን ካልእን ዝድህስስ ትምርህቲ እዩ።
ቋንቋ ሽወደን ንሓደስቲ
እቲ ብኣሕጽሮ ኤስ.ኤፍ.ኢ ተባሂሉ ዝፍለጥ ትምርህቲ ቋንቋ ሽወደን ንሓደስቲ፡ ነቶም ተዛረብቲ ካልኦት ቋንቋታት ዝኾኑ ስደተኛታት ዝዓለመ ትምርህቲ እዩ። ኩሉ ኣብ ሽወደን ናይ ምቕማጥ ፍቓድ ዝወሰደ ስደተኛ ድሕሪ መወዳእታ ወርሒ ሰነ 16 ዝመልአ ኣብዚ ትምህርታዊ ቋንቋ'ዚ ክሳተፍ ይፍቐደሉ። ብዜካ'ዚ እቲ ኣብዚ ትምርህቲ'ዚ ክሳተፍ ዝደሊ ሰብ መሰረታት ቋንቋ ሽወደን ዘይተማህረ ክኸውን ኣለዎ።
ዝኾነ ይኹን ውልቀ-ሰብ፡ ምስ ዓቕምታቱን ድሕረ ባይትኡን ብዝሳነ ትምርህታዊ ድጋፋት ይግበረሉ። ዕላማ ናይ'ዚ ድጋፍ'ዚ ከኣ፡ እቲ ዝምልከቶ ውልቀ-ሰብ ብዝሓጸረ ግዜ ቋንቋ ተማሂሩ ኣብ ስራሕ ዓለም ክጽንበርን ነብሱ ክኽእልን ነመሰላቱን ግቡኣቱን ኣብ ሕብረተ-ሰብ ከለልን ካብ ዝብል ዝነቐለ እዩ። ንውሓት ናይቲ ትምርህቲ ኣብ ውልቃዊ ዓቕምታትን ፍጥነት ኣብ ምምሃር ናይ ሓድሽ ቋንቋን ናይ ሰባት ይምርኮስ።
መባእታዊ ደረጃ ትምህርቲ
መባእታዊ ደረጃ ትምርህቲ፡ ነቶም ብዕድመ 20 ዝመልኡን መባእታዊ ትምርህቲ ዘይተማህሩን ሰባት ዝምልከት እዩ። መባእታዊ ትምርህቲ ነጻን ወለንታውን እዩ።
ንምንታይን ብኸመይ ክመሃር ከም ዝደሊ ነፊሲ-ወከፍ ናቱ ውጥን ናይ ምውጻእ ሓላፍነት ኣለዎ። ንመባእታዊ ትምህርቲ ምስ ስራሕ ወይ ምስ ካልእ ትምርህቲ ሓዊስካ ክትመሃሮ ይከኣል እዩ። ትካል ቪያዲዳክት ብወገኑ ነቶም ትሑት ናይ ምምሃር ዓቕሚ ዘለዎም ተመሃሮ ፍሉይ ናይ መባእታዊ ትምርህት መደባት ይሰርዓሎም።
ካልኣይ ደረጃ ትምህርቲ
ካልኣይ ደረጃ ትምርህቲ ንኣባጽሕ ዝዓለመ ኮይኑ፡ ስራሕ ንምርካብ ወይ ውን ንዝለዓለ ደረጃ ትምርህቲ ንምቕጻል ዘድሊ ነጥብታት ንምውህላል ዝዓለመ ትምህርቲ ክኸውን ይኽእል።
ዩኒቨርሲቲ፡ ላዕለዋይ ደረጃ ትምህርቲ ወይ ውን ሞያዊ ላዕለዋይ ትምህርቲ
ኣብ ከተማ ካትሪነሆልም ናይ ላዕለዋይ ደረጃ ትምርህቲ ዕድላት ኣሎ። ትካል ቪያዲዳክት ምስ ብዙሓት ዩኒቨርስታት፡ ላዕለዋይ ደረጃ ኣብያተ-ትምህርታትን ሞያዊ ትምህርታዊ ትካላትን ጥቡቕ ምትሕብባራት ኣለዎ። በዚ መሰረት ኣብ ከተማ ካትሪነሆልም ዝተፈላለየ ትምህርታት ክትቀስሙ ትኽእሉ።
ምፓስ ቪያዲዳክት
ኣብ ዩኒቨርስቲ ዝመሃሩ ሰባት፡ ኣብቲ ኣብ ኦብሩጎርደን ቁጽሪ 55 ኣብ ቪንግኦከር ዝርከብ ቤት-ጽሕፈት ቪያዲዳክት ዝርከብ ክፍልታት፡ ተክኒካዊ መሳለጥያታትን ክጥቀም ይኽእል እዩ። ኣብቲ ቤት-ጽሕፈይ ኣገልግሎት ዋይፋይ እንተርነት፡ ኮምፒተር፡ ሓታሚት፡ ፎቶ-ኮፒ፡ ፋክስ ከምኡ ውን መሳርሒታት ስእልን ቪድዮን፡ ሻሂ፡ ወይ ውን ምዉቕ ቸኮላታት ክትሕሽሹሉ እትኽእሉ ፓሳቸርያን ይርከብ። እቲ ቦታ ኩሉ መዓልታት ክፉ እዩ። ትምህርቲ ወይ ውን ሰሚናር ኣብ ዝህልወሉ ግዜ ግን ክመልእ ይኽእል እዩ።
ኣገልጎት ጥዕና
ኣብ ቪንግኦከር ማእከል ሕክምና ቪንግኦከር፡ ማእከል ስድራቤታት፡ ህዝባዊ ሕክምና ስኒ፡ ከምእ'ውን ማእከል ሓኻይም ስኒ ቪንግኦከርን ይርከብ። ህጹጽ ሕክምናዊ ኣገልግሎት ኣብ ኩልበርይስካ ቤትሕክምና ኣብ ከተማ ካትሪነሆልም ይርከብ።
ናይ ቋንቋ ድግፍ-ተርጓሚ ምርካብ
ምስ መንግስታዊ ትካላት ወይ ውን ሕክምና ኣብ ዝግበር ርክብ ዝኾነ ሰብ ቋንቋ ዘይክእል ምስ ዝኸውን ተርጓሚ ክቍጸረሉ መሰል ኣለዎ። ብኽብረትኩም ነቲ ዝምልከቶም መንግስታዊ ትካል ኣቐዲምኩም ተርጓሚ የድልየኩም ምዃኑ ሓብርዎም።
ኣገልግሎት መጎዓዝያ
እተን ኣብ ውሽጢ ወረዳ ቪንግኦከር ዝንቀሳቐሳ ናይ ከባቢ ኣውቶቡሳት ኣውራጃዊ መጎዓዝያ ኦረብሩን ኣውራጃ ዊ መጎዓዝያ ሶርምላንድን እየን። እተን ካብ ኑቍጣ ባቡራት፡ ዝብገሳ ባቡራት ሃገራዊ ባቡራት ኤስጀይ እየን።
ስራሕን ትካላት ናይ ምምስራት ተኽእሎታትን
ከተማ ቪንግኦከር ዳርጋ ማእከላይ ኣቀማምጣ ኣለዋ። ካብታ ከተማ ንኦረብሩ፡ አስኪልስቱና፡ ኒሾፒንን ኖርሾፒንን ብመኪና ሰዓት ይወስድ። እታ ካብ ሃልስበሪ ናብ ስቶክሆልም ገጻ እትጎዓዝ ባቡር ኣብ ከተማ ቪንግኦከር፡ ካትሪነሆልም፡ ፍሌን፡ ግኔስታን ሶደርታልየን ጠጠው ትብል እያ። እዚ ኸኣ ንመጎዓዝያ ካብን ናብን እዘን ዝተጠቕሳ ከተማታት ቀሊል ክገብሮ ይኽእል።


text:
ፕረዚደንት ኢሳይያስ ኣፈወርቂ ምስ ኣሚር ቐጠር ሓማድ ቢን ከሊፋ ኣልታኒ ኣብ ዶሓ ተራኺቡ ተዘራሪቡ።
ካብ ቀንዲ መወልቲ መንግስቲ ኤርትራ ዝኾነት ቐጠር፣ ብጉዳይ እቲ ገና ማዕልቦ ዘይረኸበ ምስሕሓብ ኤርትራን ጅቡትን፣ ጉዳይ ክራይ ወደብ ዓሰብ ከምኡ’ውን ጉዳይ ሶማልን ሱዳንን ብዝምልከት ምስ ፕረዚደንት ኢሳይያስ ቀጻሊ ዝርርባት ከምእተካይድ ይፍለጥ።
እዚ ሕጂ ኣብ ዶሓ ዝተኻየደ ርክብ ፕረዚደንት ኢሳይያስ ኣፈወርቅን ሸኽ ሓማድ ቢን ከሊፋ ኣልታንን’ውን ካብዚ ዝፍለ ከምዘይኮነ ነቲ ብጉልፍ ኒውስ ዝተፈነወ ዜና ዝተዓዘቡ ተንተንቲ ይጠቕሱ።
ካብ ዞባውን ኣህጉራውን ርክባት ተነጺሉ ዘሎ ብፕረዚደንት ኢሳይያስ ኣፈወርቂ ዝምራሕ መንግስቲ ኤርትራ፣ ምስ ጎረባብቲ ሃገራት ንዘለዎ ጸገም ብመንገዲ ቐጠር ክፍትሖ ጥራይ ከምዝደሊ’ዩ ዝግለጽ።
ኣብቲ ኣብ 2008 ኣብ መንጎ ኤርትራን ጅቡትን ዝተኻየደ ኵናት ምምላስ ብኽልቲኦም ወገናት ናይ ዝተማረኹ ወትሃደራት ብዝምልከት’ውን ብመንጎኝነት ቐጠር ጻዕርታት ይቕጽል ምህላዉ’ዩ ዝግለጽ።
ኣብ ዳህላክ ንመዘናግዒ ዘገልግል ውቁብ ቪላታት እትሃንጽ ዘላ ቐጠር፣ ንወደብ ዓሰብ ብኽራይ ክትግልገለሉ ከምእትደሊ’ውን ሓያሎ ማዕከናት ዜና ብተደጋጋሚ ዝጠቕስኦ ዘለዋ’ዩ።


text:
ናይ ሕቡራት ሃገራት መርማሪ አካል ኣብ ደቡብ ሱዳን ንዘጋጠመ ኣሰቃቂ ገበን ናይ ፍርዲ ንምቕራብን ንግዳያት ፍትሒ ንምርኻብ ሕብረት ኣፍሪቃ ብቕልጡፍ ንኩሉ ዝሓቑፍ ቤት ፍርዲ ኣብታ ሃገር ክዳልው ጻውዒት ኣቕሪቡ’ሎ።
ናይ ሕቡራት ሃገራት ኮሚሽን ሰብኣዊ ጉዳያት ደቡብ ሱዳን ጸብጻቡ ትማሊ ኣብ ዝተጋብኣ ዋዕላ ኮሚሽን ሰብኣዊ መሰላት ሕቡራት ሃገራት ምቕራቡ’ውን ተፈሊጡ’ሎ።
ኮሚሽን ሰብኣዊ መሰላት ሕቡራት ሃገራት መብዛሕትኦም እቶም ዝተመዝገቡ ፍጻመታት ምስ ናይ ኹናት ገበንን ገበን አንጻር ሰብኣዊነትን ዝወዳደሩ’ዮም ክብል ኣፍሊጡ’ሎ።
ኣደ መንበር’ቲ ኮሚሽን ያስሙን ሶካ 25 ሚእታዊት ዝቐረበ ጸብጻብ ምስቲ ኣብታ ሃገር ዘጋጠመ ግጭት ብዝተኣሳሰር ዝተፈጸሙ ጾታዊ ዓመጽ ኣብ ልዕሊ ትሕቲ ዕድመን ህጻናትን ዝተፈጸመ ምዃኑ የረድእ ኢለን።
“እዞም ተጠቂሶም ዘለው ፍጻመታት አጋጣሚ ዝተፈጸሙ ጾታዊ ዓመጽ ኣይኮኑን። ሰፊሕ ዝርገሓ ዘለዎም ዝተወደቡ ገለ ካብ መለለይ ባህርያት ግጭት ደቡብ ሱዳን እዮም። ምግሳስን ጾታዊ ዓመጽን ፍርሒን ስቅያት ኣብቲ ሰላማዊ ህዝቢ ንምፍጣር ካብ ዝጥቀሙሎም ዝነበሩ ናይ ኹናት ታክቲክ እዮም።”
ንሰን ብተወሳኺ ማንም ውሕስነት የብሉን። ደቂ ተባዕትዮ ፡ ዓበይቲ ሽማግለታት ኾነ ናይ አካል ጉዱኣት። ተዋጋእቲ ወገናት ጾታዊ ዓመጽ ነቲ ህዝቢ ሱዳን ሒዝዎ ዝነበረ ማሕበራዊ ልምዲ ኾነ ኢልኻ ንምፍራስ ይጥቐምሉ ከምዝነበረ ኣደ መንበር ኮሚሽን ሰብኣዊ መሰላት ሕቡራት ሃገራት ያስሚን ሶኮ የረድኣ።
ናብቲ ኮሚሽን ዝቐረበ ሪፖርት ብሃውሪ ማእሰርቲ፡ስቅያት፡ ግዱድ ሃለዋት ምጥፋእ ዜጋታት ይውስኽ ምህላው ይሕብር። ብተወሳኺ ሰባት ኣብ ኣብያተ ማእሰርቲ’ታ ሃገር ብኣሰቃቂ ኩነታት ተታሒዞም ከምዘለው ይጠቕስ። ኣብ ኣብያተ ማእሰርቲ ብዘጋጥሙ ጭካነ ዝተመልኦ ኣተሓሕዛ፡ስቅያትን ካልኦት ዘይሰብኣዊ ኣተሓሕዛን ሕጽረት መግቢን ብዙሓት ከምዝሞቱ እቲ ሪፖርት ይገልጽ።
እቲ ኮሚሽን ኣብ መወዳእቲ ፕረዚደንት ደቡብ ሱዳን ሳልቫኬርን መራሒ ተቓወምቲ ሪክ ማቻር ነዚ ኣሰቃቂ ገበን ዝፈጸሙ ናብ ፍርዲ ምቕራብ ሓላፍነቶም ምዃኑ ከረጋግጹ ኣለዎም ኢሉ’ሎ።


text:
ንሰን እቲ ኩነታት ኣብ ኣስጋኢ ኩነታት ምብጽሑን ምዝሕታል ዓለምለኸ ግብረ መልሲ ድማ ነቲ ዝጸንሓ ምዕባለ ዝዕንቕፍን ሕይወት ሰብ ዘኽፍል ምኳኑ ብተወሳኺ ነቲ ተአፋፊ ዞባ ዝያዳ ናብ ዘይምርግጋእ ዘእትው’ዩ ክብላ ገሊጸን።
ሚስ ፓተር ኣብ ሶማልን ኢትዮጵያ ህጹጽ ናይ መግቢ፡ማይን መሰረታዊ ኣገልግሎት ህክምና ዘልድዮም ክልተ ሚልዮን ሰባት ንምሕጋዝ 90 ሚልዮን ዩሮ ህጹጽ ናይ ገንዘብ ሓገዝ ከምዘድልይ ሓቢረን።
“እዚ ኣብ ኢትዮጵያ ዘሎ ኩነታት ዘሰንብድ’ዩ ። ናብዚ ዝመጻእክሉ ምክንያት ናይቲ ደርቂን ጥምየትን ኩነታት ንምዕዛብን ኣብቲ ንህቦ ሓገዝን ምስ መንግስቲ ኢትዮጵያ ኣብ ንሰርሖ ሓገዝ ናይ ምሃብ ስርሓት ንምዕዛብ’ዩ።ሎሚ ኣብዚ ብዓለምለኸ ፕሮግራም መግቢ ሓገዝ ኣብ ዝወሃበሉ ጊዜ ምስ ደቂኣንስትዮን ካልኦት ሰባት ንምዝርራብ ኣብዚ ተረኺበ ኣለኹ። ብርግጽ ዓለምለኸ ማህበረሰብ ኣብዚ በዳሂ ኩነታት ተሳትፍኡ ከዕዝዝ ኣለዎ፡ ብሪጣንያ ን1.5 ሚልዮን ሰባት ተወሳኺ ሓገዝ ክትህብ’ያ።”
ኣብ 2016 ዓ.ም ብደርቂ ንዝተጠቕዑ ሰባት ንምሕጋዝ መንግስቲ ልዕሊ 700 ሚልዮን ዶላር ምቕራቡ ይዝከር። ሎሚ ዓመት’ውን ብሪጣንያ ነቲ ዝወሃብ ግብረ መልሲ ውጺኢታዊ ኽከውንን ቀዳምነት ግብረ መልሲ ኣብ ምስላጥን ምስ መንግስቲ ኢትዮጵያ ከምትሰርሕ ሓቢረን።
“ ንኣብነት ኣብ መዳይ ጥዕና ዝወሃብ ሓገዝ ብሪጣንያ ለውጢ የመዝግብ ምህላው ይፍለጥ። ሕይወት ኣብ ምድሓን ጥራይ ዘይኾነ ህይወት ኣብ ምልዋጥ’ውን ይሰርሕ ኣሎ። ብሕጽረት መግቢ ዝተጎድኡ ህጻናት፡ ነብሰጾራት ኣብዚ ማእከል ሓገዝ ይረኽባ። ዓለምለኸ ፕሮግራም መግቢ ዓለም፡ ናይ ሕቡራት ሃገራት ትካል ህጻናት ኣድሕን፡ ሴቭ ዘ ችልድረን ከምኡ’ውን ካልኦት መሻርኽቲ ሓገዝ ወሃብቲ ትካላት ብሓባር ብምዃን ዝህብዎ ናይ ጥዕና ኣገግሎትን ሓገዝ መግቢን ኣብ ህይወት ብኣማኢት ኣሽሓት ዝቑጸሩ ህጻናትን አዴታትን ኢትዮጵያ ለውጢ የመዝግብ ኣሎ።’
ብተመሳሳሊ ብሪጣንያ ኣብታ ተደጋጋሚ መጥቓዕትታት ዕጡቓት ጥሩፍ ጉጅለታት ኣብ ዝኻየደላ ሃገረ ሶማል ብደርቂ ንዝተጎድኡ ሰባት ኣብ ምሕጋዝ ጥራይ ዘይኮነ መጻኢኦምን ህይወቶምን ኣብ ምልዋጥ ትሰርሕ ከምዘላ ገሊጸን።


text:
Radio Erena: 04 September 2019
መንግስቲ ሶማል፣ ካብ ኬንያ፣ ናብታ ርእሰ ከተማ ጁባላንድ ኮይና ዘላ ኪስማዮ ዝካየድ ቀጥታዊ በረራታት ደው ክብል ኣዚዙ።
እቲ መንግስቲ ነዚ ትእዛዝ ዘመሓላለፈ፣ ኬንያ ነቲ ካብ ሶማል ተፈልዩ ናይ ገዛእ ርእሱ መንግስቲ መስሪቱ ዘሎ ፕረዚደንት ጁባላንድ፣ ኣሕመድ ማዶበ ትድግፍ ስለዘላ’ዩ።
ኬንያ፣ ካብ ሞቛድሾ ዝካየድ ቀጥታዊ በረራታት ደው ኣቢላ ክነሳ፣ ናብ ኪስማዮ፣ ቀጥታዊ በረራታት ከተካይድ ከምዘይትኽእል’ዩ መንግስቲ ሶማል ዝገልጽ።
ናብ ሶማል ዝካየድ ቀጥታዊ በረራታት ብሞቛድሾ ክኸውን ከምዘለዎ ዝገለጸ እቲ መንግስቲ፣ ጁባላንድ’ውን ኣካል ሶማል ስለዝኾነት፣ ናብ ርእሰ ከተማኣ ቀጥታዊ በረራታት ክህሉ የብሉን’ዩ ዝብል ዘሎ።
ፈደራላዊ መንግስቲ ሶማል፣ እታ ካብ 2013 ኣትሒዛ ናይ ገዛእ ርእሳ መንግስቲ መስሪታ ዘላ ጁባላንድ፣ ዝሓለፈ ወርሒ ዘካየደቶ ፕረዚደንታዊ ምርጫ ሕጋዊ ከምዘይኮነ ክኹንኖ ጸኒሑ’ዩ።
እንተኾነ፣ መንግስቲ ኬንያ፣ ነታ ካብ ሶማል ተፈልዩ ናይ ገዛእ ርእሱ መንግስቲ ዘቖመ ፕረዚደንት ናይታ ርእሰ ምምሕዳር፣ ኣሕመድ መሓመድ ማዶበ ምሉእ ደገፍ ከምዘለዎ ይግለጽ።
ብጉዳይ ዋንነት ክሊ ማይ ኣብ ምስሕሓብ ዝርከባ ኬንያን ሶማልን፣ ናብ ጎንጺ ዝዕድም ሓድሕዳዊ ምትኹታኽ ይገብራ ከምዘለዋ’ዮም ተዓዘብቲ ዝጠቕሱ።
ብፍላይ መንግስቲ ኬንያ፣ ከም ምድጋፍን ኣፍልጦ ምሃብን ንርእሰ ምምሕዳራት ሶማል ዝኣመሰለ፣ ንሉኣላውት ሶማል ዝግህስ ስጉምታት ይወስድ ከምዘሎ ብተደጋጋሚ ክጥቐስ ጸኒሑ’ዩ።
==================


text:
ኤርትራ፣ ኢራን በቲ ሒዛቶ ዘላ ፖለቲካዊ ጽልዋ፣ ሰላምን ጸጥታን ኣብ ምውሓስ ዓቢ ተራ ክትጻወት ትኽእል’ያ ኢላ ከምእትኣምን ሚኒስተር ጉዳያት ወጻኢ ኣቶ ዑስማን ሳልሕ ገሊጹ።
ሚኒስተር ዑስማን ኣብ ዋዕላ ሻራ ዘይብለን ሃገራት ኣብ ዝተሳተፈሉ ኣብ ዝሃቦ መደረ፣ እቲ ማሕበር ኣብ መንጎ ኣባል ሃገራት ዘሎ ፖለቲካዊ፣ ባህላዊን፣ ቁጠባዊን ዝምድና ንኽድልድል ኢራን ዝተጻወተቶ ተራ ዕዙዝ’ዩ ክብል ገሊጹ።
ኣብዚ ኢራን ምስ ሃገራት ምዕራብ ኣብ ከቢድ ፖለቲካዊን ዲፕሎማስያዊን ቁርቁስ እትርከበሉ ዘላ እዋን፣ ኤርትራ ከምዚ ዓይነት መርገጺ ምውሳዳ፣ ነቲ ምስ ምዕራባውያን ሃገራት ዘለዋ ዘይምቅዳው ዝያዳ ዘጋድድ’ዩ ክብሉ ምዕራባውያን ተንተንቲ የመልክቱ።
ኣቐድም ኣቢሉ ኢራንን ኤርትራን ወተሃደራዊ ዝምድና ከምዘለወን፣ ኢራን ኣብ ኤርትራ ወተሃደራዊ መዓስከር ከተቕውም ክልቲኤን ሃገራት ኣብ ስምምዕ ከምዝበጽሓ ይግለጽ’ኳ እንተነበረ፣ ኤርትራ ናይ ኣሉታ መልሲ ከምዝሃበትሉ ይዝከር።
መብዛሕትአን ኣባላት ማሕበር ሻራ ዘይብለን ሃገራት፣ ብቑጠባ ዝደሓራ ሃገራት ዓለም ምዃነን ይግለጽ። ኣብቲ ካብ 26 ክሳብ 31 ነሓሰ ዝካየድ ዋዕላ ንኤርትራ ወኪሉ ዝተሳተፈ ሚኒስተር ዑስማን ሳልሕ፣ ምስ ኢራናዊት መዘንኡ ተራኺቡ ከምዝዘተየ’ውን ኣሶሼትድ ፕረስ ሓቢሩ።
እንተኾነ ንውጽኢት ርክቦም ብዝምልከት ዝተዋህበ ዝኾነ ሓበሬታ የለን።


text:
ምንስቴር ጉዳያት ወፃኢ ኢትዮጵያ ዶ/ር ቴድሮስ ኣድሓኖም ብወገኖም ኢትዮጵያ ምስ ግብፂ ሓቀኛ ልዝብ ንምክያድ ኩልሻዕ ቅሩብቲ እያ ኢሎም።
ብርክት ዝበላ መራኸቢ ብዙሃን ግብፂ ኣብዘን ክልተ ማዕልታት ኢትዮጵያን ግብፅን፤ማይ ኣባይ ከምኡ እውን ዓብዪ ግድብ ህዳሴ ዝምልከቱ ዜናታት ብሰፊሑ ይፅብፅባ ኣለዋ።
ብቕድሚ ትማሊ ቀዳም ምንስቴር ጉዳያት ወፃኢ ግብፂ ሓድሽ ናይ መንግስቶም ሓሳብ ኣቕሪቦም ኣለው።
ምንስቴር ጉዳይ ወፃኢ ነቢል ፋህሚ ኣብ ካይሮ ኣብዝተኻየደ ኣኼባ ልኡኻት ኣውሮፓን ኣሜሪካን ናይልን ናይ ኢትዮጵያ ህዳሴ ግድብን ብዝምልከት ሃገሮም ምስ ኢትዮጵያ ንምድርዳር ድልዊ ምዃኖም ብዓረብኛ እትሕተም ዕለታዊ ጋዜጣ ኣል-ኣሕራም ፀብፂባ’ላ።
ምንስቴር ጉዳያት ወፃኢ ኢትዮጵያ ዶ/ር ቴድሮስ ኣድሓኖም ኣብ ቀረባ ኣብ ሰንዓ ዑደት ኣብ ዝፈፀምሉ እዋን ምስ ናይ የመን ፕሬዝዳንት ኣቡ ረቢ መንሱር ሃዲ ተራኺቦም ነይሮም።ኣብ እዋን ዝርርቦም ኢትዮጵያ ታሕተዋይ ተፋሰስ ሃገራት ናይል ንዝህልወን ስግኣት መፍትሒ ንምርካብ ምስ ግብፂ ሓቀኛ ልዝብ ንምክያድ ከምእተድሊ ገሊፆምሎም ኣለው።
ዓብዪ ግድብ ህዳሴ ኢትዮጵያ ናብ ብልፅግናን ዘላቒ ልምዓትን እትገብሮ ገስጋስ ዓብዪ መግለፂ ወይም ምልክት ምዃኑ ዶ/ር ቴድሮስ ሓቢሮም።
‘’ዓብዪ ግድብ ህዳሴ ንግብፂ ሓዊሱ ንሃገራት ተፋሰስ ናይል ኣብ ናይ ኢኮኖሚን ማሕበራውን ስግግር ዓብዪ ኣስተዋፅኦ ከበርክት እዩ’’ኢሎም።
መንግስቲ ዩናይትድ ስቴትስ ንሩባ ናይል ብዝብምልከት ኣብ መንጎ ኢትዮጵያን ግብፅን ዘሎ ምስሕሓብ ብዝርርብ ክፍታሕ ከምዘለዎ ተሓጋጋዚት ምንስቴር ጉዳያት ወፃኢ ዩናይትድ ስቴትስ ሊንዳ ቶማስ ግሪንፊልድ ኣብዝሃብኦ ናይ ኢንተርኔት ጋዜጣዊ መግለጫ ሓቢረን።
ሊንዳ ቶማስ ኣብቲ ጉዳይ ዝተዛረባ ፈላመይቲ ዝልዓላ ብዓልቲ ስልጣን ዩናይትድ ስቴትስ እየን።


text:
ኽልላዊ መንግስቲ ዓፋር፡ 'ጁንታ' ኢሉ ዝጸውዖም ዕጡቓት ኣብ ልዕሊ ሓረስቶት ዓፋር ብዝወሰድዎ መጥቃዕቲ 70 ሺሕ ዝግመት ህዝቢ ምዝንባሎም ኣፍሊጡ። ኣርባዕተ መዕቆቢ ካምፕታት ብምድላው ድማ ከስፍሮም ይሰርሕ ከምዘሎ ሓላፊ ቤት ጽሕፈት ምክልኻል ሓደጋ`ቲ ኽልል መሓመድ ሑሰን ንድምጺ ኣመሪካ ሓቢሩ። ብኻልእ ወገን ኣብ ዂናት ዓወት ተጎናጺፍና ዝብል መግለጽታት ይወጽእ ኣሎ።
ዳይሬክተር ህዝባዊ ርክባት ሰራዊት ምክልኻል ኢትዮጵያ ሌ/ኮ ጌትነት ኣዳነ፡ ኣብ ዝሃቦ መግለጺ፡ ሰራዊት ምክልኻል፡ ኣብ ክልል ዓፋር ኣብ ኣለሌን ሱሉላን ከምኡ`ውን ኣብ ቆቦ፡ ኣሸባሪ ኢሉ ንዝጸውዖ ጉጅለ ህወሓት ከም ዝደምሰሰ ኣፍሊጡ። ነቲ ኮሌኔል ዝጠቐሰ ኣገልግሎት ዜና ኢትዮጵያ ብስእሊ ኣደጊፉ ኣብ ዝሃቦ ሓበሬታ፡ ህወሓት ኣብ ውግእ ኣእትዩዎም ዝተባህሉ ሕጻናት፡ ብሰራዊት ምክልኻል ምምራኾም ይገልጽ።
ብኻልእ ወገን፡ ድምጺ ወያነ፡ ኮማንድ ፖስት ትግራይ ኢሉ ዝገለጾ ኣካል ጠቒሱ ኣብ ዝሃቦ ሓበሬታ፡ ኣብ ክልል ዓፋር ኣውላዕ ዝተባህለ ከባቢ፡ ኣብ ልዕሊ ሰራዊት ምክልኻል ዓወት ከምዝተጎናጸፈን ወተሃደራት ከም ዝማረኸን ገሊጹ`ሎ።
ንዝተመዛበሉ መፅለሊ ኣርባዕተ ጣቢያታት ይሰርሑ ከምዘለው ዝጠቐሱ እቶም ሓላፊ ንዝተወሰኑ ተመሳበልቲ ሓገዝ ከምዝተውሃበ ገሊፆ ም።
ብመንፅር ክብደት ናይቲ ፀገም ብናይቲ ክልል መንግስቲ ፃዕሪ ጥራሕ ሰብኣዊ ሓገዝ ምብፃሕ ስለዝኸብድ ኣብቲ ከባቢ ምስ ዝርከቡ ዓለምለኸ ገበርቲ ሰናይ ትካላት ከምዝተዘራረቡ ጠቒሶም።
ናይ ማይን ኣገልግሎታት ፅርየትን ሓገዝ ከምዘድሊ እውን ኣመልኪቶም።
ዝተወሰኑ ተመዛበልቲ ናብ ካፕታት ምእታዎም ብምሕባር ሕዚ እውን እ ቲ ውግእ ብዘስዓቦ ተፅዕኖ ካብ ከባቢኦም ተመዛቢሎም ፈቖዶ ከባቢታት ዝተሓብኡ ኣለው ይብሉ።
ብሰንኪ ሰብ ሰራሕን ተፈጥሮን ፀገማት ህዝቢ ዓፋር ብፍላይ ድማ እንስሳት ብምርባሕ ዝናበሩ ኣንፀላሊዩዎም ዘሎ ሓደጋ ኢትዮጵያዊያን ተሓባቢሮም ከድሕኑዎም ፃውዒት ኣቕሪቦም ኣለው።
እዚ ከምዚ ኢሉ እናሃለወ ኣብቲ ውግእ ይሳተፉ ዘለው ኣካላት ዓወት ረኺብና ክብሉ መግለፂ ኣውፂኦም ኣለው።
ንዳይረክተር ርክባት ህዝቢ ሰራዊት ምክልኻል ሃገር ኮሎኔል ጌትነት ኣዳነ ዝጠቐሰ ኣገልግሎት ዜና ኢትዮጵያ ሰራዊት ምክልኻል ፌደራል ኣብ ክልል ዓፋር ኣለሌ ስሉላን ቆቦን ኣሸባሪ ኢሉ ንዝፀውዖም ሓይልታት ትግራይ ከምዝደምሰሰ ገሊፁ።
እቶምኮሎኔል ኣብ ክልል ዓፋር ከባቢ ኣለሌ ሱሉላ ‘’ሜይደይ’’ ብዝብል ሽም ዝፍለጥ ሓይሊ ናይ ‘’ሽብር’' መጥቓዕቲ ብምፍፃሙ ምሉአ ብምሉ ተደምሲሱ ምባሎም ኢዜኣ ፀብፅቢ ኣሎ።
ብቆቦ ዝተኸፈትኒ ናይ ሽብር ኢሉ ዝፀውዖ መጥቓዕቲ ንምክልኻል ብዝወሰድኩዎ ስጉምቲ እቲ ጉጅለ ምሉእ ብምሉእ ተደምሲሱ ኢሉ።
ህወሓት ንውግእ ኣዋፊሩዎ ንዝበሎም ትሕቲ ዕደም ቆልዑት ሰራዊት ኢትዮጵያ ምምራኹ እውን ኢዜኣ ፀብፂቡ ኣሎ።
ክልላዊ መንግስቲ ትግራይ ኣብ ዘውፅኦ መግለፂ ትሕቲ ዕደመ ቆልዑት ወታደራት ኣብ ውግእ ይሳተፉ ዝብል ክሲ ብምንፃግ ሓይልታት ትግራይ ትሕቲ ዕድመ ወታደራት ንዝኽልክል ዓለምለኸ ፕሮቶኮል ከምዘኽብር ሓቢሩ።’’ዋላ ሓደ ቆልዓ ኣብ ስልጠና ይኹን ኣብ ሓይልታት ትግራይ ኣይተሳተፈን’’ ኢሉ።ጋዜጠኛታት፣ ሰብኣዊ ትካላትን ካልኦት ዓለምለኸ ተዓዘብትን ናብ ማእኸላት መሰለጠኒ ይኹን ኣብ ዓውዲ ብኣካል መፂኦም ብዓይኖም ክሪኡ ንዕድም ኢሉ መግለፂ ክልላዊ መንስግቲ ትግራይ።
ብኻሊእ ወገን ወታደራዊ ኮማንድ ፖስት ሓይልታት ትግራይ ኣብ ክልል ዓፋር ዝነበረ ናይ ‘’ፀላኢ’’ ሓይሊ ደምሲሰ ኢሉ።
ክልተ ሓይልታት ኮማንዶ መበል 23 ክፍለ ሰራዊት ኢትዮጵያ፣ሓደ ብርጌድ ፍሉይ ሓይሊ ኦሮሚያ ከምኡ እውን ሓደ ፍሉይ ሓይሊ በጦሎኒ ክልል ዓፋር ምሉእ ብምሉ ተደሚሲሱ ኣሎ ይብል እቲ መግአፂ።ሓደ ኮሎኔል ዝርከቦም 1,200 ወታደራት ተቐቲሎም፣ ልዕሊ 600 ቆሲሎም፣ካብዚ ብተወሳኺ ሓደ ኮሎኔል ዝርከቡዎም 100 ወታደራት ተማሪኾም ዝተረፉ ድማ ኣብ በረኻ ተበታቲኖም ኢሉ።ካብዚ ብተወሳኺ ኣብ ከባቢ ዞብል ዓሪዱ ነይሩ ዝበሎ ናይ ኣምሓራ ፍሉይ ሓይሊ ብምድምሳስ ነቲ ከባቢ ተቖፃፂረዮ ኣለኹ ዝበለ መግለፂ ሓይልታት ትግራይ ብርክት ዝበሉ ኣፅዋራት ማሪኸ ኣለኹ፤ እቲ ውግእ ቀፂሉ ኣሎ ኢሉ።
ከባቢ ቆቦ ግን ሎሚ ኣንጻራዊ ሰላም ሰፊንዎ ምውዓሉ ናብ ቆቦ ደዊሉ ከረጋግጽ ከም ዝኸኣለ- ወኪልና ሓቢሩ`ሎ።


text:
አባ መኰንን አማኑኤል - ከተማ ቫቲካን
ግጽው ላቲናዊ ሥርዓተ ኣምልኾ እትኽተል ካቶሊካዊት ቤተክርስትያን ነዛ ሰንበት ዘቅረበቶ ወንጌል ሉቃስ 16 ኰይኑ ብልሓት ዘይእሙን መጋብን ንገንዘብ ከመይ ክንጥቀመሉ ከምዝግበኣና ዝነግርን ነበረ።
ስግንጢራዊ ብምዝኾነ ኣገባብ እቲ ሓለቃ ነቲ ዘይቅኑዕ መጋቢ በቲ ጉርሑ እንክንእዶ እዚ ከኣ ካብ ሥራሕ ክትባረር ኢኻ ምስ በሎ ነቶም ዕዳ ዝነበሮም ጸዊዑ ካብ ፍርቂ ክሳብ ዕሥራ ምእታዊት እናኣጒደለ ብምምዝጋብ ደሓር ካብ ሥራሕ ምስ ተባረረ ጸግዒ ክኾንዎ ዝገበሮ ናይ ጒርሕን ሽርሕን ሥራሕ እዩ።
ቅዱስነቶም እውን ከምቲ ጐይታና ኢየሱስ ክርስቶስ ዝበሎ ጒርሒ ከምዘድሊ እዚ ግን ንክፍኣት ዘይኮነ ንሠናይ ነገር ንምርካብ ነቲ ነገራት ላዕልን ታሕትን ምግምጣል ጥበብ እዩ ኢሎም። ኰይኑ ግን ይብሉ ቅዱሰንቶም ኣብ ዘመንና ብልሽውና ሳዕሪሩ ዳርጋ ኣብ ኩሉ ኣትዩ ንረኽቦ እውን ኢሎም።
ብልሽውና ሳዕሪሩ!
ኣብ ማእከል ናይ ዕለቱ ወንጌል እቲ ጐራሕ ኰይኑ ግን ዘይቅኑዕ ኣመሓዳሪ እዩ። እዚ ኣመሓዳሪ እዚ ንገንዘብ ጐይታኡ ብዘይ ኣገባብ ንጥቅሚ ገዛእ ርእሱ ክብል ንካልኦት ደሓር ምእንቲ ክጠቅምዎ ይብትኖ እዚ ብልሽውና እዩ። ኰይኑ ግን ናይ ጐራሕን ዘይቅኑዕን ኣመሓዳሪ ጥበብ ዘገርም እዩ። ከመይ መጀመርያ ኰፍ ኢሉ ድሩትነቱ ጸገሙ ዓቅሙ ይግምግም ስለዚ ፍታሕ የናዲ። ብዓቢ ጉርሒ ከኣ ገንዘብ ጐይታኡ ክሰርቅ ይምድብ። ነቶም ሰብ ዕዳ ጸዊዑ ኣዕሩኹ ክገብሮም እሞ ደሓር ክኽሕስዎ ኢሉ ይሓስብ። እዚ ሎሚ ኣብ ፈቀዶኡ ንርእዮ ዘሎና ብልሽውና ዝበሃል ኣብ ኩሉ መዳይ ሳዕሪሩ ዘሎ እዩ።
ንሃብቲ ናብ ርክብ ምቅያር ንነገራት ምግምጣል!
ቅዱስነቶም ናብ ቃል ኣምላኽ ምልስ ኢሎም ‘ብሃብቲ ኣዕርኽቱ ፈተውቲ ኣጥርዩ ክብል እንከሎ እንታይ ማለት ይኸውን እቲ ዘለዓለማዊ ድንኳን ዝብሎኸ እንታይ ኰን ይኸውን’ ክብሉ ይሓቱ እሞ ሃብቲ ወይ ንጥፍኣት ወይ ንልምዓት ከምኡ እውን ካብ ካልኦት ንክትክወል መናድቅ ክትሰርሓሉን ምፍልላይን ሌላን ጐሌላን ክትገብረሉ ወይ ድኻታት እናረዳእካ ክተድሕነሉን ክትድሕነሉን እትኽእል ግብረሠናይ ክትገብር ትኽእል። በዚ ከኣ እዩ ኢየሱስ ነርድእቱ ንኩሉ ክገማጥልዎ እሞ ካብ ጥቅሚ ገዛእ ርእሶምን ግበረለይ ክገብረልካን ስግር ኢሎም ንመጻኢ መኣዲ ኣዕሩኽ ክገብሩ ዝላበዏም።
ዘለዓለማዊ ሕይወት ምውናን ዓለማዊ ዓወት ኣይኮነን!
ቅዱስነቶም ናባና ምልስ ይብሉ እሞ እዚ ቃል እዚ ንዓና ኣብዚ ሎሚ እንታይ ይብለና ኢሎም ይሓቱ! ኣብ ተግባራዊ ናብራ ዕለታዊ ሕይወት ኣትዮም ከኣ ‘ንሕናውን ከምዚ ናይዚ ኣብ ምሳሌ ዘሎ ሰብኣይ ብኩሉ ጨኒቚና መውጽኢ ንስእነሉ ግዝያት ክንርከብ ንኽእል ኢና ከምቲ ናቱ ኸኣ ሕጂኸ ደኣ እንታይ እየ ዝገብሮ ናበይ እየ ዝኸደ ነዚ ኣይክእል ነቲ ኣይፍትን ክንብል ንኽእል። እታ እንኮ መንገዲ ከኣ ናብ ምሕረት እግዚኣአብሔር ገጽና ምኻድ ምዃን ከመይ ንሳ ንናጽነት ወዲሰብ ክትጋልሆ ክተርሕዎ ትኽእል እያ ኢሎም።
ቅድስት ድንግል ማርያም እኖና ኣብ ዓለማዊ ዓወት ዘይኮነ ኣብ ዘለዓለማዊ ሕይወት ዕውታት ንክንከውን ክሳብ ዕለተ ፍርዲ ንጽጉማት ኣሕዋትና ክንረድእ ትሓግዘና ኢሎም ጸሎተ መልኣከ እግዚአብሔር ኣዕረጉ።


text:
መንግስቲ ኤርትራ ኣብ ጉዳይ እቲ ንመንግስታት ካርቱምን ጁባን ዘሰሓሕብ ዘሎ ነጥብታት ክሽምግል ከምዝደሊ ገሊጹ።
እዚ ዝተገልጸ፣ ሚኒስተር ጉዳያት ወጻኢ ኤርትራ ኣቶ ዑስማን ሳልሕ ዝመርሖ ልኡኽ መንግስቲ ኤርትራ ኣብ ጁባ ዑደት ብምክያድ ምስ ፕረዚደንት ደቡብ ሱዳን ሳልቫኪር ሚያርዲትን ሚኒስተር ጉዳያት ወጻኢ ኒሕያል ደንግ ኒሕያልን ተራኺቡ ድሕሪ ምዝርራቡ’ዩ።
ኣብቲ ብ23 ሰነ ኣብ ጁባ ዝተኻየደ ዝርርብ ሰበ ስልጣን መንግስታት ኤርትራን ደቡብ ሱዳንን፣ ፕረዚደንት ሳልቫኪር ምስ መንግስቲ ኣልበሽር ናብ ኵናት ክኣቱ ድልየት ከምዘይብሉ’ዩ ኣረጋጊጹ።
ፕረዚደንት ኣልበሽር ኣቐዲሙ ኣብ ኣስመራ ምስ ፕረዚደንት ኢሳይያስ ኣፈወርቂ ተራኺቡ ብዛዕባ ጉዳያት ደቡብ ሱዳንን ተቓወምትን ከምእተዘራረበ ይዝከር።
ደቡብ ሱዳን እቶም ኣንጻር መንግስቲ ዓጢቖም ዘለዉ ጉጅለታት ካብ መንግስታት ካርቱም ኣስመራን ሓገዝ ይረኽቡ’ዮም ክትብል ትወቅስ።
መንግስቲ ኤርትራ ነቲ ሕጂ ኣብ ስልጣን ዘሎ ተቓዋሚ ዝነበረ SPLA ናይ ደቡብ ሱዳን ምሉእ ድጋፍ ይገብረሉ እኳ እንተነበረ፣ ድሕሪ’ቲ ኣብ 2005 ምስ ኣልበሽር ዝተመስረተ ሓድሽ ስልታዊ ዝምድና ግና፣ ድጋፍ መንግስቲ ኤርትራ ናብ ካርቱም ዛዝዩ ይርከብ።
ደቡብ ሱዳን ናጽነታ ድሕሪ ምርካባ’ውን ኣብ መንጎ ካርቱምን ጁባን ዘሎ ሓያሎ ዘሰሓሕብ ነጥብታት ንምፍትሑ ኢትዮጵያ እትርከበን ሓያሎ ሃገራት ጻዕርታት የካይዳ ምህላወን ዝፍለጥ’ዩ።
መንግስቲ ኤርትራ’ውን ኣብዚ ጉዳይ እዚ ኢዱ ከእቱ ከምዝደሊ ብመንገዲ እቲ ኣብ ጁባ ዑደት ዘካየደ ወኪሉ ኣቢሉ ገሊጹ ኣሎ።


text:
Radio Erena: 09 June 2019
ፍርያት ሕቡራት መንግስታት ኣመሪካ ዝኾነ ተተኮስቲ ቦምባታት ኣብ ስዑዲ ዓረብ ክፈሪ ዘፍቅድ ስምምዕ ኣብ መንጎ ክልቲኤን ሃገራት ተኻዪዱ።
ኒውዮርክ ታይምስ ንምንጭታቱ ብምጥቃስ ኣብ ዘቕረቦ ጸብጻብ፣ ምምሕዳር ትራምፕ ስዑዲ ዓረብ ኣብ ዝበጽሓሉ ካብ ዝገበሮም ስምምዓት ሓደ፣ እቲ ኣመሪካ ንስዑዲ ክትሸጠላ ዝጸንሐት ኣጽዋር፣ ገለ ክፋሉ ኣብ ስዑዲ ክፈሪ ከምዝኾነ ኣብዚ ሳልስቲ ኣብ ዝተኻየደ ዋዕላ ኮንግረስ ተገሊጹ።
እዚ ብምስጢር ተታሒዙ ዝጸንሐ ረቂቕ ተክኖሎጂ ዝመሰረቱ ቦምባታት፣ ብኮምፕዩተራት ዝምእዘን ኣብ ርእሲ ሙዃኑ፣ ነቲ ስዑዲ ዓረብን መሻርኽታን ኣብ ልዕሊ ሰላማዊ ህዝቢ የመን ዘውርዶኦ ዘለዋ ዕንወት ዘጋድድ እዩ ክብሉ ሓያሎ ኣባላት’ቲ ኮንግረስ ተቓውሞታቶም ኣስሚዖም ኣለዉ።
ስዑዲ ዓረብ ከምዚ ዓይነት ርቀት ዘለዎ ኣጽዋር ባዕላ ከተፍሪ እንተኽኢላ ኣብ ከም በዓል ኢራን ዝኣመሰላ ካልኦት ሃገራት’ቲ ከባቢ’ውን ሓድሽ ኲናት ክትከፍት ስለእትኽእል፣ ነቲ ድሮ ተናዊጹ ዘሎ ዞባ መሊሱ ዕግርግር ክፈጥረሉ’ዩ ክብሉ እዮም ተቓውሞታቶም ዘስምዑ ዘለዉ።
ኣብ ወርሒ ጥቅምቲ 2016 ስዑዲ ዓረብ ኣብ ልዕሊ ስነስርዓት ቀብሪ ዘካዪዱ ዝነበሩ የመናውያን ድሕሪ ዝገበረቶ መጥቃዕቲ ቦምባ፣ ምምሕዳር ኦባማ ንስዑዲ ዓረብ ዝሽየጥ ኣጽዋር ደው ኣቢሉዎ ምንባሩ ይዝከር።


text:
እዚ ምህሮ እዚ ኣብ በጃነት ጎይታ የሱስ ዘሎ ሓሳባት ብዝርዝር በብኽፍሉ ዝቀርብ ኮይኑ ቀዳማይ ክፋሉ ካብ መጽሓፍ እዮብ መበገሲ ብምግባር ምስ ካልኦት ጽሑፋት እንዳተነጻጸረ ክንርእዮ ኢና።
እዚ ስእሊ እዚ ብኸመይ ከምተረኸብናን ዝደሓናን ዝገልጽ ሓፈሻዊ ዳህሳስ ዘለዎ ኮይኑ ብፍላይ ኣብ ቀዳማይ ክፋሉ ናብ ዕድጊ ከነተኩር ኢና።
በጃ ምዃን ክልተ ትርጉም ኣለዎ
ሀ ምዕዳግ
ለ ኣብ ክንዲ ምእንቲ ስለ
የሱስ ክርስቶስ እቲ እንኮ ማእከላይ ተበጃዊ።
እዚ ማእከላይ ዝብል ሓሳብ ናይ ኣምላኽ ምኽሪ ብምግላጽ እንዳመሃረ መለኮታዊ ሓሳብን መንግስታዊ ምኽሪ ዝነግርን ፈጻሚ ዕዮ ኣቦን, ቤት ኣቦን፡ ዝፍጽም ከምኡ እውን ሰብ ኮይኑ ካሕሳ ዝኸፍል እዩ እዚ ካሕሳ antilutron ዝብል ናይ ግሪኽ ትርጉም ኣለዎ(liberty-price" – the blood of Christ which purchases)
ጎይታ የሱስ ኣብ ዮሃ4፥34ከምዚ ኢሉ ኣሎ ዮሃንስ 4 (John) 34፤ የሱስ በሎም፥ ብልዔይሲ ፍቓድ እቲ ዝለኣኸኒ ኽገብር ዕዮኡውን ክፍጽም እዩ።ነዛ ክፍሊ ዝተመርጸትላ ምኽንያት ክልተ ዓበይቲ ሓረጋት ምግባር ፍቓድ ኣምላኽን ምፍጻም ዕዮን ዝብል ሰፊሕ ኣርእስቲ ነቲ ብዕዮ መስቀሉ ዝፈጸሞ ስራሕ ምብጃው ዝጠምራ ሓረጋት ስለ ዝኾና እዩ።
በዚ ድማ ቅድሚ ጎይታ የሱስ ብስጋ ምውላዱ ዝነበረ ምኽሪ ኣምላኽ ኣብ ክፍልታት መጽሓፍ ቅዱስ ኣብ ብሉይን ሓድሽን ክንርእዮ ኢና።
ቅድመ ተሰግዎ ኣብ ሕግን,ጽሑፋትን ፡ትንቢታትን,፡ዛንታ,፡ መዝሙራትን ንስራሕ ምብጃው ጎይታ ገሊጽዎ ኣሎ።ንሎሚ እንርእዮ መጽሓፍ እዮብ እዮብ እዩ።
መጽሓፍ እዮብ ስርዓተ ትርታኡ ቅድሚ መዝሙር ዳዊት ድሕሪ መጽሓፍ ኣስቴር ተሰሪዑ እኳ እንተሃለወ ምስ መጽሓፍቲ ዝምደብ ጥንታዊ መጽሓፍ እዩ።
Some thousands of years have certainly passed since the book of Job was written, and yet we here find the same great truths declared in relation to man and his salvation through Christ, which are so fully revealed in the New Testament.
ምብጃው ክርስቶስ ኣብ መጽሓፍ እዮብ
ስራሕ ምብጃው ብእብራይስጥ ኮፈር ፡ ፓዳው ዝብል ቃል(kopher,padah) ይብሎ።
ትንተና እዮብ 33
መለኮታዊ ምኽሪ ምግላጽን ብመንጽር እዮብ 33፥
እዮብ 33 (Job)
23፤ ንሰብ እታ ቕንዕቲ መገዲ ዚምህሮ፡ ካብ ኣሽሓትስ ሓደ ማእከላይ ኰይኑ ዚሕልዎ መልኣኽ እንተ ተረኽበ ግና፡
24፤ ሽዑ ንሱ፡ ካሕሳ ተቐቢለ እየ እሞ፡ ናብ መቓብር ካብ ምውራድ ኣድሕኖ፡ ኢሉ ይርሕርሓሉ።
25፤ ስጋኡ ኻብ ናይ ሕጻን ይልምልም፡ ናብ መዓልትታት ጒብዝናኡ ይምለስ።
26፤ ንኣምላኽ ኪልምኖ እሞ፡ ንሱ ጸጋ ኺህቦ እዩ፡ ንገጹውን ብሓጐስ የርእዮ፡ ነቲ ሰብቲ ጽድቁ ይመልሰሉ።
እዚ ኤሊሁ ዝበሎ ናይ ጥበብ ቃላት ምስ ምስጋግ ጎይታን ኣብ ወንጌልን መልእኽትታን ዝተነግረን ዝተገብረን እንዳተነጻጸረ ክንርእዮ ኢና።
1/ ምግላጽ ምኽሪ ኣምላኽ እታ ቅንዕቲ መገዲ።
እዛ መገዲ ብብዙሓትን ነብያት ተኣንፊታ እኳ እንተኾነት ብምልኣተ ብርሃን ዝተገልጸትን ዝተቶርጎመትን ዝተጋህደትን ግና ብ የሱስ ክርስቶስ እያ።
ናይ እዛ መገዲ ራእሲ የሱስ እዩ
ዮሃንስ 14 (John)
6፤ የሱስ ከኣ፥ መገድን ሓቅን ህይወትን ኣነ እየ። ብዘይ ብኣይ ሓደ እኳ ናብ ኣቦ ዚመጽእ የልቦን።
ዮሃንስ 7 (John)
16፤ ሽዑ የሱስ መሊሱ በሎም፥ ትምህርተይሲ ናይቲ ዝለኣኸኒ እዩ እምበር፡ ናተይ ኣይኰነን።
17፤ ፍቓዱ ኺገብር ዚደሊ እንተሎ፡ ንሱ ብዛዕባ ትምህርተይ ካብ ኣምላኽ እንተ ዀይኑ፡ ወይስ ካብ ርእሰይ እንተ ዀይኑ ዝዛረብ ዘሎኹ፡ ኪፈልጥ እዩ።
ትምህርቲ መገድን እቲ ባዕሉ መገዲ ዝኾነ የሱስ
ሀ/ትምህርቲ በጃነት እንኮ ብየሱስን ካብ የሱስን
ዮሃንስ 10 (John)
9፤ እቲ ደገ ኣነ እየ። ብኣይ ዚኣቱ ኪድሕን፡ ኪኣቱን ኪወጽእን መጓሰዪውን ኪረክብ ኣዩ።
10፤ ሰራቒ፡ ብጀካ ኺሰርቕን ኪሐርድን ኬጥፍእን ኢሉ ኣይመጽእን እዩ። ኣነ ግና ህይወት ምስ ተረፉ ምእንቲ ኺረክባ እየ ዝመጻእኩ።
11፤ እቲ ሕያዋይ ጓሳ ኣነ እየ። እቲ ሕያዋይ ጓሳ ህይወቱ በጃ ኣባጊዑ የሕልፋ።
14፤ ሕያዋይ ጓሳ ኣነ እየ። ነባጊዔይ እፈልጠን እተን ኣባጊዔይውን ይፈልጣኒ እየን።
15፤ ከምቲ ኣቦ ንኣይ ዚፈልጠኒ፡ ኣነውን ነቦ እፈልጦ እየ። ንነፍሰይ ከኣ በጃ እተን ኣባጊዕ ኤሕልፋ።
ቁ 2/ካብ ኣሽሓት ሓደ ማእከላይ ዝምህሮ እንተተረኽበ
እዚ ዝምህሮ ዝብል ቃል ኣስተርጓሚ መንግስታዊ ቃል ዝትርጉም መንግስታዊ ቃል ከም ተርጉሙ ከም ዝነግር ኣምባሳዶር ይትርጎም ብእብራይስጥ ድማ[מֵלִ֗יץ - mēlîṣክንበብ ይከኣል
የሱስ ክርስቶስ ካብ ኣሽሓት ነብያት ሓደ በይኑ እንኮ ክጽዋዕ ከሎ ድማ እቲ ነብይ
ዮሃንስ 6 (John)
14፤ እቶም ሰብ ከኣ ነቲ የሱስ ዝገበሮ ትእምርቲ ምስ ረኣዩ፥ እዚ ብሓቂ እቲ ናብ ዓለም ኪመጽእ ዘለዎ ነብዪ እዩ፡ በሉ።
ምቃል ትንቢት ዝነግር ዘይኮነስ ብዘሎ ምስጢር ፍቓዱን ዘልኣለማዊ ግሩም ምኽሩ ን ብዘሎ ሓሳብ ኣምላኽን ዝገልጽ እንኮ ነብይ። በይኑ ማእከላይ.
1 ጢሞቴዎስ 2 (1 Timothy)
5፤ ማለት፥ ኣምላኽ ሓደ በይኑ እዩ እሞ እቲ ኣብ መንጎ ኣምላኽን ሰብን ዘሎ ማእከላይውን፡ እቲ ሰብ፡ ክርስቶስ የሱስ፡ ሓደ በይኑ እዩ።
6፤ ብጊዜኡ ንዚኸውን ምስክር ንሱ ኣብ ክንዲ ዅሉ ኪኸውን ኢሉ ነፍሱ በጃ ሃበ፡
ቁ 3 ካሕሳ ተቐቢለ እየ እሞ ናብ መቓብር ካብ ምውራድ ኣድሕኖ እዚ ምናልባት ንስጋዊ ሞት ዝመስል ጥራሕ እኳ እንተኾነ እቲ ካሕሳን ምድሓንን ግን በጃነት ዝገልጽ ሓይሊ እዩ።በጃነት ክርስቶስ ንኣምላኽ ዕጋበቱ ንዓና ድማ ህይወቱ ዝሃበና ኣብ ክንዲ ገበናዊ ሞትና ጋር ዝኸፈለ ብሩኽ ጎይታ።
ዳዊት 49 (Psalms)
7-8፤ ንሓዋሩ ኺነብር ጥፍኣትውን ከይርኢ፣ ሓደ እኳ ንሓዉ ዚብጀዎ፣ ጋር ነፍሲ ንአምላኽ ዚህበሉ የልቦን፣ ጋር ነፍሶም ክቡር፣ ንዘለአለም ከኣ ተሪፉ እዩ። ኣብዚ እውን እታ ኮፈር( kopher) ትብል ቃል እብራይስጥ ተጠቒሙ ኣሎ።
እዚ ትርጉም ኣብ ታሕቲ እንዳተዘርዘረ ክንርእዮ ኢና።
ጎይታ የሱስ ከም ሊቀ ካህን ኮይኑ መስዋእቲ ኣቕሪቡ ከም ገንሸል ኮይኑ መስዋእቲ ኮይኑ ምብጃው ክልተ ገጽ ኣለዎ እቲ ሓደ ዕዳ ክኸፍል ከሎ እቲ ካልኣይ ገጹ ድማ ጽድቁ ምዃን እዩ። ኣብ ምብጃው ኩለንትናዊ ለውጢ ኣሎ እቲ ብደም መስቀሉ ዝተበጀወና ጎይታ ስራሕ ደሙ ነዚ ዝስዕብ ይትንትን።
1ዕድጊ(purchase)+ዋንነት
2 ለውጢ (conversion)+መንነት
3 ማእከልነት ልዑላዊ ስምዕታ ወይ ተሰምዖ(intercession) ምምላድ።
4 ዕርቂ reconciliation ስምረት ሓድነት ሰላም ሽርክነት ምስ ኣምላኽ።
5 ጽድቂ justification ምርካብ, ምዃን
ዝኣመሰለ ብዙሕ ክትንተን ዝኽእል ሓሳባት ኣለዎ ምብጃው ጎይታ
ቁ4 በዚ እዩ ድማ ኤሊሁ ኣብ እዮብ ክዛረብ ከሎ ስጋኡ ከም ናይ ህጻን ክልምልም ናብ ምዓልታት ጉብዝናኡ ይምለስ ይብሎ እዚ ምድሓን ስጋን ፈውስን ክግለጽ ይከኣል እቲ ምንታይ ኣብ እዮብ 19፥25 እውን ባዕሉ እዮብ ገሊጽዎ ኣሎ ብዛዕብ ምድሓን ስጋ እዮብ 19 (Job)
25፤ ግናኸ እቲ ዚብጀወኒ ህያው ምዃኑ እፈልጥ ኣሎኹ፡ ንሱ ኣብ መወዳእታ ኣብ ልዕሊ ምድሪ ኪቐውም እዩ።
26፤ እዚ ቘርበተይ ምስ ጠፍኤ ድማ፡ ሽዑ ምስ ስጋይ ንኣምላኽ ክርእዮ እየ።
ፊልጲ 3 (Philippians)
20፤ ንሕና ግና ሃገርና ኣብ ሰማያት እያ፡ ካብኣውን መድሓኒ፡ ንሱ ጐይታና የሱስ ክርስቶስ፡ ንጽበ አሎና።
21፤ ንሱ በቲ ንዅሉ ኺመልከሉ ዚከአሎ ሓይሊ ነቲ ኽቡር ስጋኡ ምእንቲ ኺመስል፡ ነዚ ናይ ውርደት ስጋና ኺልውጦ እዩ።
1ይ ዮሃንስ 3 (1 John)
2፤ ኣቱም ፍቁራተይ፡ ሕጂ ውሉድ ኣምላኽ ኢና፡ እንታይ ከም እንኸውን ከኣ፡ ገና ኣይተገልጸን። ንሱ ምስ ዚግለጽ ግና፡ ከምታ ዘለዋ ኽንርእዮ ኢና እሞ፡ ንእኡ ኸም እንመስል፡ ንፈልጥ አሎና።
እዚ ኣብ ላዕሊ ኣውሪደዮ ዘለኹ ሓሳባት ምስቲእዮብ ኣብ ምዕራፍ 19 ኢልዎ ዘሎ እንዳተመልከትናዮ ክንከይድ ኢና። እቲ ዝብጀወኒ ህያው እዩ ኢሉ ይጅምር እዚ ቃል ክልተ ከፊላዊ ሓሳብ ኣለዎ ቅድመን ድሕርን ኣብዛ እዮብ ዛረበላ ዘሎ ሰዓትን ድሕረ በጃነት ምርካብን ን ህያውነት ጎይታ ገሊጽዎ ኣሎ ቅድመ ምስጋግ ጎይታ የሱስ ወዲ ኣምላኽ ተበጃዊ ምዃኑ ኣብ ዝተፈላለየ ክፋላት መጽሓፍትን ትንቢታትን ተገሊጹ ንረኽቦ ኣብነት ስሉሳዊ ስራሕ ምድሓንን ቤዛነትን ኣምላኽ ኣብ ኢሳ63፡ ብኸምዚ ይገልጾ።
ኢሳይያስ 63 (Isaiah)
7፤ ኣነ ኸምቲ እግዚኣብሄር ዝገበረለና ዂሉ ሰናይ ግብርን፡ ከምቲ ንቤት እስራኤል ዝገበረላ ዓብዪ ግብርን ከም መጠን ምሕረቱን ዕቤት ለውሃቱን እናዘከርኩ፡ ሰናይ ግብሪ እግዚኣብሄርን ውዳሴኡን ክነግር እየ።
8፤ ብሓቂ ህዝበይ ዘይጠልሙ ደቂ እዮም፡ በለ እሞ፡ መድሓኒኦም ኰነ።
9፤ ኣብ ኲሉ ጸበባኦም ጸበቦ፡ መልኣኽ ገጹ ድማ ኣድሐኖም። ብፍቕሩን ብለውሃቱን ተበጀዎም፡ ብዝሐለፈ ዘመናት ኲሉ ጊዜ ሐንገሮምን ሐዘሎምን።
10፤ ንሳቶም ግና ዐለው፡ ንቅዱስ መንፈሱ ኸኣ ኣጒሀዩ፡ ስለዚ ጸላኢኦም ኰነ፡ ባዕሉውን ተዋግኦም።
ኣብዚ 3 ኣበሃህላ ኣሎ
ቁ 8 ኣቦነት ክገልጽ ከሎ ደቀይ ይብል
ቁ 9 ንስራሕ ስቓዩን ምብጃዉን ይገልጽ እዚ ናይ ወዲ ስራሕ እዩ
ቁ 10 ንናይ መንፈስ ቅዱስ መሪሕነት ትእዛዝን ስምዒትን ይገልጽ።
ኣብ ሓድሽ ኪዳን እውን ስሉሳዊ ስራሕ ምድሓን ክገልጽ ከሎ በጃነት ናይወዲ ስራሕ ምዃኑ ይገልጽ። ኣብነት
1ሕርየት ምድሓን ኣቦነት
ኤፌሶን 1 (Ephesians)
ቁ 3፤ እቲ ብመንፈሳዊ በረኸት ዘበለ ብክርስቶስ ገይሩ ኣብ ሰማያት ዝባረኸና ኣምላኽን ኣቦ ጐይታና የሱስ ክርስቶስን ብሩኽ ይኹን።
2ንብዘላ ዓለም ንሓጥያታ መተዓረቒ ዝኾነ ናይ ምብጃው ስራሕ ወዲ
ቁ 5-6፤ በቲ ፍቁር ብእኡ ዝጸገወና፡ ንውዳሴ ኽብሪ ጸጋኡ ብፍታው ፍቓዱ ብየሱስ ክርስቶስ ንርእሱ ውሉድ ክንኰኖ ቐደም መደበና።
7፤ ብእኡ ብደሙ ምድሓን፡ ማለት፡ ከምቲ ሃብቲ ጻጋኡ ሕድገት ሓጢኣት አሎና።
3ስራሕ ርጉጽነት ምድሓን መንፈስ ቅዱስ።
ቁ 13፤ ንስኻትኩምውን ብእኡ ቓል ሓቂ፡ ናይ ምድሓንኩም ወንጌል፡ ምስ ሰማዕኩም ብእኡውን ምስ ኣመንኩም፡ ብናይ ተስፋ መንፈስ ቅዱስ ተሐተምኩም።
#እዚ ከም ኣብነት ዝግለጽ ስሉሳዊ ምድሓን ኣምላኽ ዝረኣየሉ ኮይኑ ናይ ምብጃው ስራሕ ኣብ ወዲ ትርእዮ።
እምበኣር በዚ እዩ እዮብ እቲ ዝብጀወኒ ህያው ምዃኑ ይፈልጥ ኣለኹ ዝበለ።
ሀ/ይቕጽል እሞ ንሱ ይብል እዚ ንፍሉይነቱ ዝገልጽ ኣበሃህላ እዩ
ለ/ኣብ መወዳእታ ኣብ ልዕሊ ምድሪ ኪቐውም እዩ
እዚ ድማ መዋእለ መንግስቲ ክርስቶስ ብ ዳግም ምጽኣቱ ኣብ ምድሪ ከም ዝኸውንን እቲ ምቛም ዝብል ናይ ብስጋ ምግላጽ ንግስነት ምዃኑ ይነግር። ሐ/ እዚ ቆርበተይ ምስ ጠፍኤ ድማ ሽዑ ምስ ስጋይ ንኣምላኽ ክርእዮ እየ።
እዚ ብዛዕባ ምድሓን ስጋና ምልዋጡን የመልክት እዚ ቆርበተይ ምስ ጠፍኤ ዝብል ነዚ ናይ ውርደት ስጋ ይገልጽ ሽዑ ምስ ስጋይ ንኣምላኽ ክርእዮ እየ ይብል እስከ ኣብ ሓድሽ ኪዳን ብዛዕባ ናይ ውርደትን ናይ ክብርን ስጋ ንመልከት።
ፊልጲ 3 (Philippians)
20፤ ንሕና ግና ሃገርና ኣብ ሰማያት እያ፡ ካብኣውን መድሓኒ፡ ንሱ ጐይታና የሱስ ክርስቶስ፡ ንጽበ አሎና።
21፤ ንሱ በቲ ንዅሉ ኺመልከሉ ዚከአሎ ሓይሊ ነቲ ኽቡር ስጋኡ ምእንቲ ኺመስል፡ ነዚ ናይ ውርደት ስጋና ኺልውጦ እዩ።
1ይ ቆረንቶስ 15 (1 Corinthians)
42፤ ትንሳኤ ምዉታትውን ከምኡ እዩ፡ ብዚሐልፍ ይዝራእ፡ ብዘይሐልፍ ከኣ ይትንስእ።
43፤ ብውርደት ይዝራእ፡ ብኽብሪ ይትንስእ። ብድኻም ይዝራእ፡ ብሓይሊ ይትንስእ።
44፤ ነፍሳዊ ስጋ ይዝራእ፡ መንፈሳዊ ስጋ ይትንስእ። ነፍሳዊ ስጋ ኻብ ዚህሉ፡ መንፈሳዊ ስጋውን ኣሎ።
49፤ ከምቲ ምስሊ እቲ መሬታዊ ዝለበሰና፡ ምስሊ እቲ ሰማያዊ ድማ ክንለብስ ኢና።
ብዝያዳ ቆረንቶስ 15 ብምሉኡ ይነበብ ከምኡ እውን ኣብ ሮሜ 8፥23 ተመልከት
ሮሜ 8 (Romans)
23፤ ንሱ ጥራይ ከኣ ኣይኰነን፡ ንሕና ብዂርነት መንፈስ ዘሎናውን፡ መሰል ውልድነትና፡ ማለት ምድሓን ስጋና፡ እናተጸቤና ብውሽጥና ነስቈርቊር ኣሎና።
24፤ ነቲ ዚርእዮስ ተስፋ ዚገብሮኸ መን ኣሎ፧ ብተስፋ ኢና ድሒንና ዘሎና እሞ፡ ነቲ ዚርኤስ ተስፋ ምግባሩ፡ እዚ ተስፋ ኣይኰነን።
እቲ ተስፋ ምድሓን ስጋና ብምብጃው ጎይታ ምዃኑ ዝሰመረሉ ጽሑፋት ድሕሪ ምምልካትና
ናብዚ ዝስዕብ ትንታነ ክንሓልፍ
ዓንቀጽ1a
1ይ መግለጺ በጃነት
ዕድጊ(Redemption)
1/ ንምዕዳግ ግሪኽ Agora ብኢንግሊሽ (purchase)
2/ካብ ናይ መዔደጊ ቦታ exagorazo(market)
3 ምውናን ግሪኽ peripoieo ኢንግሊሽ making own
ቁ1 ኣጎራ agora ንዓዳጊ ኣብ ናይ ዕዳጋ ቦታ ተዋግዩ ዝዕደግ ክኸውን ከሎ ኣጎራድዞ exagoradzo ካብ ሓደ ቦታ ዕዳጋ ምዕዳግ የመልክት እዚ ኣበሃህላ ቅድመ ቃል ex ወይ ድማ prefix ተጠቒሙ ከም ካብ ከምዚ ካብዚ ዓዲጉ ዝብል ትርጉም ይሕዝ።
በዚ ድማ ኣብ ሓድሽ ኪዳን እዚ exagorazo ልዕሊ ኣርባዕተ ጊዜ ተጠቒሱ ኣሎ።
*ገላ3፥13
*ገላ 4፥5
*ኤፌ5፥16
*ቆሎ4፥5
እዚ ናይ ገላትያ ሓሳብ ጳውሎስ ካብ ዘዳ27፥26 መበገሲ ዝወሰዶ ኮይኑወዲ ሰብ ነቲ እብ ሕጊ ዝተጻሕፈ ክገብሮ ስለ ዘይከኣለ ዝመጽእ መርገም ምዃኑ የረድእ እሞ ክርስቶስ ኣብ ክንዳና ኮይኑ
ጥንታዊ ቋንቋ ግሪኽ ኮይኑ ጳውሎስ ን ኸም 1ይቆረ6፡19-20 ከምኡ እውን 1ይቆረ7፡23 ተጠቒሙሉ ኣሎ
1ይ ቆረንቶስ 6 (1 Corinthians)
19-20፤ ብዋጋ ተዐዲግኩም ኢኹም እሞ፡ ስጋኹም ቤተ መቕደስ እቲ ኣባኻትኩም ዘሎ፡ ካብ ኣምላኽ እተቐበልኩምዎ መንፈስ ቅዱስ ምዃኑ፡ ናይ ርእስኹምውን ከም ዘይኰንኩምዶ፡ ኣይትፈልጡን ኢኹም፧ ስለዚ ብስጋኹም ንኣምላኽ ኣኽብርዎ።
Do you not know that your body is the temple (the very sanctuary) of the Holy Spirit Who lives within you, Whom you have received [as a Gift] from God? You are not your own,
20 You were bought with a price [purchased with a[b]preciousness and paid for, [c]made His own]. So then, honor God and bring glory to Him in your body.
እዚ ቃል እዚ ብተመሳሳሊ ነቲ ኣብ 2ይ ጴጥ2፣1ዘሎ ሓሳብ ነቲ መወዳእታ ዘይብሉን በጃ ኹሉ ዝተገብረ ምብጃው ጎይታ the everlasting and infinitive value ብደሙ ተሻይጡ ዝዓደጎም ግናኸ ዝኽሕድዎ ሓሰውቲ ኣገልገልቲ ከይተረፈ ዘጠቓልል ትርጉም እዩ።
2ይ ጴጥሮስ 2 (2 Peter)
1፤ ግናኸ ነብያት ሓሶት ድማ ኣብ ማእከል እቲ ህዝቢ ተንሲኦም ነበሩ፡ ከምኡ ኸኣ ኣብ ማእከልኩም መምህራን ሓሶት ኪትንስኡ እዮም፡ ናብ ርእሶም ቅልጡፍ ጥፍኣት እናምጽኡ ድማ፡ ክሳዕ ነቲ እተሻየጦም ጐይታ እኳ ኪኽሕድዎ እዮም፡ ንሳቶም ናይ ጥፍኣት ምፍልላይ ኣስሊኾም ኬእትዉ እዮም። even denying and disowning the Master Who bought them, bringing upon themselves swift destruction.
ዝብል ናይ ኤንግሊሽ ትርጉም ኣለዎ
እዚ ሰለስተ ትርጉም
1/ agora ተሻይጡና
2 /exagorazoካብ ዕዳጋ (ካብ መርገም ሕጊ ባርነት ሓጥያት ሞት,,,,,,,,,,,,,)ሓራ ጌሩና
3/ Peripoieo ተወኒና ተዓቂብና ተረኺብና።
ኣብ ቅድሚ የዒንቱ ክቡራት ክንከውን ናቱ ጌሩና ወኒኑና ናይ ማንም ከይንኸውን ተወኒንና።ግብ20፥28 ሉቃ17፥33 1ይጢሞ3፥13 ዘሎ ሓሳብ peripoieo ይትርጎም።
ካልኣይ መግለጺ በጃነት
መግለጺ ሓሳብ ምብጃው ንሓርነት lutroo (freed by paying a ransom, redeemed, set free, )
ኣብ ሉቃ24፥21 ካብቶም ደቀ መዛሙርቲ ናብ ኤማሆስ ዝኸዱ ዝነበሩ ብልምዲ ሰብ ኤማሆስ ንብሎም ከምዚ ኢሎም ኔሮም፡
" ሉቃስ 24 (Luke)
21፤ ንሕና ግና፥ እቲ ንእስራኤል ዜድሕን ንሱ እዩ፡ ኢልና ተስፋ ንገብር ኔርና። ምስናይ እዚ ዅሉ ኸኣ እዚ ኻብ ዚኸውን ሎሚ ሳልሰይቲ መዓልቲ እያ።" But we were hoping that it was He Who would redeem and set Israel free. Yes, and besides all this, it is now the third day since these things occurred.
እዛ ንእስራኤል ዜድሕን ትብል ዝብጆው ትብል ቃል ኮይና ካብ ግዝኣት ሮማውያን ሓራ ክገብሮም ዝነበሮም ጌጋ ትጽቢት እዩ።
ጳውሎስ ንቲቶስ ኣብ ዝጸሓፋ መልእኽቱ እቲ ተበጅዩ ሓራ ዘውጽኣና ምኽንያት ክገልጽ ከሎ ከምዚ ይብል።
ቲቶስ 2 (Titus)
14፤ የሱስ ክርስቶስ ካብ ዓመጻ ዘበለ ምእንቲ ሓራ ኼውጽኣና፡ ንርእሱውን ንሰናይ ግብሪ ዚቐንእን ገንዘቡ ዚዀኖን ህዝቢ ምእንቲ ኼንጽህ ኢሉ፡ ነፍሱ በጃና ኣሕለፈ።
መቸም ኣብዚ ሓሳብ እዚ ጥቕልል ዝበለ ዓበይቲ ምርዳእ ከም ዘሎ ንጹር እዩ።
ሓርነት ካብ ዓመጻ, ገንዘቡ ክንኮኖ ከንጽሃና, ከምኡ ድማ ርእሱ በጃና ሃበ ይብል።
በጃና ዝብል ሓረግ huper ὑπέp (ሁፐር) ዝብል ናይ ግሪኽ ቃል ይጥቀም እዚ ማለት ድማ ኣብ ክንዳና ፡ ምእንታና ስሌና ,ኣብ ቦታና ኮይኑ ዝኸፍሎ ዋጋ ማለት እዩ።
እዚ ዋጋ እዚ ክትመን ዘይክእል ክቡር እዩ ምኽንያቱ ዋጋ ሓንቲ ነፍሲ ንኣምላኽ ክቡር እዩ በዚ ድማ ዋጋ ( ጋር ) ናይ ሓንቲ ትጠፍእ ነፍሲ
ካብ ምኽባሩ ዝተላዕለ ኣብ መዝ ዳዊት 49 (Psalms) ከምዚ ይብል።
7-8፤ ንሓዋሩ ኺነብር ጥፍኣትውን ከይርኢ፣ ሓደ እኳ ንሓዉ ዚብጀዎ፣ ጋር ነፍሲ ንአምላኽ ዚህበሉ የልቦን፣ ጋር ነፍሶም ክቡር፣ ንዘለአለም ከኣ ተሪፉ እዩ።
ስለዚ ጎይታ የሱስ ዝኸፈሎ ጋር ነፍሲ ማዕረ ክንደይ ዋጋኡ ክቡር ምዃኑ እዩ።
1ጴጥሮስ 1፥18-19 እቲ ዝደሓንናሉ ዋጋ ክቡር ምዃኑን ካብ ወለዲ ዝውረስ ፍረ ኣልቦ ህይወትን ሃብቲ ይኹን ወርቅን ብሩርን ክዕድገና ከምዘይክእል ንናይ በጃነት ክርስቶስ ብኽብሪ ዋጋኡ መዳርግቲ ኣልቦ ምዃኑ ይገልጽ።
1ይ ጴጥሮስ 1 (1 Peter)
18-19፤ ካብቲ ኻብ ኣቦታትኩም እተቐበልኩምዎ ኸንቱ ንብረትኩም፡ ከም ብደም እቲ ኣበርን ርኽሰትን ዜብሉ ገንሸል፡ ብኽቡር ደም ክርስቶስ እምበር፡ ብጠፋኢ ነገር፡ ብብሩር ወይስ ወርቂ፡ ከም ዘይደሐንኩም፡ ትፈልጡ ኢኹም።
በዚ ድማ እታ ከም መእተዊ ተጠቒመላ ዘለኹ ቃል ἀvtίλutpov antilutron ትብል ቃል ዛዛሚ መግለጺ ዘለዋ ቃል እያ።
ነዚ ሓሳብ እዚ ጎይታ የሱስ ኣብ ማቴ 20፥28 ገሊጽዎ ኣሎ
ማቴዎስ 20 (Matthew)
28፤ ወዲ ሰብ ድማ፡ ኬገልግልን ህይወቱ ምእንቲ ብዙሓት በጃ ኼሕልፍን እምበር፡ ኬግልግልዎ ኢሉ ኣይመጸን።
ከምኡ እውን ጳውሎስ ካብዚ ሓሳብ ተበጊሱ ኣብ 1ጢሞ2፥6 ደጊሙ ኣነጺርዎ ኣሎ።
እዚ ቃል እዚ ኣብ ሓድሽ ኪዳን ተደጋጋሚ ጠቒስዎ ኣሎ (ሉቃ21:28; ሮሜ 3:24; 8:23 ; 1 ቆረ1:30; ኤፌ 1:7, 14; 4:30 ; ቆሎ1:14;
እብ 9፥15 ፣ 11፥35) ተገሊጸን ኣለዋ።
ይቕጽል,,,,,,,,
1ምብጃው ጎይታ የሱስ ካበይ ስጋብ ኣበይ
2ብኸመይ ኣገባብ
3ስራሕ ምብጃው ጎይታ ኣባና እንታይ መስርሕ ይፍጽም።
4ስቓይ ክርስቶስን ደም መስቀሉን ኣብ ክብርን ንግስነትን
ይቕጽል,,,,,,,,,,,,,,,
ኣብዚ ሓሳብ እዚ ሃናጺ ርእይቶን ምኽርን ክትህቡ ብፍቕሪ ጎይታ ይጽወዓኩም ኩሉ ንምህናጽ ይገበር።
ሓውኹም
ዓወት ታደሰ
በጃነት እቲ ለዋህ ጎይታይ
Tools
Typography
- Font Size
- Default
- Reading Mode


text:
ኣቓልቦ ዘድልዮ ጉዳይት(ንስደተኛታት ኣብ ሱዳን)
ያሲን ብዓብደልዓዚዝ
ሱዳን ሓንቲ ካብተን ንዉዕል ጀኔቫ ኣብ መፈለምታ ዝፈረመት ሃገር ኢያ.ካብ 1960 ጀሚራ ድማ ንመንግስቲ ሱዳን ወኪሉ ደንጋጊ ህግታትን ተግባርን ኣካል ዝኾነ ማለት ኮር(commissioner office of refugee) ኣቑማ.ካብ ሓፈሻዊ ዕላማታት ናይ ኮር ማእከላት ጥዕና ምድላው,ኣብ ማእከላት ስደተኛ ምቕባልን ዘድሊ ጠለባት ስደተኛ ምምላእ,ኣብ ቐዋሚ ቦታ ምስፋር,ኣህጉራውያን ማህበራትን መንግስታትን ሽግር ናይ ስደተኛ ንምፍታሕ እጃመን ከበርክታ ምስኣር ትግባረ ናይ ፕሮጀክትታት ምክትታል ምስ ሃገራዊ ስትራጂ ብዝሳነ መንገዲ ንኩሉ ንጥፈታት ኣብ ማዓላ ምውዓል ዝብል ይርከቦ.
እዚ ዓይነት ዓላማታት ዝሃዘ ኣካል እምባኣር ኣብ ጉዕዙኡ ዝራኣዩ ጉድለታት ክህሉ ንቡር ኢዩ’ ሞ እቲ ኣጋዳሲ ዝብሎ ምርኣይ ናይቲ ጉድለትን ሃናሲ ነቔፈታ ምቕባልን ኢዩ.ኩላህና ከምዘይንስህቶ ኣብ ሱዳን ዝረኣ ዘሎ ለውጥታት ናኣና ስደተኛታት ው’ን ስለ ዝሰልወና(ምክንያቱ ናይታ ሃገር ህጊ ኣክቢርና ስለ ንከይድ)ናይ ግድን ይከውን ኣባናው’ን ለውጢ ክንደሊ ወይ ክህሉ.በዚ መሰረት ሓደ ስደተኛ ኣብ ሱዳን ነብሱ ክኪኢል(ከም ኣህጉራዊ ዉዕላት ዚኢዝዞ መሰረት )ዝተግበረ ነገራት ክንድህስስ ክንፍትን.ሓደ ስደተኛ ነብሱ ኪኢሉ ክንብል እንተኾና ማዓልታዊ ድሌታቱን ጠለባቱን ብዘይ ሓገዝ ናይ ዝኾነ ኣካል ክኽእል ኣለዎ.ምስ እዚ ኩሉ ዝፈስስ ገንዘብ (ሐገዛት)ኣብ ማዓስከራት ዕዉት ዝኮነ ማዓልታዊ ሂወት ክሕለፍ ኣይተካእለን ክንብል ንኽእል.ናይዚ ጠንቒ ከኣ ንሱር መንግስታዊ ፖሊሲ ዘይምህላውን ዘይተሰንዓ ሓገዛት ናይ ኣህጉራውያን ኣካላትን ኢዩ.ዝናኣሰ መሬት እናሃብካ(ኣብ ገሊኡው’ን እዚ ዕድል ዘይርከቦ ኣሎ)ንዕቓበ ሓመድን ካልእን ምስ ማሕረስ ዝታኣሳሰር ኣቓልቦ ዘይምግባር ካብቶም ጉሉሓት ድኽመት ኢዮም.ሓደ ኣብ ማሕረስ ዝተዋፈረ ስደተኛ ግን እኹል ዝኾነ መሬትን ኣብ ምብጋስ እኹል ሓገዝን የድልዮ.እንተኾነ ኣብ ግብሪ እዚ ዓይነት ተርእዮ ክረኣ ኣይካአለን.
ሱዳን ካብ ኣመሪካ ዝዓበየ ሓገዝ ካብ ዝረክባ ዝንበራ ሃገራት ኢያ.ድሕሪ ናይ 1989 ዕልዋ መንግስቲ ግን ሰብኣዊ ሓገዛት ከንቆልቕል ተራእዩ.ነዚ ዝስዕብ ሰንተረጅ ንመልከት.
Table (3) : Budget Allocated by UNHCR for Sudan 1982-1996
ብሓፈሻ ምስ ከምዚ ዓይነት ሓገዛት ናብራ ሓደ ስደተኛ ኣብ ማዓስከራት ይኹን ኣብ ከተማታት ለውጢ ኣይራኣየን ክንብል ንኽእል.ካብ ቐንዲ ምክንያታት ድማ ሓገዛት ግብራውንቶም ዝከታተል ኣካል ብዘርኢዮ ተግባራትን ዘይሙዑሩይ ሓገዛትን ኢዩ.ካልእ ከም ጠንቒ ናይ ዚ ክውሰድ ዝኪኣልው’ን ብሱዳን ተሽውዩ ዳርጋ ፍርቒ ስደተኛ ኣብ ከተማን ሓውሲ ከተማን ይንብር ብምህላዉ ኢዩ.ህላውነት ናይዚ ስደተኛ እዚ ኣብ ከተማ ዘይሕጋዊ ምኮኑ ቡሩህ ኢዩ.ስለዚ ድማ ግዳይ ናይ ዝተፈላለየ ሕቶታትን ናሳ ጉልበት ኮይኑ ዝምዝምዝን ኣካል ኮይኑ ዝተርፍ.
ከም መተቓለሊ ክብሎ ዝደሊ
1,ሕግታት ናይ ስደተኛ ዳግመ ግምት ተገሪሎም እንተዝራዩ,ምክንያቱ ኣብ መብዛሕቱ ኩነታት ከም ንዕዘቦ ንሓደ ስደተኛ ከም ጊዝያዊ ተቐማጣይ (ስጋብ ኣብ ሃገሩ ዘሎ ሰገም ዝፍታህ ዝሰንህ)ገርካ ምውሳድ ኣሎ.ኣብዚ ተሳብኦ እኮ እንተዘይብለይ እቲ ሽግር ማዓስ ይፍታህ ዝብል ግን ኣገዳሲ ኢዩ ስለዚ ሂወት ሓደ ስደተኛ ወይ ጊዜ ናይ ሓደ ሰብ ኣብ ምብኻን ዓቢ ተራ ኣለውሞ ፍታህ ክግበር ኣብ ኣጣማምታ ናይ ጊዝያዊ ፍታህን ቐዋሚ ዝኾነ ፍታህን.
2,ሱዳን ካብ 80ታት ጀሚራ ሓደ ንሱር ህጊ ኣብ ልእሊ ስደተኛ ኣይነበራን.እንታይ ዲኣ ሃይማኖታዊ ማዓቐኒታት ወሲዳ ሰብኣዊ ሓገዛ ትህብ ኔራን ኣላን.እንተኮነ ንሰብኣዊ ተግባራት ንፖለቲካዊ ረብሓታት ምውዓል ይራኣ ኢዩ,ስለዚ ኮር ካብ ፖለቲካዊ ዝንባለታት ወስዩ ኣብ ሰብኣዊ ሓገዛት ከድህብ ይላቦ።ሃናሲ ዝኮነ ርክባት. ኣብ ሞንጎ ኮርን ላዕለዋይ ተሰዋኢ ስደተኘታትን ክህሉ ይግባእ.ዘይምትእምማንን ምውንጃልን ተሪፉ,ኣብ ሞንጎኦም ጡቡቕ ዝኮነ ርክባት ክህሉ ይግባእ. ፖለቲካዊ ኣሰራርሓ ኣብ ሰብኣዊ ጉዳያት እንተዘኣትዩ ክኣ እቲ ሽግር ከም ዝፍታህ ይታማመን.ንድህነትን ሽግርን ስደተኛ ክትብሉ ዘለኩም ሰገማት ክትፈትሁ ይላቦ
Short URL: https://english.farajat.net/?p=3000
Posted by farajat
on Dec 20 2005 Filed under News
.
You can follow any responses to this entry through the RSS 2.0
.
You can leave a response or trackback to this entry


text:
Radio Erena: 03 January 2020
ኣብ ሱዳን፣ ዞባ ዳርፉር፣ ኣብ መንጎ ናይ ዓረብ መበቆል ዘለዎምን ጸለምትን ቀቢላታት ብዝተጓሃሃረ ግጭት ብውሕዱ 24 ሰባት ከምዝተቐትሉ ማዕከናት ዜና ኣቃሊሐን።
እቲ ኣብ ምዕራብ ዳርፉር ኣብ ዝርከብ፣ ካብ ኣባይቶም ዝተመዛበሉ ነበርቲ እቲ ዞባ ኣብ ዝተዓቝብሉ ግዝያዊ መዓስከር ዝተኻየደ ግጭት፣ ዓረባዊ መበቆል ዘለዎ ሓደ ሰብ ድሕሪ ምቕታሉ ከምዝተጎሃሃረ ዝሓበሩ ዝተፈላለዩ ወገናት ካብቲ ከባቢ፣ ሚሊሻታት ናይቲ ቀቢላ ተኣኻኻኪቦም ናብቲ መዓስር ብምእታው ንጸለምቲ ከምዘጥዕቁ’ዩ ተሓቢሩ።
ኣብቲ ዞባ ተዋፊሩ ዝርከብ ዓቃብ ሰላም ኣብ ዝዘርግሖ መግለጺ ብወገኑ፣ ካብ ቀቢላ ዓረብ ዝኾኑ ወገናት ብሰኑይ 30 ታሕሳስ ናብቲ መዓስከር ብምእታው 10ታት ሰባት ከምዝቐተሉን ነቲ መዓስከር ከምዘቓጸልዎን ኣረጋጊጹ።
ነቲ ግጭት ከህድእ ተበግሶ ዝወሰደ ሓደ ኣባል ፖሊስ ከምዝተቐትለ’ውን ኣፈኛ ዓቃብ ሰላም ኣሽራፍ ዒሳ ጠቒሱ።
ኣብ ዞባ ዳርፉር፣ ኣብ መንጎ ናይ ዓረብ መበቆል ዘለዎም ሚሊሻን ጸለምቲ ተወላዶ እቲ ዞባን ብዝተደጋጋሚ እዋን ግጭታት ከምዝጎሃሃር ዝፍለጥ’ዩ።
ኣብ ዞባ ዳርፉር ካብ 2003 ኣትሒዙ ብዝተጓሃሃረ ግጭት ኣስታት 300 ሽሕ ሰባት ክቕተሉ እንከለዉ 2.5 ሚልዮን አባት ድማ ካብ መነባብርኦም ተመዛቢሎም።
=====================


text:
ካብ እዋን ሓርነታዊ ቓልስና ኣትሒዙ ጋዜጠኛ ዝነበረ፡ ካብ መስከረም 2001 ክሳብ ሕጂ ድማ ኣብ ቤትማእሰርቲ ህግደፍ ተሓይሩ ዝሳቐ ዘሎ ኤርትራዊ ጋዜጠኛ ተጋዳላይ ስዩም ጸሃየ “ጋዜጠኛ ናይ’ዚ ዓመት’ዚ – 2007 ” ተባሂሉ ብሪፖርተርስ ዊዝ ኣውት ቦርደርስ ተረቝሑ።
ስለ ናጽነት ፕረስን ምግላጽ ሓሳብን ዝጣበቕ ‘ሪፖርተርስ ዊዝ ኣውት ቦርደርስ’ ብሞት ጋዜጠኛ ጳውሎስ ኪዳነ ዝተሰመዖ ዓሚቝ ሓዘን ብምግላጽ መንግስቲ ኤርትራ ኣብ ልዕሊ ጋዜጠኛታት ኤርትራ ንዘውርዶ ዘሎ ሕሱም ግፍዕታት ኮኒኑ።
ስለ ናጽነት ፕረስን ምግላጽ ሓሳብን ዝጣበቕ ‘ሪፖርተርስ ዊዝ ኣውት ቦርደርስ’ ብሞት ጋዜጠኛ ጳውሎስ ኪዳነ ዝተሰመዖ ዓሚቝ ሓዘን ብምግላጽ መንግስቲ ኤርትራ ኣብ ልዕሊ ጋዜጠኛታት ኤርትራ ንዘውርዶ ዘሎ ሕሱም ግፍዕታት ኮኒኑ።
ኣብ ድምጺ ሓፋሽ ኤርትራ ኣብ ኣገልግሎት ቋንቋ ኣምሓርኛ ክዓዪ ዝጸንሐ ጋዜጠኛ ኢዮብ ከሰተ ብወገን ኢትዮጵያ ዶብ ክሰግር ክብል ተታሒዙ ብመንግስቲ ኤርትራ ኣብ ቤትማእሰርቲ ማይ ሱርዋ ተኣሲሩ ከምዘሎ ብምሕባር፡ ንሃለዋቱ ብዝምልከት ከቢድ ስግኣት ከምዝስምዖ ‘ሪፖርተርስ ዊዝ ኣውት ቦርደርስ’ ሎሚ 6 ሰነ ኣብ ዘውጽኦ ጋዜጣዊ መግለጺ ኣፍሊጡ።


text:
Radio Erena: 24 January 2021
ኣብ ዩጋንዳ ኣብ እዋን ፕረዚደንታዊ ምርጫን ድሕሪኡን ንዝተፈጸመ ምግሃስ ሰብኣዊ መሰላት ብናጻ ኣካል ክጻረ ጻውዒታት ይቐርብ ኣሎ።
ሓያሎ ኣህጉራውያን ትካላትን መንግስታትን፣ ነቲ ፕረዚደንታዊ ምርጫ ናጻን ርትዓዊን ኣይነበረን ብምባል ኣብ ዝኹንናሉ ዘለዋ እዋን፣ ሕብረት ኤውሮጳ ብወገኑ፣ ኣብ እዋን’ቲ ምርጫ ናይ ዝተቐትሉ ሰባት ጉዳይ ምጽራይ ክግበረሉ ጸዊዑ።
መንግስቲ ዩጋንዳ፣ ኣብ እዋን ምርጫ ከም ተዓዘብቲ ክሳተፋ ንዝተመዝገባ ትካላት ብምእጋዱ ክኽሰስ እንከሎ፣ መራኸቢ መስመራት ኢንተርነት ምዕጻዉ፣ ርኡይ ሸፈጥ ከምዘካየደ ዘመልክት እዩ ክብሉ’ዮም ዲፕሎማሰኛታት ዝኸሱ።
ፕረዚደንታዊ ምርጫ ቅድሚ ምክያዱ፣ ኣብ ሓያሎ ኣባላት ተቓወምቲ ውድባትን ጋዜጠኛታት ግፍዕታት ምውራዱ ከይኣክል፣ ብሰንክኡ ኣብ ዝተላዕለ ግጭት ከኣ ብውሑዱ 40 ሰባት ሙማቶም ኣዝዩ ከምዘተሓሳሰቦ ሕብረት ኤውሮጳ ይገልጽ።
ንዮወሪ ሙሰቨኒ ዝበደሀ ሕጹይ ተወዳዳሪ ቦቢ ዋይን፣ ናዕቢ ከየለዓዕል ብዝብል ምኽንያት ኣብ ናይ ገዛ ማሕዩር እዩ ዝርከብ።


text:
ብዓሰርተታት ዝቑጸሩ ነበርቲ ክፍለ ግዝኣት መዳኒ ሱዳን ኣብ እዋን መሪሕነት ፕረዚደንት ኣል በሽር ኣብ መዝነት ዝጸንሑን ሕጂ’ውን ኣብ መዝነት ዘለው ሰበ ስልጣን ክወርዱ ብምጥላብ ትማሊ ሰንበት ሰልፊ አካይዶም።
እቲ ትማሊ ሰንበት ኣብ ከተማ ዋድ መዳኒ ዝተኻየደ ናይ ተቓውሞ ሰልፊ ምስ ማሕበር ሰብ ሞያ ሱዳናዊያን ምትእስሳር ብዘለዎ ናይቲ ከባቢ ጉጅለ ዝተጸወዓ ምኳኑ ተፈሊጡ’ሎ።
ማሕበር ሰብ ሞያ ሱዳናዊያን ነቲ ኣብ ወርሒ ሚያዝያ ንመሪሕነት ፕረ. ኣል በሽር ዘውደቐን ኣብ መንጎ ወታሃደራዊን ሲቪላዊ መሪሕነት’ታ ሃገር ስምምዕ ምምቕራሕ መዝነት ክህልው ዘፍቐደ ተቓውሞ ዝመርሓ ምዃኑ ይዝከር።
ኣብ ማሕበራዊ መራኸቢ ብዙሃን ዝተዘግሓ ምስሊ ናይቲ ትማሊ ሰንበት ኣብ ከተማ ዋዲ መዳኒ ዝተኻየደ ናይ ተቓውሞ ሰልፊ ተሳተፍቲ መንእሰያት ምዃኖምን ናይ ሱዳን ባንደራ ብምሓዝ ኣመሓዳሪ’ቲ ዞባ ካብ መዝነቶም ክወርዱ ጸዊዖም ኣለው።
ማሕበር ሰብሞያ ሱዳናዊያን ሲቪል ዞባዊ ኣመሓደርቲ ክምዘዙን ኣብ እዋን መሪሕነት ፕረዚደንት ኣል በሽር ዝተመስረተ ሃገራዊ ፓርቲ ክፈርስ ክጽውዑ ምጽንሖም ይፍለጥ።
ይኹን ደአ እምበር ብመሰረት ዝተበጽሓ ስምምዕ ምስ ተቓወምቲ’ታ ሃገር ሰላም ክሳብ ዝፍጠር ሲቪል ኣመሓደርቲ ናብ ምምሕዳራትን ክፍለ ግዝኣትን ኣይምዘዙን’ዮም።


text:
ፕረዚደንት ዶናልድ ትራምፕ ኢራን ብዓሰርተታት ዝቑጸሩ ሚሳይላት ብምውንጫፍ ኣብ ዒራቕ ንዝርከቡ ኽልተ መደበራት ኣየር ድሕሪ ምጥቕዓ ንህዝቢ ኣሜሪካ ኣብ ዘስምዕዎ መደረ በቲ መጥቓዕቲ ዝጠፍአ ህይወት ኣሜሪካዊ የለን ኢሎም።
ኢራን ቃላ ብምሕላው ሕነ ቅትለት ላዕለዋይ ወታደራዊ ኣዛዚኣ ናብ ሎሚ ረቡዕ ኣብ ዘውግሕ ብዓሰርተታት ዝቑሰር ሚሳይላት ናብ ኽልተ ኣብ ዒራቕ ዝርከቡን ወታደራት ኣሜሪካ ዝብገሰሉን መደብራት ኣየር ብምውንጫፍ ኣጥቒዓ’ላ።
ካብ ከተማ ባቕዳድ 60 ኪሎ ሜትር ርሒቑ ዝርከብ መደብር ኣል-ኣሳድ ከምኡ እውን ኣብ ከባቢ ኩርዲ ዝርከብ ኢርቢል እዮም ዒላማ ኮይኖም።
ፕረዚደንት ትራምፕ ሎሚ ብላዕለዎት ኣማኸርቶምን ወታደራዊ ኣዘዝትን ተዓጂቦም ካብ ዋይት ሃውስ ብቐጥታ ንህዝቢ ኣብዘመሓላለፍዎ መደርኦም በቲ መጥቓዕቲ ዝተጎድአ ኣሜሪካዊ የለን ኢሎም።
“ብሰንኪ እቲ ስርዓት ኢራን ትማሊ ምሸት ዝፈነዎ መጥቓዕቲ ዋላ ሓደ ኣሜሪካዊ ከምዘይሞተና ክገልፀልኩም ከለኹ ዝለዓለ ታሕጓስ ይስምዓኒ።ህዝቢ ኣሜሪካ እውን ክሕጎስን ከመስግንን ይግባእ።ዝወረደና ጉድኣት የለን።ኩሎም ወታሃደራትና ድሕነቶም ውሑስ ኮይኑ’ሎ።ኣብ ወታሃደራዊ መደብርና ሒደት ጉድኣት ጥራሕ እዩ ወሪዱ። “
እቲ መጥቓዕቲ ዝሓለፈ ዓርቢ ብናይ ኣሜሪካ ሰብ ኣልቦ ነፋሪት/ድሮን/ ኣብ መዕረፎ ነፈርቲ ባቕዳድ ዝተቐለ ኮማንደር ቃሲም ሶለማኒ ስነ ስርዓት ቀብሪ ምስተፈፀም ድሕሪ ደቓይቕ እዩ ተፈፂሙ።
ፕረዚደንት ትራምፕ ቃሲም ሶለማኒ ዘስካሕክሑ ጭካነታት ብምፍፃም ዝሕተት እዩ ኢሎም።
ናይ ኢራን መንፈሳዊ መራሒ ኣያቶላህ ዓሊ ኻመኒ እቲ ናይ ኢራን መጥቓዕቲ ንኣሜሪካ ፅፍዒት እዩ ክብሉ ፀዊዖምዎ።ብልሽው ሃለዋት ኣሜሪካ ኣብቲ ዞባ ከብቅዕ ኣለዎ እውን ኢሎም።
ናይ ኢራን ፕረዚደንት ሓሳን ሮሓኒ ብወገኖም ናይ ኢራን ናይ መወዳእታ መልሲ ሓይልታት ኣሜሪካ ካብቲ ዞባ ምብራር እዩ ክብሉ ብቲዊተር ኣፍሊጦም።
ሚንስትር ጉዳያት ወጻኢ ኢራን ጃቫድ ዛሪፍ ብወገኖም ብቲዊተር ኣብ ዝለኣኹዎ ፅሑፍ ኣብ ክልተ ናይ ዒራቕ መደብራት ዝተፈፀመ መጥቓዕቲ “ንርእስና ንምክልኻል ዝወሰድናዮ ተመጣጣኒ ስጉምቲ’’እዩ ኢሎም።ቴህራን “እቲ ወጥሪ ክንህር ወይ ኲናት ክለዓል ኣይትደልን፤ግን ንዝኾነ ይኹን ወራር ንርእስና ክንከላኸል ኢና’’ ኢሎም።
ፕረ. ትራምፕ እውን ንህዝቢን መራሕትን ኢራን ኣብዘሕለፉዎ መልእኽቲ ኣብ ውሽጥኹም ብልፅግና ምስ ሃገራት ዓለም ድማ ስኒት ክህልወኩም ኣሜሪካ ሰላም ምስ ዝደልዩ ንምስራሕ ቅርብቲ እያ ኢሎም።
ፕረዚደንት ትራምፕ ንኒኩሌራዊ ኣፅዋር ዝምልከት ግን ኣብ ስልጣን ክሳብ ዘለኹ ኢራን ኒኩሌራዊ ኣፅዋር ክትውንን ኣይፍቀደላን ኢሎም።
“ንወራር ኢራን እንህቦ ግብረ መልሲ እናገምገምና ከለና ኣሜሪካ ከይደንጎየት ኣብ ልዕሊ ስርዓት ኢራን ተወሳኺ ቀፃዒ ቁጠባዊ እገዳ ከተንብር እያ።እዚ ሓያል እገዳ እዚ ኢራን ባህሪያ ክሳብ እትቕይር ክቕፅል እዩ።”
ኣብ ዋሽንግተን ዲሲ ናይ ዝመደብሩ ትካል ኣትላንቲክ ካውንስል ክኢላ ቶማስ ዋሪክ ኢራን ብካልኦት ናይ ውክልና ሚሊሺያታት ዘይኮነስ ብባዕላ ተወንጫፊ ሚሳይል ምትዃሳ ዓብይ መልእኽቲ ንምሕላፍ ስለዝደለየት ትመስል ኢሎም።


text:
ኣብ ዙረት ጸሓይ ወይ ድማ (Eng. solarsystem) 8 ፕላኔታት ይርከቡ፣ ካብ ጸሓይ ጀሚርና ምስ ንቘጽር ድማ ነዞም ዝስዕቡ ይመስሉ፦
ነዚ ዝስዕብ ስእላዊ መረዳእታ ተዓዘብ///
ሓጺር ጭብጥታት ብዛዕባቶም 8 ፕላኔታት
እዞም ዝተዓዘብናዮም ፕላኔታት ከምዚ ዝስዕብ በብኣርባዕተ ኣብ ክልተ ይኽፈሉ፣ መምስመለለይኦም ኣብ ዝስዕብ ተኸተል ///
ሕቶ ///ኣብ ሞንጋ ወርሕን ፕላኔትን ዘሎ ፍልልይ እንታይ`ዩ፧ ሓደ ወርሒኸ ፕላኔት ድዩ፧
ሓደ ወርሒ ንጸሓይ ኣይዞራን እዮ። ሓደ ወርሒ ንርእሱን ንሓደ ፕላኔትን እዩ ዝዘውር፡ ምድሪ ንኣብነት ነዐኣ ትዞራ ሓንቲ ወርሒ ኣላታ። ንወርሒ ፕላኔት ዘየብሎ ምኽንያት እምብኣር ከም ፕላኔታት ርእሱ ዝኸኣለ ዑደት ጸሓይ ስለ ዘይገብር እዩ። ተወሳኪ ወርሒ መብዛሕቲኡ ግዜ፡ ፕላኔት ንኽስመ ኣዝዩ ንእሽቶ ስለ ዝዀነ እዩ።
ሕቶ /// ስመንታይ እዩም ሰባት 9 ፕላኔታት ኣለዉ ዝብሉ፧
እቲ ኣብ 1930 ንመጀመርያ ግዜ ዝተረኽበ ፕላኔት ፕሉቶ ክሳብ 2006 ከም ፕላኔት ይቁጸር ነበረ፡ ይኹን እምበር ድሕሪ ነዊሕ ዝርርብ ኣብ ዕለት 23. ውርሒ 8. ፕሉቶ ፕላኔት ከም ዘይኮነን፡ ፕላኔት ዘብልዎ መለኪዒታት ከም ዝጎድልዎን ኣብ 2006 ተኣውጁ እዩ። እቲ ምኽንያት እምበኣር ክሳብ 2006 ፣ 9 ፕላኔታ ስለ ዝነበሩ እዩ።
ሕቶ /// ፍልልይ ፕላኔትን ኮኾብን እንታይ`ዩ፧
ፕላኔት ሓደ ናይ ርእሱ ዙረት ዘካይድ፡ ወትሩውን ንርእሱን ንሓደ ኮኾብ ወይ ድማ ጸሓይ ዝዘውር ኣካል ክኸውን ከሎ፡ ከኾብ ካብ ርእሱ ብርሃን ዘመንጩ ኣካል ኮይኑ፡ መብዛሕቲኡ ግዜ`ውን ንዕኡ ዝዘርዎ ፕላኔታት ኣለውዎ። ብሕጽር ዝበለ ኣዘራርባ ኮኾብ ብርሃን ዘመንጩ ዓቢ ውን እዩ። ፕላኔታት ናይ ርእሶም ብርሃን የብሎምን ምስ ኮኾብ ተመዓራርዮም ድማ ኣዝዮም ንኣሽቱ እዮም።
ሕቶ /// ስለምንታይ እያ ወርሒ ትበርህ፧
ወርሒ ልኽዕ ከምቲ ንዓና ካብ ጸሓይ ብርሃን ዝመጻና፡ ብርሃን ካብ ጸሓይ እዩ ዝመጻ፡ ስለዚ ናይ ርእሳ ብርሃን የብላን። እቲ ኣብ ዓለም ዄንካ ዝርአ፡ ወርሒ ካብ ርእሳ ተመንጭዎ ዝመስል ብርሃን እምበኣር ካብ ጸሓይ ተቐቢላ ትነጽጎ ብርሃን'ዩ። ትፈልጡዶ፧ ወርሒ ንምድሪ ክትዞራ 27 መዓልትን 7 ሰዓትን 44 ደቒቃን ይወስደላ፣ ኣብዚ ተሞርኺሶም ብዙሓት ዝተፈላለዩ ጥንታውያን ህዝብታት ንወርሒ ከም ዓውደ-ኣዋርሕ ክጥቀሙላ ኪኢሎም እዮም። ተወሳኺ ደቂ ሰባት ዝደየብዎ ካብ ዓለም ወጻኢ ትርከብ ባህርያዊት ሳትላይት ሓንቲ ወርሒ እያ።
ሕቶ /// ስለምንታይ`ዩ ኣብ ዓለም ለይቲን መዓልትን ዘሎ፧
ምድሪ ኣብ 24 ሰዓት ንርእሳ ሓደ ሳዕ ትዞራ፡12 ሰዓታታት ሙሉእ ኣብቲ ንጸሓይ ዘብል ገጻ ብርሃን ይኸውን (መዓልቲ) በቲ ሓደ ገጽ ድማ ጸልማት (ለይቲ)። ኣብተን ድሒረን ዝመጸ 12 ሰዓታት ድማ እቲ ብጸልማት ዝጸነሐ ገጻ ናብ ብርሃን ይመጽእ እቲ ብርሃን ዝነበረ ድማ ጸልማት ይኸውን። ስለዚ እተን 24 ሰዓታት በብ 12 ኣብ ለይትን መዓልትን ተኸፊለን ይርከባ እምበኣር፦፣፣
ሕቶ /// ስለምንታይ`ዩ ኣብ ዓለምና ዝተፈላለየ ሰዓታት ዘሎ (time zones) ፧
ከምቲ ኣቐምና ዝረኣናዩ ጸሓይ ትበርቀሉን ትዓርበሉን ግዜ ኣብ መላእ ዓለም ሓደ ኣይኮነን፡ ኣብ ሓደ ቦታ ለይቲ ክኸውን ከሎ ኣብ ካልእ መዓልቲ`ዩ። ነዚ ንምምዕራይ ሰባት ዝተፈላለዩ ሰዓታት ክጥቀሙ ተገዲዶም ፦ ካብ ከባቢ 1900 ጀሚሮም ድማ ንዓለም ንቁመትን(ዝንግሪር) ጎድንን(ማእገር) ነፍሲ ወከፍ time zone ኣብ 15° ዲግሪ ከፊሎማ (ጠቅላላ ድማ ኣብ 360° ዲግሪ እያ ትኽፈል ዓለም ) 360°፥ 24h = 15° በዚምኽንያት ሓደ (time zone) ኣብ ሓደ ሰዓት 15° ዲግሪ ኮይኑ ማለት`ዩ፡፡ ድሕሪዚ ተመሰሳሊ ምስቲ ዘለውዎ ቦታ ነናቶም ሰዓታት ክጥቀሙ ክኢሎም። ይኹን እምበር ብዙሓት ሃገራት ውን ኣብ time zones ብዘይ ምሙርካስ ናይ ባዕለን ሰዓታት ኣለወን እዩ።


text:
Radio Erena: 22 February 2019
ብሚኒስተር ጉዳያት ወጻኢ መሓመድ ዓሊ ዮሱፍ ዝምራሕ ላዕለዋይ ልኡኽ መንግስቲ ጅቡቲ ኣብ ቻይና ምብጻሕ የካይድ ኣሎ።
እቲ ልኡኽ ኣብታ ሃገር ኣብ ዝጸንሓሉ ምስ ምክትል ፕረዚደንት ዋንግ ኪሻንን ካልኦት ላዕለዎት ሰበ ስልጣንን ብምርኻብ፣ ኣብ ዝምድና ክልቲኤን ሃገራት ዘድሃበ ሓያሎ ዝርርባት ኣካይዱ።
ቻይና፣ ንዕብለላ ናይተን ኣብ ምብራቕ ኣፍሪቃ ሰራዊተን ዘዋፈራ ሃገራት ምዕራብ ዝደላደል፣ ኣብ ጅቡቲ ወትሃደራዊ መዓስከር ኣቝማ ከምዘላ ይፍለጥ።
ብዘይካ’ዚ ቻይና፣ ብሓገዝን ልቃሕን ንመንግስቲ ጅቡቲ ብዘበርከተቶ ሓገዛት፣ ኣብታ ሃገር ንዝካየዱ ዘለዉ ህንጻዊ መደባት ዓብሊላ ትርከብ።
ጅቡቲ ጠመትኣ ናብ ቻይና ምዝዛዋ ዘሻቐለን ከም ኣመሪካን ፈረንሳን ዝኣመሰላ ሃገራት፣ ናብዛ ሃገር ዳግማይ ጠመተ ንምክያድ መደባት ሰሪዐን ኣለዋ።
ከም ኣብነት ናይዚ፣ ፕረዚደንት ፈረንሳ ኢማኑኤል ማክሮን፣ ኣብ ዝመጽእ ወርሒ ናብዛ ሃገር ክበጽሕ’ዩ።
ስትራቴጅያዊ ኣቀማምጣ እትውንን ጅቡቲ፣ ኣብዚ እዋን’ዚ ሓሙሽተ ንዝኾና ሃገራት ዓለም ኣብ ገማግም ባሕራ መዓስከራ ከቑማ ፈቒዳ ኣላ።
ግዝኣት ፈረንሳ ዝነበረት ጅቡቲ፣ ካብዘን ሃገራት ሓገዝ ዝግበረላ እኳ እንተኾነ፣ ትሕቲ ሓደ ሚልዮን ዝግመት ብዝሒ ህዝባ ካብ ድኽነት ከተገላግል ኣይከኣለትን።
===================


text:
Radio Erena: 21 May 2020
ኣብ ዓዲ ኣቤቶ፣ ማይ ስርዋን ዓላን ኣብ ዝርከብ ኣብያተ ማእሰርቲ፣ እሱራት ብዘይእኹል ማይን ጥዕናዊ ውሕስነትን፣ ብሕማቕ ተታሒዞም ከምዘለዉ ኣምነስቲ ኢንተርናሽናል ሎሚ 21 ግንቦት ኣብ ዝዘርግሖ መግለጺ ኣቃሊዑ።
እቲ ኣህጉራዊ ተሓላቒ ሰብኣዊ መሰላት፣ ካብ 2017 ኣትሒዙ ክእክቦ ብዝጸንሐ ሓበሬታ፣ እቲ ኣብያተ ማእሰርቲ፣ ሰብ ክተሓዘሉ ዘይበቅዕ ኣብ ርእሲ ምዃኑ ምስ ዘሎ ናይ ለበዳ ኮረና ቫይረስን ካልእ ስግኣታትን፣ ተጨቓጪቖም ዝርከቡ እሱራት ንሓደጋ ተቓሊዕም ምህላዎም ኣተሓሳሲቡ።
ካብ 800 ሰባት ንላዕሊ ክሕዝ ዘይግብኦ ዓዲ ኣቤቶ፣ ኣብዚ እዋን’ዚ ልዕሊ 2500 እሱራት ኣጨቓጪቑ ምህላዉ ድማ ኣምነትስ ኢንተርናሽላን ከም ኣብነት ጠቒሱ።
ኣብ ማይ ስርዋ ኣብ ዝርከብ ክልተ ደምበታት ኣብያተ ማእሰርቲ፣ ብድምር 1200 እሱራት ክህልዉ እንከለዉ፣ ኣብቲ ብእንዳ ፍዮሪ ዝፍለጥ፣ 700 እሱራት ኣብ ከቢድ ናይ ጉልበት ምዝመዛ ዝቅጽዕሉ ቦታ፣ ዝኾነ ዓይኒ ምድሪ ከምዘይብሉ እቲ ትካል ኣመልኪቱ።
ኣስታት 500 እሱራት ብጽኑዕ ተታሒዞምሉ ኣብ ዝርከቡ ካልእ ደመበ ማይ ስርዋ ድማ 20 ዓይኒ ምድሪታት ኣለዎ።
ኣብ ዓላ’ውን ብተመሳሳሊ 1200 እሱራት ተጨቓጪቖም ይርከቡ።
ኣማኢት ካብዞም እሱራት፣ ብቀጻሊ ብተላጋቢ ሕማማትን ከምዝጥቅዑን ከም ናይ ከስዐ-መዓንጣ ባክተርያ ንዝኣመሰለ ብሰንኪ ጽርየቱ ዘይሓለወ ማይን መግቢን ዝስዕብ ተሃዋስያን ከምዝቃልዑን ይፍለጥ።
ኣብዚ ኣብያተ ማእሰቲ፣ ብሰንኪ’ዚ ሕማቕ ኣተሓሕዛ 10ታት ዜጋታት ህይወቶም ከምዝሓለፈ ሰነዳት የረጋግጽ።
ብዘይካ’ዞም ዝተጠቕሱ ኣብያተ ማእሰርቲ፣ ኣብ ከባቢ ባረንቱ ዝርከብ ፕሪማ ካንትሪ፣ ኣብ ከባቢ ባጽዕ ዝርከብ ገደም፣ ኣብ ኣደርሰር፣ ሳዋ፣ ተሰነይን ካልእ ከባቢታትን ዝርከብ ጽኑዕ ኣብያተ ማእሰርቲ፣ ብሰንኪ እምነቶምን ዘለዎም ዝተፈልየ ፖለቲካዊ ኣረኣእያን ዝተጠርጠሩ ኣሽሓት ዜጋታት ተሓይሮም ግዳያት ግፍዕን ስቓይን ኮይኖምን ይኾኑ ኣለዉን።
ኣብ ርእሲ’ዚ ብስም መደበራት ፖሊስ ኣብ ዝጽውዓ ኣብያተ ማእሰርቲ’ውን ብዝተፈላለየ ፖለቲካዊ ክስታት ተጠቒኖም ዝሳቐዮ ዜጋታት መቑጸሪ የብሎምን።
መበል 29 ዓመት ናጽነታ ኣብ ትጽንምብል ዘላ ኤርትራ፣ ህዝባ ካብ ኣብ ግዜ ገዛእት ስርዓታት ንላዕሊ ይሳቐን ይጋፋዕን ብብዝሒ ድማ ይስደድን ከምዘሎ ሓያሎ ዜጋታት ይሰማምዑ።
==============


text:
እቲ ቁጽሪ መንግስቲ ኢትዮጵያ ካብ ዘረጋገጾ ንላዕሊ እዩ። ምኽንያት ሞት እዞም ሰባት ድማ ምስ ሓይልታት ጸጥታ ኣብ ብዝተፈጥረ ጎንጺ እዩ ተባሂሉ’ሎ።
ሂማን ራይትስ ዎች ሎሚ ዓርቢ ከምዝገለጾ በቲ ኣጋጣሚ ብዙሓት እውን ቆሲሎም ኣለው ኢሉ።ኣብ 2005 ዓ.ም.ፈ ኣብታ ሃገር ዝተካየደ ምርጫ ስዒቡ ካብዝነበረ ህውከት ምናልባሽ እቲ ዝዓበየ ቅልውላው ክኸውን ይኽእል እዩ ይብል እቲ መግለጺ።ናይ ሂማን ራይትስ ዎች ሓድሽ ግምት ብዝሒ ዝሞቱ ሰባት ቅድም ክብል ካብ ዝተገለጸ ብኣስታት ክልተ ዕጽፊ ወሲኹ’ሎ።
ኣብ ሕዳር ተቓውሞ ካብ ዝልዓል ጀሚሩ መንግስቲ ናይ ሓሙሽተ ሰባት ምሟት ጥራሕ እዩ ኣረጋጊጹ ዘሎ።
ወሃቢ ቃል ሂማን ራይትስ ዎች ፌሊክ ሆርን ብዝሒ ዝሞቱ ዘረጋገጸሉ መንገዲ ተሓቲቶም ከምዚ ክብሉ መሊሶም።
‘ኣብ ኢትዮጵያ ሓበሬታ ንምርካብን መጽናዕቲ ንምክያድን ዘሎ እገዳ ኣብ ግምት ብምእታው ዝተባሃሉ ኣሃዛት ንምጽራይ ኣዚዩ ኣጸጋሚ እዩ።እቶም ዝስምዑ ዘለው ወረታት ኣብ ባይታ ወሪዱን ኣዋዲዱን ዘቕርብ መራኸቢ ብዙሃንን ነጻ ማሕበረሰብን የለን።ስለዝኾነ ካብ ተሓለቕቲ ንረኽቦ ዘለና ቁጽሪ 140 እዩ።መብዛሕቲኦም ካብ ማሕበራዊ መራኸቢ ዝተረኽቡ ቪዲዮታትን ኣሳእልን እዮም።እዞም ቪዲዮታት እዚኦም ኣብ ዝተወሰነ ኣጋጣሚ ዝተፈጸሙ ምዃኖም ከም መረጋገጺ መረዳእታ ክውሰዱ ኣይክእሉን።ጠሚርካ ክትሪኦ ከለኻ ግን ካብ ዓቐን ንላዕሊ ሓይሊ ናይ ምጥቃም ስጉምቲ ከምዝነበረ እዩ ዝሕብር። ‘
እቶም ተቓወምቲ መብዛሕቲኦም ኣባላት ብሄረሰብ ኦሮሞ ዝኾኑ ተማሃሮን ሓረስቶትን’ዮም ክብሉ ከለው መንግስቲ ብወገኑ ጽንፋዊያን ጉጅለታት ኦሮሞን ዕጡቓት ሸፋቱን እዮም ክብል ይጽውዖም።
ምሉእ ትሕዝቶ አብዚ ምስማዕ ይኸአል።


text:
በስመ አብ ወወልድ ወመንፈስ ቅዱስ አሐዱ አምላክ፡ አሜን።
ብፍጹም ሰላመ እግዚአብሔር ሰላም ንዓኩም ደቂ ተዋሕዶ፡ ሎሚ ፭(5) መጋቢት መጽሓፈ ስንክሳርና ካብ ዝዘከሮም ቅዱሳን ኣበውን ቅድሳት ኣንስትን ክንርኢ።
* ዓመታዊ ክብረ በዓሎም
• ኣባ ሰራሞን
• ቅድስት ኣውዶክስያ
• ኣቡነ ገብረ መንፈስ ቅዱስ
* ወርኃዊ ክብረ በዓሎም ድማ ኣቡነ ፊሊጶስ ዘደብረ ቢዘን፡ ሓዋርያት ጴጥሮስ ወጳውሎስ ኣለው፡ ጸሎቶምን በረኸቶምን ምስ ኵልና ኣመንቶምን ደቆምን ይኹነልና፡ ኣሜን። ንሎሚ ከም ፍቓድ እግዚኣብሔር ካብቶም ዓመታዊ ክብረ በዓሎም ዝኾነ ክልተ ገድሊ ክንርኢ ኢና ምሥጢራቱ ይግለጸልና፡ ኣሜን።
"ዝክረ ጻድቅ ለዓለም ይሄሉ ፣ መዘከርታ ጻድቅ ንዘልዓለም ይነብር (መዝ፡112፡7)
ጻድቅ ኣቦና ኣቡነ ገብረ መንፈስ ቅዱስ ትውልዲ ሃገሩ ላዕላይ ግብጺ ንሂሳ ዝበሃል ቦታ ስም ኣቡኦም ስምዖን፡ስም ኣዲኦም ኣቅሌስያ ይበሃሉ። ን፴ (30)ዓመት ውላድ ብምስኣኖም ኣዝዮም እናኃዘኑ ንእግዚአብሔር ዘውትር ውላድ ንክህቦም ይልምንዎ ነበሩ፡ ዝለመንካዮ ዘይከልእ ዝነገርካዮ ዘይርስዕ ኣምላኽ ጸሎቶም ሰሚዑ መጋቢት ፳፱(29) መዓልቲ ሰንበት ተፀንሱ ታኅሣሥ ፳፱(29) ተወልዱ። ዕለተ ልደቱ ምስ ጐይታና ኢየሱስ ክርስቶስ እዩ፡ ምስ ተወልዱ ኣብ ሣልሳይ መዓልቱ 'ስብሐት ለአብ፡ ስብሐት ለወልድ፡ ስብሐት ለመንፈስ ቅዱስ…፣ ምስግና ንኣብ፡ ምስጋና ንወልድ፡ ምስጋና ንመንፈስ ቅዱስ፡ ካብ ጸልማት ናብ ብርሃን ዘውፅኣካኒ'' ኢሎም ኣመስገኑ። ወዲ ሠለስተ ዓመት ምስ ኮኑ ቅዱስ ገብርኤል መጺኡ ነጢቁ ወሰዶም፡ ኣቦና ክዳን ኣይተከድኑን መግቢ ኣይበልዑን ኣብ ክንድኡ ሃር ዝመስል ጨጒሪ ኣብ ነብሶም ከደኖም፡ ቅዱስ ገብርኤል ሣልሳይ ሰማይ ኣብጺሑ ንገዳም ኣስቄጥስ ወሰዶም፡ 300 ዓመት ኣብኡ ምስ ጸንሑ ንምድረ ኣግዓዚት (ንኤርትራን ንኢትዮጵያን) መጽዮም ወንጌል ኣስተምሃሩ። ንኣቦና ፷(60) ኣናብርን ፷(60) ኣናብስን ከም ቤተ ሰብን ኣገልገልትን ነበርዎም፡ ጸበል እግሩ ልሒሶም ይነብሩ ነበሩ።
ናብ ኢትዮጵያ ምስ ኣተው ናብ ምድረ ከብድ ኣተው፡ ጐይታ ድማ ዝቋላ እዩ ቦታካ ስለዝበሎም ናብ ዝቋላ ምስ ከዱ እቲ ሕዝቢ ካብ እግዚአብሔር ዓልዩ፡ ናብ ካልእ ኣምልኾ ኸይዱ እግዚአብሔር ተቘጢዑ ጸንሖም፣ እሞ ምእንትኦም ንቊልቊል ኣፎም ተደፊኦም 'መሓረለይ' በልዎ። ጐይታ መጽዩ 'ውጻእ ይኣኽለካ እዩ!' ምስ በሎም፣ 'ከይመሓርካለይ ኣይወጽእን እየ' ኢሎም ኣበዩ ምሒረልካ ምስ በሎም ካብቲ ቀላይ ብ፭(5) ጥሪ ወጹ። ን፻(100) ዓመት ዝኣክል ምስ ሰይጣን ብመብረቅ ጌሮም እናቀጥቀጡ ኣሳቀይዎ፡ ንሰይጣን ብመብረቅ እንዳቀጥቀጥዎ እቲ ጎቦ እናፈረሰ ተወድአ፣ ደኃር እዚ ደኣ እንታይ ጎቦ ቆላ እምበር ብምባል ካብ ቆላ ዝቋላ ተባህለ እቲ ገዳም። ኣቦና እናጸለዩ ከለው ሰይጣን ርጉም ብኳኽ ተመሲሉ መጾም'ሞ ማይ ኣስትየኒ በሎም፡ ኣቦና ድማ ካብ ጸሎቶም ከይኩለፉ መታን ካብዚ ዓይነይ ስተ በልዎ እቲ ኳኽ ድማ ዝሰትይ መሲሉ ዓይኖም ኣንቁርዎም ከደ። ቅድስት ድንግል ማርያም ግና ብርሃናዊ ዓይኒ ኣምጺኣ ተከኣትሎም፡ እዚ ዝኾነሉ ፭(5) ሓምለ እዩ። ኣቡነ ሳሙኤል ዘዋልድባ፡ ኣቡነ ኣንበስ ዘሃሎ፡ ኣቡነ ብንያም ዘምድረ ግብጽ ኣብ ኣንበሳ ተጻዒኖም ንዝቋላ ምስ መጹ፡ ናይ ኣቡነ ገብረ መንፈስ ቅዱስ ኣናብስት ነቶም ዝመጹ ኣናብስት በልዕዎም። ኣቡነ ገብረ መንፈስ ቅዱስ ካብ በዓቶም ምስ ወጹ እቲ ዝኾነ ዅሉ ነገርዎም ኣቦና ድማ ነቶም ኣናብስቶም ጸዊዖም፡ 'ንምንታይ ናይ ሰብ እንስሳ ትበልዑ፣ ትፍእዎም!' ምስ በልዎም ብኡ ንብኡ ተፍእዎም በዚ ኵሎም ተገረሙ እዚ ዝኾነሉ ፭(5) ጥቅምቲ እዩ።
ኣቦና ኣቡነ ገብረ መንፈስ ቅዱስ ን፷(60) ዓመታት ወንጌል ኣብ ሃገርናን ኢትዮጵያን ምሂሮም ኣጥሚቆም ብዙኅ መንፈሳውያን ዝኾኑ ሥራሕ ሠሪሖም ሽዑ ጐይታ ተገሊጹ 'ገብረ አብ፡ ገብረ ወልድ፡ ገብረ መንፈስ ቅዱስ ይኹን ስምካ' ብምባል ስም ሃቦም ከምቲ ኣብ መዝ ፰፱፡፫ (89፡3) ዘሎ ኃይለ ቃል 'ኪዳን ተካየድኩ ምስለ ኅሩያንየ ፣ ምስቶም ዝኃረኽዎም ኪዳን ኣተኹ' ዝበሎ ንኣቦና ድማ ኪዳን ኣተወሎም ስምካ ዝጸውዐ፡ ዝኽርካ ዝገበረ፡ ብስምካ ዝሑል ብርጭቆ ማይ ዘስተየ፡ ገድልካ ዝጸሓፈ፡ ዘጽሓፈ፡ዘንበበ፡ ዝሰምዐ፡ ቤተክርስትያንካ ዘሥርሐ፣ ጥዋፍ፡ስርናይ፡ ወይኒ----ወዘተ ዝሃበ ኣነ ክምሕረልካ እየ ብምባል ቃል ኪዳን ተቀቢሎም ብ፭(5) መጋቢት ብ562 ዓመቶም ብ1415 ዓ.ም. ዓርቢ መዓልቲ ነፍሶም ካብ ሥግኦም ተፈልየት። ቅዱሳን መላእክቲ መጺኦም ብሽብሸባ 'ወተቀበልዎ መላእክት አብእዎ ኢየሩሳሌም' ከም ዝበለ እናዘመሩ ናብቲ ክቡር ቦትኡ ወሰድዎ። ኣቡነ ገብረ መንፈስ ቅዱስ ሥግኦም ኣብ ምድሪ ኣይተቀብረን፡ ኣብ ሠረገላ ኤልያስ ካብ ዝተቀመጡ ቅዱሳን ሓደ እዮም። እቶም ኣብ ምድሪ ቅዱስ ሥጋኦም ዘይተቀብሩ ኣብ ሠረገላ ኤልያስ ዘለው ቅዱሳን ኣበው እዞም ዝስዕቡ እዮም፣
1. ኣቡነ ገብረ መንፈስ ቅዱስ፡ ኣብ 562 ዕድሚኦም ብ5 መጋቢት
2. ሕፃን ሰማዕት ቅዱስ ቂርቆስ ኣብ 3 ዓመቱ ብ15 ጥሪ
3. ቅዱስ ዮሴፍ ሓላዊ ቅድስት ድንግል ማርያም ኣብ 114 ዕድሚኡ ብ26 ሓምለ (ኣረጋዊ ዮሴፍ ወይውን ሕጹይ ማርያም ተባሂሉ ዝፍለጥ)
4. ቅዱስ ዮሓንስ መጥምቀ መለኮት ብ2 መስከረም
5. ካህን ዘካርያስ ኣቦ መጥምቀ መለኮት ብ8 መስከረም
6. ዳግማዊ ቅዱስ ቂርቆስ ወልደ ቅድስት ክርስቶስ ሠምራ ወዲ 3 ዓመት እዮም።
ኣብ ሃገርና ኤርትራ፡ ኣብ ብዙኅ ቦታታት እኳ ታቦቶም ተቀሪጹ እንተሎ ገለ ካብኡ ግና 'ደረዓንቶ' ኣብ ዝብሃል ገብረ መንፈስ ቅዱስ ብፍሉይ ተኣምራት ዝፍጸመሉ፡ ድውያን ዝሓውዩሉ ኸም ሽኮርያን ጸብኣ ጸላኤ ሠናያትን ብብዝኂ ዝሓውዩሉ ቦታ እዩ'ሞ፡ ኣብኡ ኬድና ክንፍወስን በረኸት ጻድቕ ኣቦ ክንቅበል ቤተ ክርስትያና ተዘካክር።
ሰላም ለከ ገብረ መንፈስ ቅዱስ ረቡኒ፡
ዘአናብስተ ታሰግድ ወአራዊተ ታቀኒ፡
እንዘ ኢተኃሥሥ መፍቅደ ሥጋ ወኢታመክኒ፡
ተሴስዮ ሣዕር ወተዓርዞ ቈጽል ምንተኒ፡
አናኅሰይኮ ለዓለም ማሳኒ።
ምንጪ፦ ስንክሳር መጋቢት ፭(5) ተመልከት
'ኵሉ ካብኡ እዩ ብእኡን ንእኡን ድማ እዩ እሞ፡ ንእኡ ንዘልኣለም ክብሪ ይዅኖ። ኣሜን።' ሮሜ 11፡36
ብዲያ ዳንኤል ኣብርሃም
4 መጋቢት 2012 ዓ.ም.
13 መጋቢት 2020 ፈረንጂ
ስብሐት ለእግዚአብሔር ልዑል፡
ወለወላዲቱ ማርያም ድንግል፡
ወለመስቀሉ ክቡር ወኃያል፡ አሜን።


text:
Radio Erena: 02 September 2020
ኣብ ከሰላ፣ ጸጸኒሑ ዝነቱግ ዘሎ ቀቢላዊ ግጭታት ክሳብ ዝሃድእ፣ ኣቐዲሙ ዝተኣወጀ ናይ ህጹጽ እዋን ድንጋጌ፣ ንተወሳኺ ሰለስተ ኣዋርሕ ተናዊሑ።
እቲ ናይ ህጹጽ እዋን ኣዋጅ ክናዋሕ ዝተወሰነሉ ምኽንያት፣ ዝሓለፈ ሰሙን ኣብ ከሰላ ንዝተኻየደ ግጭታት እትግምግም ኮሚተ፣ ጸብጻባ ናብ ቀዳማይ ሚኒስተር ዓብደላ ሓምዶክ ድሕሪ ምቕራባ’ዩ።
ሚኒስተር ውሽጣዊ ጉዳያት ሱዳን፣ ልዩተናንት ጀነራል፣ ኤል ጠሪፍ እድሪስ፣ ነቲ ናይ ህጹጽ እዋን ኣዋጅ ድሕሪ ምትሕልላፉ፣ ብሓይሊ ፖሊስ ዝቖመት፣ ጸጥታ ከተማ ከሰላ እተረጋግጽ ፍልይቲ ኣሃዱ ቆይማ ከምዘላ ኣፍሊጡ።
ኣብ ከሰላ፣ ዝሓለፈ ሰሙን፣ ብጉዳይ ምሻም ሓድሽ ኣማሓዳሪ ብዝምልከት፣ ኣብ መንጎ ቀቢላታት ቤንዓምርን ሃደንደዋን ብዝተኻየደ ግጭታት ሓያሎ ሰባት ከምዝተቐትሉ ይፍለጥ።
ሓድሽ ተመዚዙ ዘሎ ኣምሓዳሪ ከሰላ፣ ሳልሕ ዓማር፣ ካብ ቀቢላ ቤን ዓምር ደገፍ ክረክብ እንከሎ፣ ዓበይቲ ዓዲ ብሄረ ቤጃን ሃደንደዋን ይቃወምዎ ኣለዉ።
ብሰንኪ’ቲ ዝካየድ ዘሎ ግጭታት ድማ እቲ ኣማሓዳሪ፣ ዛጊት ናብ ዝተመደበሉ ቦታ ስራሕ ክኸይድ ከምዘይክኣለ ይግለጽ።
=============


text:
Radio Erena: 07 November 2017
ኣመሪካ ኣብ ሶማል ናይ ነፈርቲ ደብዳብ ከምዘካየደት ሲኤንኤን ሓቢሩ።
ብመሰረት እቲ ናይ ሲኤንኤን ሓበሬታ፣ ኣመሪካ ኣብ ሶማል ኣብ ልዕሊ ዝርከቡ ምስ ዳዒሽ ምትእስሳር ኣለዎም ዝበለቶም ጉጅለታት ንምጥቃዕ ክልተ እዋን ናይ ነፈርቲ ደብዳብ እኳ እንተካየደት፣ ደብዳብ ዝተኻየደሉ ቦታ ይኹን ብዛዕባ ዘውረደቶ ጉድኣት ግና ኣይሓበረትን።
እቲ መጥቃዕቲ ብሰብ ኣልቦ ነፈርቲ ከምዝተኻየደ ዝሓበረ ሓደ በዓል ስልጣን ምምሕዳር ዋሽንግተን፣ ኣመሪካ ድሕነት ዜጋታትን ረብሓታትን ንምሕላው ኣድላዪ ዘበለ ስጉምቲ ምውሳድ ክትቅጽሎ ምዃና ኣፍሊጡ።
እዚ ኣመሪካ ኣብ ሶማል ዘካየደቶ ናይ ሰብ ኣልቦ ነፈርቲ ደብዳብ፣ ድሕሪ ሓያሎ ዓመታት ንመጀመርያ ምዃኑ’ዩ ዝግለጽ ዘሎ።
ኣመሪካ ኣብ ሶማል ደብዳብ ተካይድ ዘላ፣ ብታንክታት ዝተሰነየ ሰራዊት ኢትዮጵያ ንሽበራውያን ንምህዳን ናብታ ሃገር ከምዝኣተወ ኣብ ዝግለጸሉ ዘሎ እዋን’ዩ።
እዚ ከምዚ’ሉ እንከሎ፣ ኣመሪካ ኣብ ሞቛድሾ ኣብ ዝርከብ ኤምባሲ ኣመሪካ ዝተዋፈሩ ዜጋታታ ክወጹ ጸዊዓ።
ክፍሊ ጉዳያት ወጻኢ ኣመሪካ ኣብ ዝሃቦ መግለጺ፣ ኣብ ሶማል ንኣመሪካ ዒላማ ዝገበረ መጥቃዕቲ ክካየድ ተወጢኑ ምህላዉ ሓበሬታ ስለዘሎ፣ ብዘይካ ሒደት ኣብ ኣገዳሲ ስራሕ ዝተዋፈሩ እቶም ዝበዝሑ ዜጋታት ኣመሪካ ክወጹ ከምዝተወሰነ ኣፍሊጡ።
=============================


text:
እቲ ብስም መንእሰያት ህ.ግ.ዲ.ፍ ዝፍለጥ ማሕበር ናይ መበል ሻብዓይ ዓመት ጉባኤኡ ንሚያዝያ 2011 ኣብ ኖርወይ ንኽገብር እሻባሸብ ከም ዘሎ፡ ርጉጽ ሓበሬታ ዘለዎም ምንጭታትና ሓቢሮም ከም ዝነበሩ፡ ብዕለት 22.12.11 ኣብ መርበብ ሓበሬታታት፡ ዜና ዘርጊሕና ምንባርና ዝዝከር`ዩ፡፡
እቲ ብስም ማሕበር መንእሰያት ዝፍለጥ http://www.ypfdj.com/ ናይ መበል ሻብዓይ ዓመት ጉባኤኡ ንሚያዝያ 2011 ኣብ ኖርወይ ንኽገብር እሻባሸብ ከም ዘሎ፡ ርጉጽ ሓበሬታ ዘለዎም ምንጭታትና ሓቢሮም፡፡
ብፈጻሚት ሽማግለ ሰ.ደ.ህ.ኤ ዝተወስደ ናይ “ኤ.ህ.ም” ምስጓግ ስጉምቲ ዝምልከት ጋዜጣዊ መግለጺ ኣብ መስከረምነት ኣብ ዓንሰባ ኮምን ኣብ ሓርነት ኦርግን ተዘርጊሑ ኣንቢብና።ትሕዝቶ ውሳኔን ባህሪ ናይቲ ዝወሰኖ ኣካልን ንግንዛበ ኣንባቢ ንገድፎ።
ካልእይ መወዳእታ ክፋል
መንግስቲ ፈልስጢን ኣየድልን እዩ። መንግስቲ እንተደለዩ ከኣ ምስ ህዝቢ የርዳኖስ ሓደ ኮይኑ መንግስቲ መስሪቶም ክቅጽሉ ይግባእ ኢሉ ኢሰያስ ኣፈውርቂ። ጕዳም ዘረባ። ጽቡቕ ንባብ።
ኣብ ዝሓለፈ ሰሙን ካብ ኣፍቶን ብላደት ዝተባህለ ጋዜጣ ልኡኽ ናብ ኣስመራ ኸይዱ፡ እቲ ጋዜጠኛ ካብ ሽወደን ክብገስ እንከሎ ንሰበ ስልጣን መላኺ ስርዓት ህ.ግ.ዲ.ፍ ክዘራረብ ብፍላይ ምስ ፕረሲደንት ቃል መሕተት ከካይድ ከም ዝዀነ ተፈሊጡ ቆጸራ ተታሒዙ ምስ መሳርሕቱ ተበጊሱ።
ኣብዚ ቅንያት’ዚ ኣብ መብዛሕተአን ኤርትራውያን መርበብ ሓበሬታታት፣ ሓደ ዘገርምን ግን ክኣ፣ ዝንኣድ ጽሑፋት ከንብብ ድሕሪ ምቕናየይ ብዛዕብኡ ዘለኒ ትዕዝብቲ ኣመልኪተ ወስ ከብል እስከ ፍቐዱለይ።
ብቀዳምነት ክቡር ኣቶ ኢሳያስ ኣስፍሃ ብወገን ጥዕናኻ ጽቡቕ ክትህሉን ኣብ መነባብሮኻን ኣብ እተካይዶ ዘይሕለል ህዝባዊ ሓርነታዊ ቃልሲ ዓወትን ኣሳልጦን ንምነየልካ።
ኣብ ዕለት 29 ነሓሰ 2010 ዓ.ም፣ ብመሰረት እቲ ኣቐዲሙ ተሓቢሩ ዝጸንሐ መደብ፣ ኣኼባ መሰረታት ሰልፊ ደሞክራሲ ህዝቢ ኤርትራ ጨንፈር ዓባይ- ብርጣንያ፣ ብውዕዉዕ መንፈስ ኣብ ግዚኡ ከም ዝተሳላሰለ ካብቲ ቦታ ዝተረኽበ ሓበሬታ የረድእ፣፣
ኣብ ኣስማሪኖ.ኮም ይኹን ኣብ ኣሰና.ኮም፡ ብዕለት 31/03/2010 ብብርሃን ሓጎስ ዝተጻሕፈ ተመልኪትናዮ። ጀነራል መስፍን ሓጎስ፡ ቀጺሉ ናይ ኣፍዓበት ኣንበሳ፡ ( The Lion of Afa’Abet) ተባሂሉ ካብ ሓቂ ዝረሓቐ ዝተጋነነ ሓዲሽ ታሪኽ ሰሚዕና ሱቕ ኢልና ክንሓልፎ ኣይከኣልናን። ምኽንያቱ ሕልናና ኣይፈቐዶን ጥራይ ዘይኮነ፡ ስለምንታይ ነዚ ዝተጋነነ ካብ ሓቒ ዝረሓቐ ታሪኽ ክጸሓፍ ተደልዩ፡ ስለምንታይከ ናደው እዚ ንምፍራስ ነቲ ሰራሕ ታሪኽ ዝኾነ ሰራዊት ህዝባዊ ግንባር ኣንበሳ ዘይተባህለ።
ከምቲ ኩሉ ዝርእዮን ዝጸምዖን ዘሎ፡ ኣብዚ ግዜ ህግደፋዉያን ነቲ ኣብ ልዕሊ መራሕቶም ዝተኣወጀ እገዳ ውድብ ሕቡራት ሃገራት ከም ናይ ሃገር ጉዳይ ኣምሲሎም ንህዝብና ንምድንጋር ዚገብርዎ ዘለዉ ግስጓስ ካብቲ ህዝብና ወሪዱዋ ዘሎ ናይ ጥምየት ሓለንጊ ንላዕሊ ተረኪቡለይ፡ ህዝቢ ንምድንጋር ከምቲ ናይ ኩሉ ጊዜ ፉሹል ፈተነኦም ላዕልን ታሕትን ክብሉ ይረኣኣዩ ኣለዉ።
ብሰንኪ ጻሕታሪ ተግባራት መሪሕነት (ህ.ግ.ደ.ፍ.) ብ23 ታሕሳስ 2009 ኣብ ዘካየዶ ዋዕላ፡ ዝወጸ ውሳኔ ብይን ባይቶ ጸጥታ ውድብ ሕቡራት ሃገራት ዝወጸ ብምዝካር ንኣባላት ህ.ግ.ደ.ፍ. ካናዳ ዝተዋህበ መተሓሳሰቢ ዘሐጉስ ስጉምቲ ብምውሳድኩም ሓጎሰይ ወሰን የብሉን።
ባይቶ ጸጥታ ውድብ ሕቡራት ሃገራት፡ ብ23 ታሕሳስ 2009 ኣብ ዘካየዶ ዋዕላ፡ ስርዓት ህግደፍ ንግዝያዊ መንግስቲ ሶማል ንምውዳቕ ዝንቀሳቐስ፡ ጥሩፍ እስላማዊ ጉጅለ ኣሸባብ፡ ‘የዕጥቕን ይድግፍን ኣሎ’ ብዝብል ክሲ እገዳ መሸጣ ኣጽዋር፡ እገዳ መገሻ ላዕለዎት መራሕቲ ስርዓት ህግደፍን ሰራዊትን፡ ከምኡ ‘ውን ምድስካል ንብረቱን ገንዘቡን ዘጠቓለለ ጽኑዕ እገዳ ጌርሉ።
ስርዓት ህ.ግ.ደ.ፍ ብሰንኪ ዝኽተሎ ዘይሓላፍነታውን ዓንዳሪን ኣካይድኡ ሃገርና ኤርትራ ብማሕበረሰብ ዓለም ተነፊጋን ተነጺላን ምስላ ኣብ ዓለም ድማ ብሃናጺ ኣበርክቶኣ ዘይኮነስ ብኣዕናውን ተጻባኢን ካብ ዝምሰል ዓመታት ኣቑጺሩ’ሎ።
ባይቶ ጸጥታ ሕቡራት መንግስታት ኣብ ርእሲ ስርዓት ኤርትራ ውሕሉል ማዕቀብ ካብ ዝወሰነሉ እዋን ጀሚሩ፡ እቲ ካብ ዓለም ዝተነጸለን ብኡ መጠን ዝተኾነነን መሪሕነት ስርዓት ኤርትራ ከይሓነኸ፡ ባይቶ ጸጥታ ዘይሕጋዊ ብይን ከምዝገበረሉ ከምስል ብናህርን ዲፕሎማሲ ብዝጎደሎን ኣገባብ ይጓየ ኣሎ።
ፈቲቫል ህ.ገ.ደ.ፍ. አብ ፍራንክፎርት ከምቲ ህዝቢ ዝጽበዮን ዝደልዮን ኩነታት ልምዓት ሃገር፤ ፖለቲካዊ ምሕደራ ህዝብን፤ ሐዲሽ ኩነታት ክፈልጥ ዝህንጠዮ ዘይኮነስ ሐጺር መሰረተ አልቦ ነገራት አዳልዩ ንጊዜኡ ገንዘብ ዘምጽእ መደብ ጓይላ ወጋሕ ትበል ለይቲ ዓዲሙ ብዘይ ናይ ዝሐለፈ ስራሐት ጸብጻብ፤ ብዘይ ህልዊ ኩነታት ገለጻ፤ ብዘይ ናይ መጻኢ ጽቡቕ ራእይ መደባት አብ ናይ ባዶ ዝትሕዝትኡ ሃለውለው ዝበዓል ፈስቲቫል ኮይኑ አሎ፡፡
ሓዲሽ ሓበረታ ንሰላማዊ ሰልፊ ፍራንክፈርት ኣንጻር ፈስቲቫል ጉጂለ ህ.ግ.ደ.ፍ ኣብ ዝሓለፈ ስሙን ንዕለት 18.07.2009 ዓ.ም ካብ ስዓት ሰለስተ ድሕሪ ቀትሪ ጀሚሩ ሰላማዊ ሰልፊ ክካየድ ከምዝኾነ ተገሊጹ ነይሩ ኮይኑ ግን ኣብዚ ዕለትዝን ሰዓትን ጉጂለ ህ.ግ.ድ.ፍውን ሰላማዊ ሰልፊ ከካይድ
ስርዓት ህ.ግ.ደ.ፍ. ከምቲ ኩሉ አረሜናዊ ተግባራቱ ንህዝቢ ዝነበሮ ባህሉ፤ ልምዱን መነ ባብሮኡን ንምጥፋእን ንምብራስን ኩሉ ወዲ ሃገር ብግርህነቱ ከሎ ንሱ ግን ብመደብ ህዝቢ ዝጠፍአሉን ሃገር ዝባድመሉን ካብ መጀመርያ ዝሐንጸጾ ስዉር መደብ ኢዩ፡፡ እዚ ሕጂ ተታሐሒዙዎ ዘሎ ምፍንቓል ዓድታት’ውን መቐጸልታ ናይቲ በብጊዜኡ አብ ልዕሊ መሬትን ህዝብን ዝተፈጸመ ኢሰብአዊ ተግባራቱ ምዃኑ ንኹሉ ወዲ ሃገር ብሩህ ክኸውን አለዎ፡፡
ኣብዚ ዝሐለፈ ሳምንታት ዝተፈላለየ ጸለመ ኣንጻር ማሕበር ምትሕግጋዝ ኤርትራውያን (ማ.ም.ኤ) – ቦስቶን፡ ብህግደፋውያን ክጽሓፍ ቀንዩ። ምኽንያቱ ኸኣ፡ ንዝተፈላለያ ብሄራት ኢትዮጵያ ዝውክላ ማሕበራት፡ ነቲ ኣዳራሽ ማ.ም.ኤ ተኻሬን ክጥቀማሉ ስለዝተፈቕደ።
እቲ ካብ ዕለት 8 ክሳብ 10 ነሓሰ 2008 ዘተኻየደ ፌስቲቫል ህግደፍ ብህጻናትን በቶም ሒደት ወይጦታትን ጨርባሕባሕ ክብል ከምዝቐነየ አብኡ ዝወዓለ ልኡኽና ሓቢሩ።
ብታሕሳስ 2/2007 ኣምባሳዶር ኤርትራ ኣቶ ኣሕፈሮም ንኣብ ኦታዋን ከባቢኣን ዝነብር ህዝቢ ኤርትራ ውግእ ክጅምር ኢዩ ዝብል ኣርእስቲ ሒዙ ህዝባዊ ኣኼባ ጸዊዑ።
ኣብዚ ኣኼባዚ ዝተሳተፉ ሰባት ምስኡ ደሚርካ ክሳብ 70 ኣቢሎም ይኾኑ።


text:
Radio Erena: 10 October 2018
ኣብ ኤርትራ ዝመደበሮም፣ ኣንጻር መንግስቲ ኢትዮጵያ ብረት ዝዓጠቑ ኣስታት 2 ሽሕ ኣባላት ደምህት ወይ ደሞክራስያዊ ምንቅስቓስ ህዝቢ ትግራይ ብ8 ጥቅምቲ ናብ ዓዶም ተፋንዮም።
ንሳቶም ብመንገዲ ዛላምበሳ ናብ ኢትዮጵያ፣ ክልል ትግራይ ኣብ ዝኣተውሉ፣ ህዝቢ ድሙቕ ኣቐባብላ ጌርሎም።
ኣብ መንጎ ፕረዚደንት ኢሳይያስ ኣፈወርቂን መንግስቲ ኢትዮጵያን ድሕሪ ዝተኻየደ ስምምዕ፣ ኣብ ኤርትራ ዝመደበሮም ተቓወምቲ ኣምሓራ፣ ኦሮሞን ኣቐዲሞም መምስ ወኪላት ክልላቶም ድሕሪ ምርድዳእ ናብ ዓዶም ክፋነዉ እንከለዉ፣ ሎሚ ድማ ናይ ትግራይ ተፋንዮም ኣለዉ።
እዚ ከምዚ’ሉ እንከሎ፣ ኣብ ኢትዮጵያ ክንቐሳቐስ ዝጸንሐ ዕጡቕ ሓይሊ ኦሮሞ፣ ብመሰረት እቲ ምስ መንግስቲ ኢትዮጵያ ዝኣተዎ ስምምዕ፣ ዕጥቁ ምልኡ ብምሉእ ከምዘየውረደ ተገሊጹ።
ጸብጻብ ዘ ሪፖርተር ከምዘመልክቶ፣ ኣብታ ሃገር ካብ ዝጸንሑ ኣስታት 4 ሽሕ ዕጡቓት ኦነግ፣ እቶም ፍርቆም ጥራይ’ዮም ዕጥቖም ኣውሪዶም ዘለዉ።
ናይቶም ዝተረፉ ዕጥቂ ምፍታሕ ከኣ ኣዘራራቢ ኮይኑ ይርከብ።
ዕጥቆም ዘውረዱ ዝተፈላለዩ ዕጡቓት ተቓወምቲ ኢትዮጵያ፣ ናብ ሕብረተሰብ ቅድሚ ምጽንባሮም፣ ናብ ዝተፈላለየ መዓስከራት እናተልኣኹ ስልጠናን ተሃድሶን ይወሃቦም ከምዘሎ ይግለጽ።
===================


text:
ዓሰርተታት ኣሻሓት ግብፃውያን ኣብ ካይሮ ኣደባባይ ሓርነት (ታሕሪር) ናይ ተቃውሞ ድምፂ እናቃልሑ ውዒሎም።ፕረዚደንት ሑስኒ ሙባረክ ብህፁፅ ካብ ስልጣን ንክወርዱ‘ውን ፀዊዖም።ምስ ኣሜሪካዊት ጋዜጠኛ ክርስትያን ኣማንፑር ቃለ-ምልልስ ዝገበሩ ሚስተር ሙባረክ ግና፣ ስልጣን ዘረክብ ጊዜ ፕረዚደንትነተይ ምስ ኣብቀዐ‘ዩ ኢሎም።
ፕረዚደንት ሑስኒ ሙባረክ ኣብ‘ዚ ሰሙን‘ዚ ኣብ ዘስምዕዎ መደረ፣ዕድመ ስልጣኖም ክፍፅሞ‘የ ድሕሪ ምባሎም‘ውን እንተኾነ ተቃወምቲ ነቲ ሎሚ ዓርቢ ዝፀውዕዎ ሰልፊ፣ንፕረዚደንት ”መዓልቲ ንቅሎ” ይኹነሉ ኢሎም ይገልፅዎ።ከም‘ቲ ቅድሚ ሎሚ ኣብ ሞንጎ ደገፍቲን ተቃወምቲን ፕረዚደንት ዝተፈጥረ ግጭት ግና ኣይተራኣየን።
ናይ ሎሚ ሰልፊ ተቃውሞ ኣብ ኣደባባይ ሓርነት ንዋና ፀሓፊ ሊግ ዓረብ ኣምር ሙሳ‘ውን ዘተኣናኣደ ኮይኑ ሓሊፉ‘ሎ።ሚስተር ኣምር ሙሳ ኣብ ሓደ እዋን ምንስቲር ወፃኢ ግብፂ ከምዝነበሩ ዝዝከር‘ዩ።ንሶም ምናልባት ንፕረዚደንት ክወዳደር ይኸውን‘የ ከምዝበሉ ጠቂሳ‘ላ ሬድዮ ፈረንሳ።
ሒደት ደገፍቲ ፕረዚደንት ሑስኒ ሙባረክ ኣብ ገለ ኩርናዕ ካይሮ ተራእዮም ነይሮም።ናብ ኣደባባይ ታሕሪር ንከይኣትው ግና ብፖሊስ ተኣጊዶም‘ለው።
እዚ ከምዚ‘ሉ ከሎ፣ምንስቲር ምክልኻል ግብፂ፣እቲ ናዕቢ ካብ ዝጅመር ንፈለማ ጊዜ ሎሚ ኣብ ኣደባባይ ታሕሪር ዑደት ከምዝገበሩ እቲ ዜና ይሕብር።
ስሙ ክጥቀሰሉ ዘይደለየ ተቃዋማይ ክዛረብ ከሎ፣ምንስቲር መከላኸሊ ግብፂ ማርሻል ታንታዊ፣ናብ ህዝቢ ቀሪቡ እቲ ዝግበር ዘሎ ፀረ-ግብፂ’ዩ ኢሉ ክነግርና ፈቲኑ ነይሩ።ንሕና ግና እዚ ሑስኒ ሙባረክ ዝባሃል ውልቀ-ሰብ ክባረር ኣለዎ ኢልናዮ።ካብኡ ዝሓለፈ ንቅበሎ ነገር የለን‘ዩ በለ።
ፕረዚደንት ሙባረክ ኣብ‘ዚ ቅነ‘ዚ ኣብ ዝሃብዎ መደረ፣ንካልእ ዙር ውድድር ሕፁይ ኮይኖም ከምዘይቀርቡ ገሊፆም‘ዮም።ትማሊ ሓሙስ ምስ ABC ቴሌቭዥን ኣሜሪካ ኣብ ዘካየድዎ ቃለ-ምልልስ፣ስልጣን ሎሚ ከረክብ ድልየተይ‘ዩ፣ግን እንተወሪደ ግብፂ ናብ ህውከት ክትኣቱ‘ያ ኢሎም‘ለው። ንሶም ንግብፂ ንዝሓለፉ ሰላሳ ዓመታት ከምዝገዝኡ ይዝከር።
ቀ/ሚ ግብፂ ኣሕመድ ሻፊቅ፣ነቲ ዝተፈጥረ ግጭት ይቅሬታ ብምሕታት፣ እቲ ህውከት ጥፍኣት‘ዩ ኢሎም ገሊፆምዎ፣ካልኣይ ኣይድገምን‘ውን ኢሎም ቃል ኣትዮም።
እቶም ፕረዚደንት ምስ ABC ትካል ቴሌቭዥን ንዘካየድዎ ቃለ-ምልልስ ኣማእኪላ ሪኢቶ ዝሃበት ጋዜጠኛ ክርስትያን ኣማንፑር፣ስልጣን ክተርክቡ ዲኹም ኢለ ሓቲተዮም።ዝሃቡኒ መልሲ - እወ መዓልቱ ምስ ኣኸለ ዝብል‘ዩ።ሎሚ ስልጣን እንተረኪበ ግና፣ንከርክብ ድልየተት‘ኳ እንተኾነ፣ ዕግርግር ክዓስል‘ዩ።ሙስሊማዊ ሕውነት ስልጣን ክሕዝ‘ዩ ዝብል ገምጋም ኣለኒ ባሃላይ‘ዮም ትብል።
እቶም ፕረዚደንት ክዛረቡ ከለው፣ኣብ‘ዚ ቅንያት‘ዚ ኣብ መላእ ግብፂ ይካየድ ንዘሎ ህውከት ዝሕተተሉ እቲ ኣዝዩ ዝተወደበን ሙስሊማዊ ሕውነትን ተባሂሉ ዝፅዋዕን ተቃዋማይ ፓርቲ‘ዩ ኢሎም ከሰሱ።ተቃወምቲ ግና እቲ ህውከት ዝተወለዐ ብጠንቂ ደገፍቲ ሙባረክ ዝጀመርዎ ጥቅዓት‘ዩ ባሃልቲ‘ዮም።
ኣብ ኣደባባይ ሓርነት ኣብ ዝተካየደ ምጥፋእ ደገፍቲን ተቃወምቲን ፕረዚደንት ሙባረክ፣፰ ሰባት ሞይቶም ኣስታት ፱ ሚእቲ ድማ ቆሲሎም‘ዮም ኣብ ውሽጢ ዝሓለፉ ፪ መዓልታት ጥራሕ።
እዚ ከምዚ‘ሉ ከሎ፣ምምሕዳር ኦባማ ናይ ግብፂ ፕረዚደንት ሑስኒ ሙባረክ፣ቀልጢፎም ስልጣን ንከረክቡ፣ምክትል ፕረዚደንት ኦማር ሱሌማን ብደገፍ ሰራዊት ግብፂ መሰጋገሪ መንግስቲ ንክምስርቱ ዝብል ሓሳብ ምስ ሰበ-ስልጣን ግብፂ ይዘራረበሉ ከምዘሎ ተገሊፁ።
ሓደ ባዓል-ስልጣን ምንስቲር ወፃኢ ኣሜሪካ ክዛረቡ ከለው፣ሙባረክ ወሪዶም ኣብ ወሽመጥ ሲና ናብ ዝርከብ ሻርም ኣል-ሸክ ክሰፍሩ ዝብል ውጥን ኣሎ ኢሎም።ሙባረክ ግና፣ካብ ስደት ኣብ መርየት ግብፂ ሞተይ እየ ዝመርፅ ከምዝበሉ እቲ ዜና ይሕብር።
ተቓውሞ ግብፃውያን ቀፂሉ ዊዒሉ
ሑስኒ ሙባረክ ግና ጊዜ ፕረዚደንተይ ክፍፅም'የ ይብሉ
ዓሰርተታት ኣሻሓት ግብፃውያን ኣብ ካይሮ ኣደባባይ ሓርነት (ታሕሪር) ናይ ተቃውሞ ድምፂ እናቃልሑ ውዒሎም።ፕረዚደንት ሑስኒ ሙባረክ ብህፁፅ ካብ ስልጣን ንክወርዱ‘ውን ፀዊዖም።ምስ ኣሜሪካዊት ጋዜጠኛ ክርስትያን ኣማንፑር ቃለ-ምልልስ ዝገበሩ ሚስተር ሙባረክ ግና፣ ስልጣን ዘረክብ ጊዜ ፕረዚደንትነተይ ምስ ኣብቀዐ‘ዩ ኢሎም።